text:
爆壹爆
14K毒梟 周圍收𡃁
上期《壹》仔報導 14K最惡大佬華喜餐壽酒,爆哥嗰晚都有去,仲見到同樣係 14K出身嘅 Teddy洪漢義到場,佢當晚喺酒樓入面滿場飛,仲周圍「收𡃁」喎,爆哥以為佢又重操故業,於是上前八一八,佢話已經將華喜個仔收歸旗下,仲講明華喜係佢目標之一喎,嘩!唔通有大食大, Teddy收𡃁收到咁明目張膽!
原來信咗基督教嘅洪漢義,計劃喺佢以前開嘅 348 Disco原址開教會,佢話「專俾黑社會信教」, Teddy同爆哥呻,話叫黑社會過底信主,難過登天,所以為咗叫佢哋返教會, Teddy絞盡腦汁吸引班黑社會,佢話到時會將個教會開到好似演唱會咁樣,以視聽效果吸引批江湖人士.
今年六十四歲嘅洪漢義好巴閉,七十年代係香港最大毒梟,身家數以億計,八四年衰販毒罪被判監廿年;佢大佬佐治洪依家仲係上市公司主席. Teddy最出位係搞 348 Disco,爆哥當年都成日去 fing頭,場內吸毒場外打交幾乎晚晚有,話係當年罪惡溫床絕對冇錯.
世界盃賭波莊家集體逃亡
世界盃又開鑼,早幾日爆哥去咗南灣,一個富豪嘅獨立屋攬女睇波,平時佢有賭開外圍波,每注過千萬上落,佢同爆哥講咗一個賭外圍嘅有趣現象,原來香港班外圍大莊家有一個傳統,每逢世界盃就唔喺香港,佢哋會集體包私人飛機外遊,相信讀者同爆哥一樣,腦裡即時打個問號,乜唔係應該留番喺香港睇住個市咩?富豪話俾爆哥知,查實世界盃前夕,通常都係大陸同香港警方出動嘅時候,日日冚幾個外圍賭波集團交數,好似上個禮拜,香港 O記聯同大陸公安,拘捕歷來最大嘅跨境賭波集團,檢獲有史以嚟最高紀錄七億元波纜,所以世界盃一開鑼,就只好集體外遊.
話時話,賭波莊家最出名係 14K「賭波之父」虎兒,同埋佢老死陳明華,佢哋聯同其他莊家,上屆世界盃去咗英國遊埠,今年聽聞就揀去柬埔寨抖暑,順便睇嚇有冇得搞賭場,批莊家會離岸開工,遙控手下收注,而家一屆世界盃,莊家閒閒哋收過百億波纜,佢哋仲可以一路歎世界㖭.
防空洞變停屍間
話說爆哥有幾個護士女友,得閒鍾意同佢哋摸酒杯底八嚇醫院秘聞,有一晚爆哥就嚟瞓覺,聽到喺瑪麗醫院急症室做嘅 DaDa𠲖𠲖吟吟,個樣好苦惱口噏噏話「擴建好唔好呢」,爆哥以為佢想整容,仲想安慰嚇 DaDa,點知佢原來心掛掛公事,佢爆料話,原來瑪麗醫院停屍間近年成日爆棚,醫院頭痕搵地方存放屍體,但係薄扶林一帶寸金尺土,豪宅林立,想搵多塊地做停屍間都難.
聽聞瑪麗醫院同緊路政署傾,將薄扶林嘅防空洞,連同荒廢嘅軍用設施,計劃改建成停屍間. DaDa話反正都係荒廢,不如物盡其用啦,爆哥平日好鍾意行黃泥湧峽徑同大潭郊野公園,其實防空洞大多位於郊野公園內,萬一停屍間設置喺行山徑附近,到時爆哥咪有機會與鬼同行?
爆哥乜料
金融界撈家,穿梭黑白政商界,朋友遍布旺角至中環,每星期都八到唔同料,同《壹》仔讀者過嚇癮!


c: text/html

text:
車爸爸牙痛咗兩晚後終於要去揾牙醫表弟攪攪佢陰公隻大牙冇得留低為咗慰藉吓佢弱小心靈就同佢出街食飯等佢開心吓啦,想試康年番茄通好耐不過無得轉餸D牛肉交比車爸爸,個湯超正好濃茄味車爸爸就食河粉滑嘟嘟唔使咬嘛!我哋仲買咗兩隻澳洲大芒果返屋企做飯後果嘩大隻過車車個頭,食落好香而不過甜yummy$30兩隻好抵食呀
15 5月, 2013
牙痛慘過大病
車爸爸牙痛咗兩晚後終於要去揾牙醫表弟攪攪佢陰公隻大牙冇得留低為咗慰藉吓佢弱小心靈就同佢出街食飯等佢開心吓啦,想試康年番茄通好耐不過無得轉餸D牛肉交比車爸爸,個湯超正好濃茄味車爸爸就食河粉滑嘟嘟唔使咬嘛!我哋仲買咗兩隻澳洲大芒果返屋企做飯後果嘩大隻過車車個頭,食落好香而不過甜yummy$30兩隻好抵食呀
13 5月, 2013
車媽媽的母親節
噚日係母親節車媽媽係外家返嚟我就送咗禮物比佢就係Kiss Kiss嘞車媽媽當然受落啦因為佢實在太愛我了(陶醉中)
充實的母親節
噚日係母親節我過得好充實呢,一早二佬同女友就去酒樓攞定位請媽媽飲茶我哋有幸痴茶飲哈哈多謝二佬,跟住指定動作陪爸媽竹戰到夜晚我哋喺屋企食,嘩有東昇班,炆豬手鴨掌,蝦仁炒蛋,蠔油雞翼,帶子燴菜心仲有啊媽靚湯蟲草花跟住飯後果仲有榴槤,巢皮瓜車爸爸食到大肚腩凸晒出嚟真滿足啊
11 5月, 2013
表妹婚禮
昨晚係表妹結婚嘅大喜日我呢個昔日眼淺嘅表妹竟然冇喺自己婚禮上喊爆做咗人妻果然唔同D不過佢簽紙時我都眼濕濕,見佢揾到一個甘愛錫佢嘅老公真喺戥佢開心喺度祝佢哋永遠恩愛快D生個小小吉比我哋玩吓就更好haha~~~
09 5月, 2013
黃昏跑街
今日車爸爸早收工返到屋企未天黑車媽媽即刻帶我落去跑街Happy night呀喪跑~~~~
訂閱: 文章 (Atom)

robotstxt: allowed

filter: keep


text:
哩間拉麵店喺日本有好多分店,但喺大阪就只此一家.由於正值食飯時間,所以都幾多人等位,當日所見唔單只係遊客,當地嘅白領同學生都會幫襯啊!
此店只售一種食品,所以雖然人多,但流程都好快,等嘅時間都唔係太耐.
排隊時會有一個夾住訂菜單嘅膠板由龍頭一直傳,每人按照自己嘅喜好去揀拉麵嘅軟硬度,湯嘅濃度等.
睇唔明日文就問服務生攞張中文或英文版本,我哋緊係攞中文啦!
基本上只有一種麵可以揀,而其他嘅就你加蔥,加蛋,加蒜同麵加大等.
一人一格!好似圖書館嘅自修室咁呀!亦都有人話係自閉麵呀!點解...?
當坐底後,只須要將頭先畫好嘅訂菜單喺哩個窗口交比服務員,全程唔到服務員個樣,當然服務員都唔會見到我哋啦!
白天下嘅激安之堂,就係喺一蘭隔離咋!
街頭不時有打扮成公你嘅人做宣傳,總覺得佢哋比香港做得落力呀!
哩條街主要係賣一啲飲食行業用嘅食具,擺設.如果對整蛋糕或整嘢食有興趣的話,都會覺得哩條街幾多嘢睇咖!我整嘢食唔叻,但見到一啲廚具用品都覺得幾得意啊!
哩個串燒爐細細個好似幾好玩咁喎!
價錢都幾底!
比激安之堂重平喎!
不過我哋對行公司都無興趣,反而無意中入咗去哩間100円店,最初都唔知係100円店,只係覺得奇怪點解所有貨品都無價錢,後來問啲工作人員先知原來除特別標價貨品外,所有貨品都係100円.媽咪同細妹都買到嘢呀!
行完出嚟都確實幾攰,行街果然唔係我嘅強項,再加上不竟行程都去到尾聲,哩幾日都行咗我成年嘅路,所以真係開始頂唔住啦!好彩我哋勝在酒店近,大家商量後一於先返酒店休息吓先再出去食晚飯.
返到酒店諗起酒店平台嘅花園都幾靚,於是又去八卦一吓!
休息一輪後又再出動食晚飯,本來自由軒都係我目標之一呀!佢就喺酒店樓下前少少咋!
但細妹話好卦住前一晚啲拖羅,講真返到香港要食啲咁新鮮嘅拖羅比較難同比較貴,而且大阪都有排唔會再嚟,咁就唔好卦嗱!想食就去食啦!於是是日晚飯encore魚心壽司.
我至愛嘅海膽啊!
實在太美味嗱!
拖羅緊係唔少得啦!
哩個店長推介,尤魚壽司,不過叫嘅時候全場只係淨返兩份咋!
又好滿足咁食飽一餐,係時候返酒店收拾行李同心情準備返香港嘞!
續...2012京,阪,神發花癲之行(Day8.1)@黑門市場


text:
下晝先去科布倫茲Koblenz係因為太陽會曬向對岸.睇山上個要塞Festung Ehrenbreitstein諗會靚啲(可惜個要塞本身原來唔靚,計劃錯咗).
Görres Denkmal
個花園有呢個Father Rhein and Mother Mosel像. Koblenz就係喺萊茵河同摩澤爾河孕育出嚟.
花園仲有一啲藝術品展覽.
河邊有吊車過去要塞個山頭.因為呢個時候上去睇Koblenz市會背光,所以冇搭.幾錢搭一次都冇去睇.
德意志角Deutsches Eck係1897年紀念德國皇帝Kaisers Wilhelm I而起. Wiki見二次大戰時個雕像係炸到冇咗.
紀念碑基座我覺得係扮印加金字塔.
德意志角豎立咗德國咁多個州嘅州旗.但係唔知關美國乜事.
德意志角放咗柏林圍牆喺度都啱嘅,係德國歷史一部份.
Basilika St. Kastor
Historiensäule auf dem Görresplatz. 呢條柱雕咗古代至現代嘅Koblenz.我睇咗好耐.
喺呢度跟指示會去到town hall 個courtyard會見到Schängelbrunnen.呢個噴泉上個法國男子Jean係Koblenz嘅代言人. Schang係德國人Jean個發音.
但係小心喎,佢時不時會lur口水架.呢位女士差啲中招.
ViermTürme係街角四邊嘅德國小屋. Wiki話只有Marktstrasse 1號嘅係1690年原有.其他都係戰後重建.
Münzplatz.圍咗架嗰間叫Altes Münzmeister Haus. 黃色間屋有個窗....
有個頭...Augenroller字面解轉眼人.唔知係咪真係會轉.
Florinskirche
一間博物館
Bürresheimer Hof, 我鍾意個屋頂.
Koblenz舊城有好多現代雕像.
晚餐喺Am Plan搵到一間食德國菜.
Herz-Jesu-Kirche,教堂隔離係Stadtmitte市中心火車站.以為想搭嗰架會停呢度.點知係唔經架.急急腳行去中央車站,好彩開車前兩分鐘趕上.


text:
2016年5月31日 星期二
Gaufres maison
窩夫, 法文稱之為 gaufre. 我一口氣做了十多塊, 再配上咖啡, 成了二人下午茶, 我們都吃得暢快.
烘窩夫期間, 我又有他常伴我左右. 難道他也想當學徒, 要學怎樣做窩夫? ((ꉺꈊꉺ)ꀢ༣
22 則留言:
狗哥好明顯唔係望緊鏡頭 XDXDXD回覆刪除回覆
佢同賭神一樣, 唔鐘意影相架, 一見鏡頭就轉頭架, 我係搵塊 waffle 引佢至影到 XD刪除
我最近又係好想整/食 waffle,不過無部機.回覆刪除回覆
你係咪想買人氣超勁個部V仔? 我係HK時, 又去睇過, 好似幾得架, 可惜成日無貨, 買唔到刪除
waffle我冇機,去超市買現成咋.回覆刪除回覆
呢度超市D waffle 好多都有 palm oil, 所以我地無買刪除
狗哥想食頭啖waffgle就真回覆刪除回覆
你好了解佢, 一開機佢就常伴我左右 ^^刪除
食完你會唔會仲厭悶要去跑返幾個圈XXD回覆刪除回覆
可惜落雨, 無得跑 XD刪除
狗哥又聞到香味以為有份食^^回覆刪除回覆
一開機, 佢就過黎, 嗅覺依然靈敏刪除
狗哥似乎好想食喎.回覆刪除回覆
一聞到, 就已經行埋黎, 仲搵個頭推我 ^^刪除
佢係咪由細到大都咁為食㗎?回覆刪除回覆
無錯, 佢不嬲都為食刪除
話事話, 除左我99寶貝, 我見嘅汪星人都為食架
2個人食唔食得晒呀?回覆刪除
咁狗哥有無份食?回覆
我只食左3塊, 其他有人包底刪除
狗哥都食左少少架
唔好話狗哥想食 , 我見到都流口水了 , 香港超市都有賣但唔太好食 , 旺角專門小食店都幾貴的 .回覆刪除回覆
我前排行街都食左, 俾D味吸引, 點知一D都唔好食, 可能真係要自己整刪除
狗狗很想吃……🐶🐶🐶回覆刪除回覆
非常明顯 XD刪除


text:
康文署轄下其實有上百個公共公園
但係好多時都唔係就近巿區(因為最靚嘅地都賣哂俾地產商)
用我哋納稅人嘅錢起嘅公園就唔講你都唔知道
今次等我帶大家睇吓呢個位於觀塘區的岩石系公園!
搭綠Van到彩福邨總站落車就會見到一楝好高嘅電梯
岩石公園就喺上面!芊芊即刻跑去撳𨋢
今日下晝都幾曬,當我哋一入去部𨋢度即刻嘩一聲!
因為𨋢裡面個冷氣好夠凍,So Nice!
一出𨋢就係一條木橋,2個小朋友即刻跑跑跑去前面嘅公園
咩都見唔到,剩係見到前面呢個咁特別嘅遊樂設施
我都覺得呢個遊樂設施好唔簡單,真係有設計!
妹妹最鍾意玩單槓!
哥哥就爬嚟爬去超開心
當然呢度咁偏僻就梗係一個人都冇啦
呢度可能個地勢真係好高,所以好好風好舒服!
呢度個繩網都係不規則有弧度
我好鍾意呢個設計!
哥哥唔該你喺度爬夠佢,番到屋企唔好再爬床
喺呢度你會發現多一楝好高好過嘅𨋢
你可以選擇行樓梯行上去都得㗎
可惜呢度好多嘢都唔俾
唔俾帶狗,唔俾踩單車.....
呢度都有俾老人家做運動嘅設施
有個俾人休息嘅地方,呢度都幾適合做一個舞台仔喺度表演
有d櫈同枱可以俾呀伯喺度捉吓棋
仲有呢個岩石梅花樁
附近亦設有d岩石嘅介紹同資料!
呢個遊樂場寫住話只適合12歲以下小朋友玩
跟住我同佢哋搭𨋢上去睇吓第二層係咩嚟㗎先
嘩原來上到嚟望番落去都好壯觀!
真係要讚多次設計師設計得呢個公園好靚
第二層冇咩特別,只係有個太極園有埋好多休憩區
望去左手邊就係一大座礦石山
圖右就係搭𨋢上嚟溉位置
行到過嚟呢度再向下影番張相
睇到唔同角度既公園
圖左靠上的𨋢就係一開始落車搭上嚟的那部𨋢
佢哋兩個望番落去大聲嗌媽咪!
媽咪驚曬已經匿埋咗
呢度仲有唔同嘅岩石大大細細唔同顏色
可以俾小朋友親手去摸吓唔同種類嘅石頭!
之後都係落番嚟玩(其實同芊芊已經上下搭𨋢搭咗好幾次)
當嘆吓冷氣!hEEEE
哥哥就喺度識到個朋友仔,呢個小朋友好得意
佢住喺附近,話媽咪喺上層度跑緊步,自己就落咗嚟玩!
佢同我講佢話自己一唔開心就會落嚟呢個公園玩
呢個鐵架好特別,係可以轉動㗎!
(特插張芊芊靚相先)
大家可以放心呢度係有洗手間嘅!
唔好以為呢度咁高急尿唔知去邊度好!
廁所裡面一樣係有岩石
對爆石嘅人嚟講都幾Fit!
洗手間對出有間房好似有部好大嘅機器喺裡面
其實呢個係展示的廁所污水作沖廁水循環系統 (Grey Water System).
除咗呢度,佐敦谷公園和埋彩禧路公園都採用此系統.
圖中介紹點樣一個又一個嘅步驟唔知同岩石有冇關呢?
芊芊身後嘅岩石好得意
好似一隻耳仔!
最後喺梅花樁度玩多一陣我哋就拜拜呢個公園lu...
玩玩吓變咗喺度執草!
Photo by CANON 5D Mark III, Len | EF 24-70mm f/2.8L IS II USM
呀劍評語: 以岩石為主題的公園好特別, 而且好少人(當然都唔容易去) 地方好空曠好舒服自在!
觀塘 彩榮路岩石系公園 簡介
彩榮路公園就在平山彩霞邨對開山上,前身是平山石礦場.2001年,香港政府決定將位於九龍觀塘區平山已經停止運作26年的平山石礦場地段發展,將此地由一個由廢棄石礦場改造而成為社區公園!而且以岩石公園為主題,教育大眾地理的知識.
開放時間
24小時
費用
免費入場
交通
專線小巴 83A 由彩虹站坪石到總站彩福邨 (彩榮路公園)


text:
「公幹」
我諗好多啱啱出嚟做嘢嘅人都希望可以去公幹,因為可以借此去其他國家.當然如果可以係當地留多幾日去觀光一下就最好,反正機票公司都已經俾咗,最多酒店自己俾返.試問邊個唔想去周遊列國?邊個唔想去其他地方有人包你早午晚三餐,仲有五星級酒店住?但係呢個諗法真係啱啱出嚟做嘢先至會有,因為始終目的係去做嘢而唔係去玩.
「飛機」
身邊有好多朋友都係一個空中飛人,見到佢哋最多嘅相係同機場有關!三日唔埋就話要飛去其他地方做嘢,當然飛機師同機艙服務員另計!雖然話可以去好多地方感受當地文化,其實頭幾次或者好期待,但係去得多你會想快啲返屋企.作為一個空中飛人,我相信大家都會有唔同嘅趣事發生,有時都真係幾好笑.人大咗其實真係希望小免則免,因為有時真係幾辛苦.
「趣事」
講到趣事就莫過於有一次要去芬蘭開會,因為係俾人突然係放工前急召要一日之內由大連去到赫爾辛基同個客開會.所以嗰晚急急囉晒老細嘅批文,過晒內部流程,最終夜晚九點終於出到機票,而第二朝要晨早七點幾出發.好啦由大連飛去北京,再由北京飛去法蘭克福,最後再轉機由法蘭克福去赫爾辛基.到步嘅時間係赫爾辛基晚上十一點,足足飛咗一日.點知去到一睇電郵,個會要改期,一個星期後先開,當時真係暈低!


text:
爸爸媽媽一個多月嘅 L.A. 之旅就咁就結束了. 好唔捨得呀!!!~ 雖然唔係話同佢地去左好多地方, 因為佢地都嚟過好多次了, 但我都好珍惜一齊嘅時間. 最難忘嘅係同佢地去打保齡, 唱 K, 同埋嘆 Starbucks 咖啡. 還記得好多年前, 我第一次去唱 K 係小學囉~ 爸爸帶我同家姐去尖東唱 happy hour, 間野叫咩名就唔係好記得喇, 不過就係喺歡樂天地樓上嘅~ 爸爸當時嘅飲歌係 Beatles 嘅 Yesterday! 係呀, 爸爸嗰時好鐘意唱英文歌架! 爸爸勁鐘意唱歌, 佢 e+ 喺香港都有去上唱歌班, 遲 d 仲會去演出 tim ar. 好型架!~ ^^
我又開爐了!~ 今次整左個好簡單但好好味嘅蜜桃洋蔥豬柳, 製法如下:
主材料:
薄豬扒四塊
蜜桃一罐
洋蔥半個
蒜片一湯匙
豬扒隔住保鮮紙用 meat mallet 揼扁, 切條變成柳, 用:
生抽兩湯匙
老抽一湯匙
糖一茶匙
鹽一茶匙
醃豬柳半個鐘
將罐中的蜜桃和水分開備用
洋蔥切條
做法:
1. 熱鑊落油, 爆香蒜片, 加洋蔥爆至微黃, 兜起. 再落少許油, 放豬柳煎至兩面金黃, 洋蔥&蒜回鑊, 加蜜桃水一杯加蓋煮五分鐘搞掂上碟, 加蜜桃拌勻食得.


text:
今年 金年有福 農曆新年活動內容唔多掂,惟有睇下其他方面會唔會為佢加返少少分數啦!雖然活動內容比較遲公佈,但其實一系列農曆新年主題商品經已於1月中率先響園內發售!
一踏入商店,就會見到多款農曆新年商品!米奇 亦已經穿上新裝,等你買佢返去一齊過年!
每年嘅農曆新年活動,樂園都會推出各款利是封供賓客選購,今年嘅質素都算係幾好.
而我覺得最搞鬼嘅係,佢地竟然推出咗求籤套裝!係幾得意嘅,但我有啲懷疑究竟有冇人會買囉...
佢地另外仲推出咗一副巨型啤牌卡,成功令我買咗返屋企;原因只得一個,因為上面有 Duffy!
我特別搵黎 迷你水手Duffy 企響啤牌卡嘅旁邊比較一下;嘩!啲牌仲高過佢,真係好巨型啊!
啤牌上面嘅圖片,其實就係 金年有福 嘅活動圖片,一種有啲似彩色水墨畫嘅風格,效果都唔錯.估唔到 Duffy 而家響各個系列嘅樂園商品愈黎愈常見;今次佢拎住利是響到食糖蓮藕,好可愛!
假如一樣商品嘅圖案係靚嘅話,我好多時都會被成功引誘到,之後就會忍唔住買咗返去... 呢副卡嘅圖畫都設計得幾靚,抵讚!曾經買過一副係整得非常求其嘅,好彩今次算係有啲進步!
全副啤牌入面,有其中四張牌係印有 Duffy 巨型圖案!一見到 Duffy 就會令我好開心!哈哈!
響我心目中,金年有福 活動內容就一定唔合格,不過商品就俾佢過關啦!唔知大家又點睇呢?


text:
原先我都想去......
想一放產假第一日就同芝士餅玩番轉
點知豬仔包搶閘出世, 我只可以乖乖留家坐月
於是芝士餅就同Papa & 女痳女痳去啦~
自從我有o左之後, 芝士餅都冇去過迪士尼啦
今次去當然target玩新o野
第一個check point 就係人氣爆燈o既怪獸大學啦~
一去到就整番張學生証先 ($40)
有o左張學生証, 返到屋企仲可以download張畢業證書tim (按此)
父女裝啊, 呵呵呵~
大家都知芝士餅一向怕大公仔, 當我收到老公send來呢張相時以為芝士餅已經克服心裡關口
點知老公話原來未入怪獸大學門口時, 芝士餅已當尚爆喊o左一輪先入去
跟住就去另外一個新景點......迷離莊園
由於估計到芝士餅入去迷離大宅之後又會喊
所以今次只有老公玩, 芝士餅同99就係出面行住等
老公話排O左一粒鐘呀~
入到去, 老公話周圍 o既擺設同場景都好靚
坐住架迷離莊園電磁車, 再配合唔同o既視覺特效, 個個場景都有唔同效果
有時漆黑之後又轉o左效果
好似呢幅畫會由美女變成好鬼恐怖
老公話架車本身唔刺激, 但加o左d視覺效果, 有d位都有驚嚇feel呢
Papa玩完之後就同芝士餅去迷離珍藏店shopping下
女仔真的貪靚d
芝士餅, 等媽媽坐完月臨返工充前, 再同你去一趟迪士尼呀, yeah!!!!!


text:
呢一日,香港迪士尼樂園 裡面充滿著一種溫馨的感覺,樂園Fans們以及一眾演藝人員響園內共同感受愉悅嘅一日!因為,我地嘅神奇王國八歲生日啦!驟眼睇,看似係平凡嘅一日;事實上,奇妙星粉經已響不知不覺間散播到每個人嘅心中... 我同朋友好早就已經到咗樂園,時間大約係早上09:00,我地響閘前慢慢等待樂園正式開放...
就到10:00,有一架車駛出黎,原來係 米奇,米妮 啊!佢地響車上不斷同大家打招呼!
佢地落車準備主持樂園開放典禮;睇下佢地套衫!已經換上全新萬屋節服飾啦!
樂園開放典禮過後,佢地行去上車,之後就返去樂園裡頭,等待大家一陣去搵佢地!
隨著 米奇,米妮 離開正門廣場,樂園開放啦!為慶祝八週年,所有入場賓客都會獲得紀念襟章!
除咗紀念襟章,唔好唔記得攞埋樂園時間表;封面圖片係 米妮 拎住汽球,慶祝樂園嘅八歲生日.同時,亦有新一期樂園指南登場,封面圖片依然係 怪獸大學,但係點解呢?招收怪獸大學生 活動唔係已經完咗啦咩?謎底將會響稍後揭曉.
拎齊樂園指南,樂園時間表,紀念襟章,我地第一時間衝去搵 米奇,米妮!佢地分別舉起四隻手指喎!4+4=?哦,原來係八週年嘅意思!
順便都要欣賞一下佢哋嘅萬聖節新裝!今年呢套衫以金色,黑色為主,佢地嘅高帽以及頭飾上面分別有一個「M」字,代表「Mickey」同埋「Minnie」.
好啦!係時候要解謎啦!究竟點解樂園指南嘅封面仲係 大眼仔,毛毛?我地黎到 動畫藝術廊!咦,等等先,見唔到 動畫藝術廊,只見到 怪獸大學行政大樓!實情係咁嘅,雖然夏日活動 招收怪獸大學生 結束咗,但係行政大樓就得以延長辦公時間,直至今年 迪士尼黑色世界 活動完結為止;響呢段期間,各位新生可以繼續辦理學生證.再睇真啲,原來行政大樓亦都出現咗微妙嘅變化喎!
就響樂園八週年嘅呢一日,黎自 怪獸大學 嘅學生現身於 香港迪士尼樂園,一同參加我地嘅生日派對!親臨樂園嘅就包括 啱Key會 全體成員,同埋屬於 至嚇會 嘅 變色龍,大舊.
係我鍾意嘅 向左和向右!可以響園內見到佢地,好開心!我可唔可以走埋去成為佢地嘅第三個頭呢?
值得一提嘅係,現時 啱Key會 成員嘅位置正正就係 大眼仔,毛毛 先前同大家影相嘅位置.呢個位嘅正上方,原本係展示 向左和向右,阿拱 嘅背影,但係佢地而家已經響大樓外面現身,所以而家就變成 大眼仔,毛毛 嘅背影,意味著之後只可以響大樓裡面見到 大眼仔,毛毛 啦...
就算 大眼仔,毛毛 唔會再出黎同大家影相,不過各位怪獸Fans都唔需要感到失望,因為佢地兩位響大樓裡面擺好新嘅姿勢,期待與你見面!就到萬聖節,當然要嚇嚇人啦!
離開 怪獸大學行政大樓,我地黎到 美國小鎮大街 百貨店!適逢八週年,不如買啲紀念品返屋企,令自己可以永遠記得呢個咁特別嘅日子啦!因為我有生日月份折扣優惠,我同朋友就響店內不斷揀,最後竟然逗留咗接近一個半小時!呢段時間所換黎嘅,就係一大袋戰利品!
買完野,響樂園裡面遊走,周圍影下相,轉眼間就到咗下午... 迪士尼飛天巡遊 要開始啦!
主角出場!花車上層,米奇 一邊跳舞一邊接受大家嘅歡呼!而花車下層嘅其他 米奇家族 成員都顯得非常興奮,就算入到後台,佢地都仍然望返出黎,好似好唔捨得同大家講再見!
接著落黎有 小熊維尼 以及 迪士尼公主!響八週年呢個大日子,睇黎佢地亦都覺得好開心呢!
歡樂氣氛尚未完結!仲有其他黎自森林嘅 迪士尼朋友 同埋 奇妙仙子,向著大家熱情地揮手!
我知道參與巡遊演出嘅演藝人員一向都好落力,務求為大家送上最完美嘅表演;辛苦哂!
黎到尾聲啦,最後一架花車都返返入後台... 好多謝你地為大家送上一場令人深刻嘅巡遊表演!
繼續響大街上踱步,偶然間遇上了鋼琴師;佢為我地演奏動聽嘅樂曲,又係一個奇妙時刻呢!
講咗咁耐,好似黎黎去去都只係停留響 美國小鎮大街... 但係,奇妙時刻點會只係局限於大街呢?呢一日所遇到嘅另一個奇妙時刻,發生於 灰熊山谷!當時正想行去 迷離莊園,步行中再次見到一對老鼠情侶,米奇 更加向我嘅鏡頭揮手呢!
咦,太陽開始落山啦... 咁代表啲咩呢?迪士尼黑色世界 即將啟動!下一篇文章將會繼續同大家分享!
最後,再次祝 香港迪士尼樂園 生日快樂!唔知由八歲轉到九歲嘅過程中,又會有咩重要嘅事發生呢?


text:
自從知道自己有BB後, 心情好難用言語形容.
真係既開心, 又擔心, 既期待, 又害怕好快來臨
以前未有BB既時候成日幻想如果有BB有幾好, 所有人都會好錫你, 好照顧你, 趁後生可以做媽咪係一件好型既事, 肥又無人會話你, 因為大肚婆肥係正常..哈!
但當真係知道自己個肚入面存著一位小生命時, 其實自己會係比任何人更擔心佢; 而且到呢個先會切身咁驚醒到自己係咪真係適合做媽咪?!
雖然呢一刻我既BB仍然係好細個, 大約只有一個月, 而且其實仲未聽到佢既心跳, 但我已經覺得自己由呢一刻開始已經好似無晒自由咁!
我由呢一刻開始已經要同我鐘意飲既咖啡, 綠茶, 魚生, 海鮮暫時講句再見, 另外再諗深一層, 我暫時唔可以再去旅行啦!! 嗚~~~~
雖然我知自己將要放棄好多野, 而且亦可能係惡夢既開始.... 但我個心始終係好期待BB既來臨, 希望BB可以健健康康咁出世.
另外我都好開心老公既反應同埋對我既關懷, 自從同佢講左我有左BB後, 佢真係對我細心好多... 每日都會打幾次電話黎問下我點. 我唔係同BB爭寵, 但見到佢咁緊張BB 同我, 我都好開心. 好窩心!
尤其知道佢自己上討論區睇關於產前產後既野, 我覺得佢好傻, 好好笑...
BB, 希望你健健康康咁生長落去, 我同爸爸都好想見到你, 抱你同埋錫你架!
求主保守!!!


text:
今年蛇仔爸生日, 話想海馬公園一遊
佢話海馬公園充滿住佢嘅童年回憶, 所以一定好想同蛇仔明去玩喎
本應生日正日去, 壽星仔係免費的, 同行的亦有折扣
但蛇仔爸正人生日我要返工
所以就揀選咗年初四嗰日去
後尾睇新聞先知, 原來嗰日人流多到要停售門票呢~
有小朋友後, 出街的事前準備總好似做唔完咁
永遠好似好多嘢執, 總係遲遲都出唔到門口咁.....而且往往總係會帶漏嘢 -_-"
當日一早起床, 食早奶, 準備粥仔, 換衫, 忙忙忙, 務求可以早啲出門, 早啲入場~
單係照顧蛇仔明食方面已要帶一大堆
出發~蛇仔明都表現好興奮啊~
但開車兩分鐘就現出睡眼
嗰日蛇仔明出奇地合作, 竟冇扭眼訓, 上車就自己訓著, 可能佢都知要差定電呢, 哈~
睡夢中俾又媽媽惡搞
到埗~例牌喺海馬下影張全家褔先 (剛睡醒的蛇仔明有點呆)
去到第一個節目係.................
餵仔 -_-"
蛇仔爸就plan 行程
第一站我哋去海洋館-----排隊中
飯氣攻心嘅蛇仔明, 撐住睡眼睇魚魚
媽媽比囝囝更興奮
伸手摸魚魚
海洋館後, 我哋仲快快去見埋熊貓, 安安訓咗覺豬, 呢隻係佳佳嚟架
坐住heap seat "un 吓 un 吓" , 再加上和暖陽光, 睇完熊貓, 蛇仔明就take nap 了
平日蛇仔明係醒訓B, 但當日有人孭住, 佢訓得特別甜, 即使我同蛇仔爸去到兒童王國, 有好多小朋友喧鬧加上勁大聲嘅音樂同廣播, 蛇仔明都只冇醒過
跟住我同蛇仔爸又去埋香港大街, 排隊買咗啲食物, 之後就排隊坐纜車上山
以為蛇仔明會錯過埋纜車ride, 點知排到佢剛好睡醒了
蛇仔明表現好雀躍呢
一啲都唔畏高
媽媽比囝囝還驚 (haha), 你睇我隻手standby 緊接住佢
之後我哋周圍行咗一陣, 其實都冇乜睇到啲乜,
因為當日實在太太太太多人, 感覺有點行年宵, 人山人海
新春加上元宵將至, 周圍都有好多呢啲影相位, 相中老人係月老
最後一場海洋劇場係5點, 我哋早差不多一小時就入場霸位
海豚呢?????
爸爸己疲態畢現
蛇仔明好興奮
其實我覺得自威威殺人鯨仙遊後, 海洋劇場已變得好乏味好悶
但見蛇仔明睇得開心, 爸媽就更開心~
今次出征海洋公園都幾成功幾開心, 我唸我哋應該會再去的


text:
才幹嘅比喻係耶穌講嘅一個比喻,記載喺《新約聖經》《馬太福音》第25章第14-30節,《路加福音》第19章第11至27節,係關於末日耶穌再來嘅一個比喻.
聖經譯文[編輯]
呢個比喻係講到「天國」嘅特性.耶穌提到有一個主人,喺出國之前,將僕人叫到佢面前,希望將佢嘅「財產」交畀僕人,由佢哋負責管理.佢想試用僕人嘅才幹,於是將錢分畀佢哋.錢分幾多就因人而異,乃係按照各人嘅才幹而分配.其中一個人分到五千,另一個分到兩千,而第三個僕人就分到一千.佢哋對呢個責任作出嘅回應,喺呢個比喻裏面佔咗重要嘅分量.第一個僕人好認真噉負起佢嘅責任,利用呢筆錢財去做生意,為咗佢哋主人嘅財富同利益而勤力做嘢.第二個僕人都照樣噉去做.呢兩個僕人都分別賺到主人分畀佢哋一倍嘅錢.第三個僕人因為懶惰嘅性格,而將主人畀佢嘅錢埋喺地下而唔去搵忠誠服事主人嘅機會.
過咗一段好長嘅時間之後,主人就返來.佢就同僕人算賬,要清算僕人經營佢錢財嘅結果.頭兩個僕人都過去同佢講好消息,而獲得主人嘅稱讚同獎賞.主人嘅評語係:「又善良又忠心嘅僕人.」「善良」係指佢哋已經做咗僕人應該要做嘅嘢;而「忠心」係指佢哋所做嘅係為主人嘅利益着想.至於嗰個將錢埋喺地下嘅唔忠心僕人,主人好嬲叫佢做:「又惡又懶嘅僕人」,將佢所有嘅錢都收返,並將佢趕出去外面黑暗嘅地方,呢個係佢應得嘅結果.


text:
上個星期兔仔又跑左東京一趟.又去?? 冇辦法啦,唔到長假亦都冇彈藥去歐遊,希望下年可以啦~ 其實本來係打算去關西,點知兔仔太大意填錯信用卡資料reject,最後CX都有問我仲要唔要個package,但朋友話想去東京多d (理由容後再講)
近兩次已經冇去大家樂食早餐,因為條龍實再太長,逼住食隔離間翠華...
check in既時候地勤小姐同我地講個閘口好遠好遠,再三提醒我地要早d去.奇怪啦,點解boarding仲唔見人排隊? 原來班機只有八成滿,大部份都係日本人,睇黎香港人仲係唔敢去東京.身邊好多人都話兔仔好勇,但理性d諗,我只係去幾日如果咁都有事既o個邊d人咪死晒好耐?
兩點四十分左右降落,去到immigration竟然係一個人都冇(平時暑假閒閒地要排九個字),唔洗五分鐘就過左,不過等行李就耐少少,趕唔到15:18那班Narita Express. 大概係節電關係,下一班竟然係一小時後!要白白機場徙一小時實在浪費,反正日暮里轉車都唔太麻煩,就搭Skyliner啦
呢部Skyliner上年先開始營運,只要40分鐘就到日暮里.以前霉霉o個部依家叫Cityliner,平Skyliner少少
今次都係住新宿Sunroute Plaza,因為論價錢同位置真係冇一間比得上.Package跟兩晚semi-double房,床其實都好闊落,早知係咁另外幾晚我唔洗book double房啦. 另外,唔知係咪地震後生意唔好,以前如果要join佢地個membership要比500yen入會費,今次變左免費,為左要late checkout當然要join~
放低行李先去樓下間Doutor食個tea~ (今年冇抹茶slush...)
之後就去0101那邊,原來上次行左好多冤枉路,今次先知道Lumine一直行就去到0101(上次我行京王百貨,Studio Alta o個邊)
雖然過左大減價既七月,但係店舖裡面仲有少少on sale既貨物,買左一兩件咁啦反正仲有咁多日. 之前搵過Isetan有個miffy corner,但原來少得可憐,我只係玩左次扭蛋就走啦.
紀伊国屋書店後面開左Animate~
買左奈々隻新single,連四月出o個隻都一拼買埋
UO呀~~~買定幾支先
紀伊国屋書店同附近橫街(下圖)仍然燈火通明,但JR一帶冇乜開燈,週圍都勁黑. 最驚訝既係平日逼滿香港/大陸人既藥房竟然冇人! 第一次行得咁舒服
Shop完就去新宿西口食烏冬
大熱天時唔想食熱野,叫左呢個雞肉冷烏冬,超~~~~~~好味!!d烏冬好彈牙,從來都未食過咁好味! 價錢只係380yen!朋友話好肚餓叫左個大既,只不過係450yen但係大到兩個人都食唔晒!
之前新聞話日本好熱,但第一日黎到,雖然係熱但係感覺都冇香港咁熱喎~


text:
係我既飲食約食飯既餐廳LIST當中, 頭三位必定包括有泰國食物餐廳既, 因為我有時都喜歡食香口同重香料既食物, 所以我覺得泰國食物係不錯既選擇~
上星期又有飯局, 今次仲係我發板添~ 其實都有食過唔同既餐廳, 但係呢間餐廳俾我既印象好深刻, 因為佢既食物食都好大碟, 加埋的朋友個個都好"刷得", 所以大家都聽我意見, 放心咁交俾我啦~
今次我選址了為於灣仔既新泰東南亞餐廳, 其實佢於個多月前才搬到現時的地址, 所以之前有去食過野既朋友留意已經搬左新地址了~
言歸正轉, 去到餐廳朋友已經差不多到曬了, 快的ORDER食物先~ 好彩朋友都可以食少少辣, 所以我地都可以放心叫.
第一道食物就係冬蔭公, 令大家流曬口水了~ 個人唔太可以食辣, 所以開頭都有的擔心唔OK, 點知一係唔飲, 一係真係打從心底裡講: 太好味啦, 香料唔重仲要辣度適中, 非常開胃, 仲有, 大家睇吓隻蝦真係好大隻, 隻蝦既蝦膏仲有濃濃既冬蔭公味, 酸辣適中!
飲左碗冬蔭公開左個胃, 再黎就係蜜糖燒肋骨, 坦白講呢樣食物既靈魂係個醬料之外, 其實都燒得好入味; 再黎就係我覺得幾特別既一樣食物 - 蛹蝦! 咁大舊既? 外型咁得意既? 點食架? 唔理啦! 一口食落去, 內裡原來有蝦, 配合埋酸辣醬, 加埋香口既質地, 好有趣既搭配呀!
再黎就係我好LIKE既燒牛仔骨, 入口好鬆化好JUICY, 真係可以食完一舊再食多舊呀!
咦! 咁生猛既係咩黎? 好似有腳咁......原來係香芒軟殼蟹米紙卷黎, 呢款食物失色左少少因為的軟殼蟹唔太鬆化有的"林", 所以呢款米紙卷同平時個的唔太驚喜, 不過呢款食物既賣相(好似有四仔腳仔咁生猛~) 就較特別既.
之後就係我等左成晚既 - 泰式生蝦啦! 蝦肉好彈牙, 仲好鬼大隻添~ 而個醬汁酸酸辣辣, 同的蝦好PERFECT MATCH! 相比起冬蔭公, 佢既辣度係比較重的, 而個醬汁好野味好醒胃, 令我食指大動添!
食左濃味食物, 清清地食返個蒜蓉炒貴妃苗先, 好好味呀~ 唔知我奶奶可唔可以試吓整呢~
再黎就係紅毛丹肥牛卷; 平時食紅毛丹係飲紅毛丹冰個時飲同食既, 但係同埋肥牛卷既呢個食法幾得意, 個感覺好似食菠蘿炒牛肉既感覺, 而佢上碟既時侯顏色好豐富, 不過我覺得個汁幾多, 如果可以減少的就更加好了.
跟住呢個咖喱紅星斑真係唔係講笑, 個咖喱汁真係好濃, 加埋個印度酥餅.....嘩! 停唔到口呀! 點解個酥餅可以咁鬆化架? 同個咖喱汁夾到冇人有........而個紅星斑好方便呀! 因為佢已經切好一舊舊, 所以食個時好方便, 一口紅星斑, 一口酥餅, 真係食得開心, 食得滿足呀!
坦白講已經好飽好飽, 但係見到呢個香芋焗飯真係不能抗拒, 食少少囉~ 個汁又係好好好味~ 而且的芋頭好林, 好似食緊薯仔一樣~ 而由於肚既空間有不足, 所以佢比我打包了返屋企, 第2日食都仲好野味架!
而係每一餐飯都要食甜品是常識吧~ 所以又點少得呢個泰式甜品拼盤呢! 滿足曬女孩子鍾意試唔同款式的願望呀~
呀, 忘記左講, 我地叫既飲品都好好味, 個椰青又大又甜又多肉, 而我飲既青檸冰係有原個青檸係內裡架! 真材實料呢!
今餐好滿足呀! 食埋今餐要同肚皮做TREATMENT啦~


text:
這趟旅程很特別,因為包包豬契媽(我叫佢豬dar)佢就快嫁作韓婦
心裡面夾雜了替佢標尾會開心又有d擔心,又覺得同佢有d事未做
就係旅行
我有一個好體貼大少爺,佢隔幾個月就叫我去旅行休息,佢首先提出:不如你同豬dar去台北食火鍋,上次帶住個仔你都未夠盡興
就係佢咁講…我就約豬dar去旅行,那個豬dar假都無多日,所以3日2夜台北走一轉
先講酒店,上次帶包包去就住穩陣既意舍,今次住一間新開一年既酒店
個感覺比較trendy,又舒適,價錢又非常合理,晌忠孝復興站
地址: 台灣台北市信義區松仁路90號
第一餐…明月湯包
其實晌六梨張站都要行一段路
不過值得的,呢間本地人推介,價錢都平的
地址:台北市大安區基隆路二段162-4號
麻辣牛筋,都幾好味的,最重要佢比到個新idea我
我下次試咁整
我最喜歡食小籠包,呢個都好得
夠湯汁
燉湯也好味(無影相),但酸辣湯就太大碗了
之後即去珠寶盒食蛋糕,這是上一次想來,但又係要就包包所以無來的
地址:台北市麗水街33巷19號之1
蛋糕好吸引,有麵包的,仲有for手信既小蛋糕
我要呢件栗子蛋糕mont blanc cake
一切開你見到好多cream,但佢個底既藍梅中和了味道之外,個tart底都非常好味
係滿分既蛋糕
紅色件似豬dar既,我仲叫了 Canele 非常好味
之後行街,我同豬dar由珠寶盒行街行到返酒店
幾個捷運站路程,去旅行既腳最重要行得
唉…天又開始落雨,邊行邊笑行到返酒店Hea一陣又叉下電就去
地址:台北市大同區酒泉街23號
捷運圓山站
呢個買了無後悔的,只會後悔買得少
跟住去我上次訂唔到位既....寬巷子
地址:台北市士林區中山北路五段505巷22號 捷運士林站
呢度老闆本身開了間書室,佢認為食物係應該有要求,要靚要好味
所以呢度食物做得好精美
湯底:紅泥小染搭配白鳳千叟鍋
個紅色既係麻辣味,麻而不太辣,加上個個鍋既設計令到白湯唔會沾上辣味
白色既係用烏雞淆製既湯底,味道好好,我同豬dar飲了好多湯
呢個純粹.....配麻辣湯食
附上漏斗計時
呢個杏仁片做既花,其實裡面係蝦膠
個蝦膠非常好味,加上杏片,呢個係我覺得最好味的
枝仔冰,外型似雪條
裡面其實係有d蝦仔,豬肉打成既,整體係似魚皮餃
um....都可以叫既
菠菠糖
佢係菠菜包住腐皮再有芝麻醬
但.........無乜味的,ar.........可以不試
肉類叫了牛肉
其實呢個玫瑰松板好多人點
但事前朋友sharon話過…一朵花十幾片豬頸肉未免太漏
所以無叫
呢個牛肉都唔錯
以上總共 3000幾蚊台弊,其實可以話係貴少少但又覺得值既
去旅行要盡興,不過…若果想好似香港d抵食夾大件既類別,呢度又未必適合
我自己覺得ok的
食完我同豬仲行士林夜市,當然無再食野,同埋傾盆大雨好彩搵到的士回酒店
上次來台北,好多人推介阜杭豆漿,也有電視效應講呢間早餐店
話由5-6點開始排隊
當然我唔會帶住個包來排隊,今次食到了
好可惜…我覺得正宗間永和豆漿個燒餅比呢度好
永和夠乾脆,但呢度油條又唔錯,又香味的
但我不會再因為早餐而再排隊了
地址:善導寺站5號出口一出,華山市場一樓
但蛋餅我直頭唔想食,有個焦糖燒餅,又唔係好特別
之後瘋狂行街,我真係好喜歡行街
信義區慢慢行
因為比份早餐撐爆了個胃,令到我倆無法再食
於是去米朗琪飲杯野休息下
呢杯生果茶太甜了
呢個無花果批好好食,但呢間我又唔會太推介
跟住去西門町買手信,因為大少爺指明要食蜂大既合桃酥同雞仔餅
帶豬dar去食牛店
唔知點解…今次覺得無上次咁好味
回酒店放係大量物品後就去寧夏夜市
搭車去中山站再行去
雖然落雨但夜市有頂遮頭的,不過我行完…無乜我想食的
最後亂點一堆串燒
呢個腸好好味,再買果汁等等就搭的士回酒店
的士費好平,TWD145已經回到酒店
執行李,食消夜就睡了
一覺醒來得3度,又凍又餓,好彩酒店附近有間cafe好吸引
地址:大安區忠孝東路三段276巷10號1樓
餐廳感覺舒適,人生難得慢活咁食個早餐
呢份係我既牛扒加crepes,再配 Earl grey
整體都好好味,令人有一個活力既早晨
豬Dar食呢個叫皮小姐,裡面有火腿同芝士既煎三文治
食完早餐再行Sogo,我又買一堆野後就回酒店check out
再週圍行下搭的士到機場
到機場再繼續買,買到無晒錢豬dar請食牛肉麵
一個快樂旅程完結,唔知仲有無機會同豬dar去旅行,但肯肯定今次旅程笑死人
大少奶's Delicatessen
宣傳你的專頁


text:
唔知你地有冇咁既經歷,
就係成日唔記得自己用既Skincare 或者化妝品用乾乾未補購
即係咁,你話化妝棉呀,洗面產品都可以落街是但一間萬x,屈臣x買呀
之但係如果係d 精華呀,面霜呀,眼霜等等....
真係用開既就會用番個隻,好難突然搵第二樣野頂住先架嗎
加上小妹做野同住既地方又唔會有個d 大商場可以買到用開既產品
你話彩妝品都話可以唔化幾日妝呀,加上我都係唔化妝既xd
但係如Skincare 真係唔掂架嗎係唔係先?
正當我時常係度諗究竟有咩計仔可以令小妹我呢大頭蝦問題
寫係記事薄?Mark 係電話?定係貼Memo 係公司個Mon 度?
真係要唔記得,有陣時攪咁多野都係唔記得XD
加上唔係成日會出開去買架嗎.......
不過近來見到朋友話網購,唔係TB或者係GM
反而係香港既網購tim.....而呢間就係
Finger Shopping 指點
係呢個網入面可以有不同國家不同既品牌產品
好似有Banila Co Pure Revive; Organic Surge,
Osaine, SensatioNail,
Osaine, SensatioNail,
Annie’s Way; Nature’s; Dr.Absolute等等~
當然除左Skincare 仲有d 家庭用品呀,電話配件
飾物呀,小型家電都有tim ,真係可以講你講得出既
都可以係呢個網入面搵到架!!
如果睇到呢度你都有d 興趣既話,
不如等小妹帶大家睇下我點樣去買野啦
首先我會建議大家去做會員先,因為做左會員之後
即刻會有迎新Dollars $50 架!!!
(不過一定要買滿$200 可供使用)
(不過一定要買滿$200 可供使用)
好啦,係上圖既左上角就有一個"立即入會"
按下去,就會見到下圖既小格啦~
咁就可以看字打資料啦,呢D 就自己填啦XD
好吧,填完資料之後!
好快就會收到一個確認電郵,
同時亦會收到它們Send 出的$50 Dollars Coupons
之後就可以入番指點網,登入就可以去買野囉!!!
好啦,由於小妹之前已經有心水要買D 咩架啦
就可以直接Seach 啦,但係如果你話....如果我仍未有心水
就可以直接進入你想買d 咩位置~
如你想買護膚品/化妝品既當然要按入"美容健康"啦
如果你想其他野就可以按番你所需既item 位置啦
好似今次我係想買Annie's Way 既產品
就可以係"美容健康" 入面搵到佢架啦
當你可以按番個品牌就可以睇哂佢所有既產品啦
包括有大家最喜歡既沖洗式Mask 啦,噴霧啦,Paper Mask 等等
而我呢個遲遲的人,就係最遲先學人去用架啦
始終都係想睇不少朋友既評價先去用嗎
當然今次呢款Mask 都有不少既評價~
而我都買左應該係最平隱最冇咩刺激性既~
所以我今次就決定去買Honey Mask 啦"
好啦,揀好左個Honey Mask
就可以按番 "加入購物車" 就可以囉!!
咁之後就可以慢慢再揀下其他產品
當然你只係想買一件就可以按番 "立即購買" 啦
好啦,假設我已經揀好我要買既產品
就可以按番"購物車" 啦
咁就可以去找數囉!!
當你揀好產品後,就可以去按"往付款處"
之後就會彈左去呢個版面架啦,就可以揀係你附近既OK 便利店領取
又或者要它幫你送貨呢?都可以係網店揀選既
不過大家要留意一個小問題,邊個都想佢送上門架啦
但係送上門係要網上用信用卡找數的,大家要留意唷!!
當然在OK 的就可以貨到才付款啦
所以就自己決定囉!!
好似小妹咁,我就係揀左家中既附近既OK 領取
好似粉嶺的都有六間的可供選擇的
雖然沒有一間可近我家,但係我最終於都揀了一間的!!
最後就一定要打上自己的電話唷,因為它需要你確實的
唔係就唔可以買架啦~不過除左確認之後
都有一個特別既服務架^^
好吧!!揀好送貨地點就可以等待確實電郵囉!!
它也會通知你將會可時貨品會到店鋪
最後它也會通知你的貨品會到左店鋪你可以去拎貨
好似今次小妹的,是星期五已經有貨到了OK 便利店,
由於我不經我揀選的店鋪,所以星期五就沒有領取
星期六就有專人致電給小妹,我的貨品已到店囉!!
星期日我也不經,所以沒有領取
原來產品到了所揀的OK 4天後就會自動退走了
所以大家要留意時間唷!!!
最後去到OK ,可以拎番你既確實定單比番店同事
對番個NO ,同埋收埋錢就可以拎番個貨架啦
當你拎完住之後,佢又會出番個電郵比你架啦
咁就快D Check下件貨有冇問題啦,因為七日內有問可以更換架啦
拆開包裝袋就可以見到我買既產品囉!!
仲用左好實既波波紙包住,阿妹最鐘意就係玩呢d 波波紙
雖然佢係安全唔會掉爛,但係都係浪費包裝呢!
最後我既兩件Skincare 就係短短幾天可以到手啦,
又唔洗專登出去買,又唔洗比個專櫃小姐煩爆~
可樂而不為呢係唔係?
好吧!!今次小妹介紹到呢度囉!!
希望今次既介紹可以幫到大家好似小妹咁大頭蝦既
又或者明知自己想要咩,但係又唔想係專櫃買既
今次小妹介紹既FingerShopping 就一定可以幫到你啦
當然價錢上未必可以有平一點,但係起碼可以唔洗比人Sell
不過就冇Sample 可以送比大家囉,但係就可以好快到手囉!!
睇下大家點睇啦!!!今次介紹去到呢度
你地又有冇興趣睇我既敗家文先?
希望你也喜歡小妹今次的介紹
**以上內容亦只是個人意見,不代表所有人的意見**


text:
由頭開始講起, 約左10:15入到馬灣mona lisa, 我既mua叫angela, 廣東話唔正架, 之前都冇聽過佢個名, 有少少擔心, 好彩佢好好呀, 如果我未搵mua真係會考慮用佢!
化左大約一個鐘就換衫, 之後同攝影師傾陣, 佢叫alan, 好後生好斯文, 希望影得好啦, 傾完就出發, 同行有司機, 攝影師, 攝影助手, 仲有個女仔幫我拎褸同補妝, 好似好大陣仗咁添!
第一站係山頂, 我著左黑白晚裝, 個妝同頭我都好滿意, 不過凍到發癲呀, 冇風都還好, 有風真係好難頂, 我男友仲夠膽死同我講好凍, 真係想俾我鬧!呢度好多遊客, 好多人影我添, 希望唔會俾人擺上網啦!
影左2個幾鐘就搭車返馬灣了, 返到去換衫補妝set頭食飯, 第二站係馬灣公園+沙灘, 我換左婚紗, 今次個頭我覺得麻麻, 係頭頂好似雀巢咁, 男友話咩都試下, 所以就由佢, 原來我係唔襯呢類髮型的! 馬灣公園好多人影呀, 搞到有d位要排隊, 有d人真係好意思, 霸住個鐘既位置好耐都唔走, 最後我地放棄左冇影!
去完公園去沙灘, 已經夠凍啦, 仲要係度玩水同瞓沙灘, 真係攞黎賤, 影完就返影樓了, 終於可以舒舒服服影室內!
第三條裙係我最尾揀既紫色, 因為冇試過就confirm左, 佢唔靚我就pk架喇, 好彩原來好靚架, 著完出黎聽到幾個人話好靚, angela話條裙新, 冇乜見人著過, 可能因為佢網上張相太黑唔太起眼, 冇乜人揀!
第三個造型我都好鍾意, 呢個先係我主打, 因為我係為左個青馬橋夜景先俾錢黎影架, 一定要靚呀!!
呢度好多佈景板, 全部都好靚, 除左影室內, 我地又落多次沙灘, 佢話玩effect喎, 唔知出黎效果係點呢?
我地影到成八點幾呀, 好多人都走左, 拿拿聲換衫走, 不過成腳沙好辛苦, 返去一定要由頭洗到落腳呀!!
影左咁多次最辛苦係今次, 返到我對住個暖風機吹左好耐都仲全身發冷, 好彩既係冇冷病, 証明我都幾強壯吖!
一個星期後揀相, 到時再上黎post!


text:
2016年4月9日星期六
博物館之夜(1)
博物館之夜係一個城裡盛大嘅活動,每一年都有舉辦,好多機構會幫手搞,除咗本地居民,仲有唔少遊客會嚟睇.
買咗門票之後,從晚上七點可以玩到凌晨兩點.
雖然名稱係博物館之夜,但其實博物館只係一部分,另外仲有藝術同文化表演,特備節目等等,大概有百幾項節目可以選擇.
我哋買好門票,就要開始排隊,第一個睇嘅係一年先會開放一次嘅地方.
呢個地方响市政廳旁邊嘅廣場中間,平日係封住,好似一般行人專用區咁,如果唔講,一定唔會知下面原來係有嘢㗎.
呢個展覽係每年最多人睇嘅,條人龍好長,開始之前半個小時,已經圍住咗成個廣場,排到去另一條馬路,見唔到龍尾啦.
我同王子無咁豬啦,早啲嚟排隊,免得要等成兩個鐘,嘥晒晚上寶貴嘅時間.
排排下隊,見到有間餐廳响到送啲杯碟俾人,唔使錢任攞,仲幾靚添,有啲仲係品牌嘅紀念杯,咁啱我同王子一人一個大背囊,真係攞咗唔少,慳返唔駛買.
終於落得去啦,落去之前要先簽同意書,因為下面會有霉菌,對身體唔好.
條路濕噠噠嘅.
睇唔睇得出係乜呢?
係酒店嚟架.
呢間叫Bunkerhotel,係德國二次世界大戰嘅歷史遺物.
呢種嘅遺物,响德國不少嘅城市都有,前身係戰時嘅防空洞.
由於戰後德國嘅旅遊業迅速復甦,但係大量嘅酒店被炸毀,只剩下戰前嘅十分之一嘅床位,於是有人諗到,將呢啲防空洞改成酒店.
睇番啲相,以前睇落都幾企理㗎.
之前個入口係咁,仲有埋酒店個牌.
其實呢間酒店營運咗好耐㗎,直到1985年先結業,呢個歷史就從此長埋地下.
呢個係以前嘅服務台同酒吧.
參觀嘅時候,佢哋仲播緊啲類似「等著你回來」嘅歌,好恐怖呀.
20 則留言:
我就想起 Shining回覆刪除
D 野最好係免費得黎又啱洗 ^^回覆
啲免費杯好啱用呀,因為我最近都諗緊買返啲新嘅,依家慳番刪除
「等著你回來」首歌我喜歡呀!回覆刪除回覆
首個ok㗎,不過呢啲環境播我會覺恐怖囉刪除
有D驚驚. :p回覆刪除回覆
其實已經好多人响旁邊,我都覺驚驚呀刪除
我度o既博物館之夜我未去過.一來平時都有去,未去過嗰啲又唔想排隊o徙晒啲時間.回覆刪除回覆
我哋好少去博物館㗎,今次都係想睇啲平時冇得睇嘅刪除
幾特別喎,生日去哩啲地方,夠另類...,回覆刪除
真喺第一次聽到哩種酒店,唔知幾錢住一晚,
有無諗下重建開業呢?回覆
食飯睇戲果啲,我家王子又冇興趣,咁就搵啲新嘅嘢大家一齊經歷下啦刪除
我諗呢類酒店唔平㗎,見啲入住嘅人都身光頸靚咁,好似話唔少係生意人,嚟經商嘅
有人提議過裝修重開,不過最後又不了了之
嘻嘻…呢間酒店最啱啲人玩地下情呢!回覆刪除
要簽同意書好似有D驚,但又好值得參觀喎.回覆刪除回覆
我諗佢怕如果唔一早講明,事後有人抽佢後腳刪除
- 回覆
好另類嘅歷史呢刪除
「等著你回來」都唔係好恐怖姐^^回覆刪除回覆
恐怖㗎,好多鬼魅片都用呢首歌架刪除
HK啲樓咁鬼貴,都可以考慮試下挖山洞地道建房間來畀人住喎XXXD回覆刪除
p.s.幽閉恐懼症免問回覆
香港啲樓真係貴,一個廁所分分鐘貴過我哋成間屋刪除


text:
這個星期...
由於小燑出水痘既關係,我地都好悶咁過左7日星期一開始唔返學既小燑都OK開心!唔洗早起身嘛
到左星期二呢,有D憫,呢3日又完全唔行唔玩
原來因為隻腳面出左2粒水泡,驚行會整穿
比MAMI洗腦咁講:穿左就會唔靚,會爛晒D肉....
所以一步都唔想行?!!!!激死
一日又一日,星期三要同祖祖B去上PLAYGROUP嘛
家姐見到當然唔開心啦,心諗MAMI帶細佬去邊呢?
不過開始好D喇,其實都算出得幾多水痘,仲粒粒都大大粒
睇見都辛苦喔,唔知痛唔痛既呢?
細佬都開始發燒了!YEAH,係咪一齊出呀??
即刻去睇下醫生,但又唔見有水泡出左
但話成日接觸既都好大機會被傳染啦
陳醫生話順便開定藥比我地準備
但一直到星期五,祖B都無出到水痘囉
係不停咳,連燒都無發LU~咁...即係點呀?
本身MAMI就諗住一出2個都出埋就好喇~
橫掂一生人都會出一次,早出好過遲嘛
第時返學仲唔洗驚TIM!!!!!哈哈..
點知到今日,都星期六了...仲係唔見
至於家姐都好返喇,除左D印未消
黃昏既時候就帶你地出去行個圈吧
都未試過困住豬米燑係屋企7日都唔出得去呢
一拎套衫出黎比你換就偷笑喇,幾開心!
就係屋企附近~呼吸下新鮮空氣囉
之前覺得每日接送返學好攰...錯喇
原來24小時對住你地2個真係無時停呀
快D好返啦~~HAHAHAHA~~~~


text:
June 11, 2011
由於幾日前先去買金光船飛, 所以好多"朝早"既時間都full 晒, 煱住要買豪華位.第一次搭金光, 落船要行成5分鐘先到入境處, 早知帶架BB車啦.出咗境就見到Galaxy 的shuttle bus, 大約5分鐘就到酒店門口, shuttle bus 唔會停Banyan Tree正門, 而係Galaxy 落車, 係大堂沿住右面向前行第二間就係 (第一間係大倉), 不過酒店入口十分隱蔽, 好容易就會行過咗.去到Banyan 大約12時多做咗pre-check in, 放低行李, 佢哋叫我哋3時返黎, Reception左面的counter 做check-in, 右面counter 做check-out.
船上made in HK 的 公仔麵
由於未有房, 就係Galaxy 行吓, 順便食lunch
每隔30分鐘就有粒鑽石升起
仲會變色的
左面門口就係碼頭去Galaxy shuttle bus 落車地方
最後搵到間有烏冬食
食物冇咩特別, 所以無影相,反而影咗個waffle
Galaxy 個casino 十分open, 有次差點行錯咗入去
有間舖賣Jelly Beans
大約3時返到Banyan Tree, 不過要再等30-40 分鐘, lobby 已經有人complain
於是乎就參觀吓酒店先
太多相, 另一篇再講........


text:
話說識我嘅人都知我有幾句口頭禪差唔多日日都講,就係~~錯曬,仆街,低能仔,賤格同埋死八婆!
錯曬~~就係因為阿志囉!以前向統一做嘅年代,佢成日講o家!應該係唔知邊套戲入面講過呱!佢好鍾意記埋d對白台詞,跟住叫我哋估邊套戲,如果你估唔到呢!佢就會話枉你重自稱何里玉!大家記唔記得呢句呀?應該係當年家有喜事入面周星星同張曼玉講嘅!哈哈!其實唔好話佢哎!我同志雄都好鍾意講埋呢d對白!嘻嘻!有時真係幾好用o家!呵呵!就係因為咁,慢慢錯曬都變埋我嘅口頭禪第一位啦!曾經重有好幾個人同我講,你成日咁話我搞到我咩自信心都冇曬啦!乜真係咁錯咩?唔係錯咁簡單喎!係錯曬喎!哈哈!白痴仔呀!
仆街~~哈哈!俗就俗d!都話口頭禪更係冇得改o家啦!呢句嘢最大嘅受害者就係Bonnie喇!大家唔好誤會,唔係因為佢真係好仆街,而係我記得我初初入嚟e+呢間公司嘅時候,Bonnie係就係都串o家啦!但係佢係唔講粗口嗰囉!點知...可能係成日比我話得多佢仆街,入曬腦!佢嗰次竟然話番我仆街轉頭呀!哈哈!我未笑番佢囉,你變咗啦!近得我多粗皮曬啦!因住一陣番到屋企,改唔到口同你老公講咗仆街咁就真係仆街啦!哈哈!
低能仔~~以我記憶所及,呢句嘢係2000年開始講o家!點解咁記得?因為當年我開始有同d chat fd通電話,可能係類似以笑啫醜之類嗰d咁嘅低能原因呱!我經常都會話佢哋低能仔,一有嘢接唔上就低能仔,一dead air又低能仔!重之就低能仔啦!哈哈!到e+我諗都冇乜邊個冇比我話過低能仔o家啦!但係...唯有Hedy一個,佢會死死同我爭辨話佢自己唔認係低能,大家留意喇!唔認!
唔認係唔代表唔係o家!哈哈!到到上星期有日同佢哋出嚟飲嘢!我話玩緊Lost in blue個男仔樣好似J Ma一樣咁On狗!講講吓就講到低能仔,結果向On狗同低能仔之間,佢終於都肯低頭認自己係低能啦!加上後尾小名又發揮佢嘅比喻才能...佢話更係選低能啦!低能有社會認同哎嘛,重有社會保障同支助添!On狗係冇o家囉!如果有日你搭車冇比錢,司機話你嗰陣,你話係呀我低能o家!佢會同情你!但係如果你答,係呀!我On狗o家!會比人踢你落車囉!哈哈!又係喎!重有好多著數添!跟住我哋成晚一有咩事,就扮出攞住張卡咁嘅手勢話~~係呀!我低能o家!所以話呢,早d接受自己個病,點都係一件好事啦!哈哈哈!賤格/死八婆
~~呢兩句...唔洗多介紹啦!細細個都識講啦!我諗冇人未講過呱?死八婆買波籮一蚊十二個,真係連歌仔都有得唱啦!咁點會未講過啫!哈哈哈!至於賤格呢~~真係唔講唔知原來好多人,尤其係女性,都接受唔到人哋話佢賤格o家!起初我都唔知,因為我細細個同沙律都係咁話人,對於我哋一班熟d嘅嚟講!賤格呢句嘢同黑人憎冇分野囉!但係d人就會覺得要好嚴重先會講呢句嘢,話佢賤格就好似話佢係衰女人賤女人咁!Oh! My God! 唔該曬啦!e+咩年代呀!邊到重有十全大好女呀!話明賤格
~~固名思意更係講個格賤啦!唉!咁都唔明!真係低能嗰囉!


text:
根據新聞報導,呢個新嘅遊樂設施將會興建於現時嘅 明日世界 裡面,同之前財政司司長所表示嘅全新園區有所出入.但其實,咁樣我反而更開心,因為我一直都覺得 Marvel 角色未必同 迪士尼樂園 嘅主題非常恰配;亦認為,相比起其他 迪士尼朋友,迪士尼樂園 未至於需要為呢班新加入 迪士尼 嘅角色興建一整個主題園區.而家,樂園決定係響 明日世界 興建一個主題遊樂設施,我相信會更加容易融合於園區裡面,唔會破壞樂園嘅整體故事性!
講返遊樂設施本身先!呢個遊樂設施,將會帶領賓客與 Iron Man 進行一次飛行任務,賓客將會登上飛行船對抗敵人,期間更加會見到我地嘅城市:香港 嘅場景!鐵甲奇俠總部 作為 香港迪士尼樂園 獨有嘅遊樂設施,並且進一步加入本地元素,我覺得係值得一讚!遊玩期間可以見到香港,感覺應該會幾特別!
講到飛行船,相信今次所使用嘅系統應該同其他 迪士尼主題樂園 嘅遊樂設施 Star Tours 星際旅行 係一樣嘅,呢架船能夠模擬出搖晃,震動,下墜等等嘅體驗;我剛剛響 東京迪士尼樂園 玩過,都幾刺激架!所以,假如你係比較鍾意刺激少少嘅遊樂設施的話,就一定要期待今次呢個 鐵甲奇俠總部 啦!
咁究竟呢個遊樂設施嘅確實位置響邊到呢?雖然而家就未有確實消息,但其實 明日世界 唔係剩返好多空位,有傳今次嘅 鐵甲奇俠總部 會響園區最入嘅一個角落興建,鄰近 巴斯光年星際歷險 以及 馳車天地 嘅入口.報導指,除咗遊樂設施,園方亦將會同時興建一間商店以及一個與 Iron Man 見面嘅地點,總之,就係一個 Iron Man 嘅主場啦!嘩,能夠響咁有限嘅空間起到咁多野,真係要佩服一眾 幻想工程師!
最後,值得一提嘅係:今次嘅興建費用將會完全由樂園營餘負責,唔需要政府出資,亦即係唔需要經過立法會批核.好慶幸樂園終於可以自資進行新工程,因為假如需要政府出資,過程會比較繁複,亦存在變數,甚至會被立法會否決... 另一方面,見到樂園有能力自己賺錢,然後再投放於提升園內嘅遊樂體驗,作為樂園Fans,可以用「感到安慰」黎形容!
雖然首輪擴建嘅三個主題園區經已全部開幕,但係 香港迪士尼樂園 響未來幾年仍然有好多新焦點!先係2014年嘅夜間巡遊,然後係2015年嘅十週年慶典,最後就係2016年嘅 鐵甲奇俠總部!期待見到樂園繼續進步,就等我地一齊拭目以待啦!


text:
好似平時咁早起,嘻,好似好耐都無化過粧出街咁!八點幾帶住靚心情出門口,先同honey去蔡潤記食個豐富早餐,今日d湯低好似特別濃,好惹味,不過我卻癡牙,結果坐車時全程lor lor luen,好彩後尾去到金鐘站俾我搵到牙簽咋..哈哈,差d俾d牙屑影響o左我成日o既心情添!
到達今日o既目的地~海洋公園!去到已經好多人,除大陸團外仲有唔少中小學生,原來中小學生會有團去海洋公園o架喎,點解我以前無試過o既!
我同Honey由正門入去,雖然海洋公園剛加價,但因為今日係我大日子,所以唔使錢,而honey就有九折,都算抵,不過我留意到電子板寫住生日優惠去到出年1月10號咋,好彩今年決定o黎玩o者!
一入正門就見到七彩升空氣球,幾年前無o架,所以即刻排隊,約十個人坐上氣球,嘩,都幾高呀,加上今日天公造美,唔凍唔熱唔曬唔落去,所以無尋日咁大霧之下可以望到好遠,咁大個女第一次坐氣球咋,好玩!
o係氣球上面,好高呀!
落番地面後我o地去跳彈床,我同honey玩完後都覺得跳彈床超好玩,落地o個時仲覺得自己仲跳緊,感覺好得意,不過呢度無人排隊,唔知點解其他人咁唔識貨呢!
跳彈床,好好玩呢!
再之後去探安安佳佳盈盈樂樂,安安佳佳年紀大,比較成熟穩重,而BB盈盈樂樂就可愛活潑又唔怕醜,坐到好近玻璃,所以我要幫佢o地影寫真一d都唔難,真係好kawaii,難怪佢o地咁得人歡心呢!
呢個咁可愛o既BB背影,唔知係盈盈定樂樂呢!?
左: 兩個為食BB掛住食,一個背住遊客,另一個就直頭用竹葉蓋住自己
右: 本來背住我o地o既BB有行動喇,佢食完竹想去邊呢?
左: 哈,原來只係轉位繼續開餐,不過今次佢坐正o係遊客前面呀,仲眼仔碌碌周圍望人,吸引人猛影相,好識搶鏡呢!
右: 臨走經過安安佳佳,兩位老人家不約而同都番o左室內lei埋食竹,哈,或者老人家唔想同BB爭上鏡呢!
坐纜車上山,之後去參觀鯊魚館,水母館同海洋館,第一次去水母館咋,d水母半透明o既身仔隨住燈光變色,好優美呀!不過,我同honey都覺得海洋館始終係最好睇o既,因為夠大又多魚,我o地睇o左好耐呢!之後我o地去o左食o野,本來我o地今朝食咁豐富就係唔想o係公園住面食貴o野,不過個肚打晒鼓,唯有幫襯M記啦!
Honey送o既鏈! 呢杯o野靚就靚,不過好難飲!
鯊魚館! 水母館!
蛙魚!黑漆漆咁,仲好似有手添o架! 海洋公園標誌!
Nemo同佢d親友! 魔鬼魚同巨型魚!
一pet o野咁o既八爪魚! 海龜!
鬼魅般o既魚! 全場個樣最惡o既鯊魚先生!
好,食飽飽,出發玩剌激o既機動遊戲先!第一樣就係最得人驚o既海盜船,對上一次係我第一次玩,印象好深,所以今次我排隊時都好驚,honey猛叫我坐最後一排,但我點都唔肯,最後各讓一步坐第三行,噢,點知原來兩邊唔平衡,一邊五行一邊四行,咁o岩我呢邊係四行 ,所以我就坐o左上第二行,honey話我賴貓,因為佢真係好想坐最後一行呢...不過,我一d都無後悔坐第二行,因為真係好恐怖呢!
之後誤打誤撞行o左去海洋劇場,距離開場仲有一個鐘,不過我同honey見無咩地方去,所以就坐低等,由於好多大陸客,所以不難見到d著得好靚o既女士除鞋捽腳...噢...真係無眼睇,著到咁時髦又有咩用!
傾o下傾o下夠鐘,首先有四個人出o黎演奏,不過同廸士尼差好遠,因為佢o地無笑容o架!表演開始,不過內容同幾年前無分別,自從海威小姐走o左後海洋劇場只由兩隻海獅同三條海豚擔正,感覺比較單調,唔知海洋公園有無諗過再養番條鯨魚呢!?
右邊黑衫個女仔高高瘦瘦,好少見咁靚女o既訓練員呢!
之後我o地再去坃越礦飛車同滑浪飛船,好好玩,不過成身濕晒,都幾狼狽,哈!最後,我o地去o左百鳥居,咁耐以o黎我同honey今次先第一次去咋,入面有好多顏色奪目o既雀仔,我o地冒住中雀屎o既危險,o係入面都行o左好耐呢!
d雀仔完全唔怕人,反而我仲怕佢o地,睇o下,呢隻藍雀行得幾大搖大擺!
話咁快玩到六點,臨走買o左個竹形o既餅仔做手信,之後長途拔涉趕番去,本來都有諗過出去食飯,但為o左追大結局,所以最後決定簡簡單單去伍仔記叫食送食飯,之後就各自番屋企睇電視,結束今日o既開心之旅!
手信,學另一主題公園咁喎! 冷盤同口水雞,好好味!
上年去廸士尼,今年去海洋公園,兩個主題公園各有各好玩,不過今次去海洋公園就覺得佢有唔少地方想向廸士尼學習,好似幫遊客影相同增加o左唔少手信類別咁!不過講真,廸士尼係賣夢幻,同米奇呢d國際大明星合照的確開心過今日同威威師令影相o既~...不過海洋公園係港產,機同遊戲剌激好多而且地方夠大,主題亦比較有教育意義,所以兩者真係唔可以比較o既,最緊要入去玩o既人可以開開心心就得喇!
P.S. 今日收到好多friend o既SMS同Facebook留言,多謝大家厚愛呢!
另外,今日買o左張六合彩,希望壽星會幫我帶o黎好運啦,哈哈!


text:
嘩﹗又到七號啦﹗即係我又大一個月啦﹗唔知係唔係因為我開始咗一星期兩日嘅游水班,加埋本身一星期一日嘅playgroup,同爸爸放假時嘅一堆豐富節目,搞到我好似日日都唔黐家咁,連媽媽都覺得呢個月D時間過得特別快呀﹗
今個月嘅飲食狀況都無咩點變,照舊一日四餐夜晚無飲夜奶無食宵夜,早餐就飲七安奶加其他包餅或者cereal同糊仔,午餐晚餐食BB專用飯,不過最近天氣熱 同出牙搞到無咩胃口(艾菲:但宜家隻牙仲係完全無影,只係見佢成日流口水用手指撩個口同搵嘢咬先估佢應該係出牙),由上半個月一餐食一碗半飯,減到最近食到一碗飯媽媽都已經收貨讚我叻,至於下午茶就食零食加水果.
宜家會識得話畀媽媽知想食咩,又會識得將唔鐘意食嘅嘢吐出來,逢黑色同有渣嘅嘢我都唔會食(艾菲:例如藍梅,堤子乾同豆咁,不過你唔畀佢見到直接放入佢口佢又食㗎喎),仲多咗個習慣就係含住最後一啖食物唔吞﹗(艾菲:呢個壞習慣真係好惡搞,吞住啖食物係屋企走來走去真係驚佢瀆親,如果夾硬撩舊食物出來佢就實會爆喊,而且餐餐 都咁同佢嘈都唔係辦法,唯有用盡方法叫佢飲水,或者同佢講吞咗有咩玩同有咩食來氹佢吞咗去)
食大人食物方面都越食越好,媽媽唔煮BB餐食街外飯都開始食到一碗嘅份量,每次見到大人食嘢都會摞食,不過媽媽堅決唔畀嘅我都會好乖唔扭(艾菲:例如薯片同 蝦條,我會話辣嘅小朋友唔食得,佢就真係唔摞,但會好好笑咁話我食緊餅),但佢哋畀我試過一次嘅嘢,以後每次再出現我都會摞到佢哋畀我食為止囉﹗
瞓覺都係照舊十點左右就落床,但就經常性玩到十一點先瞓,瞓到第二朝九點半先起身,少咗半夜合埋眼爆喊嘅情況,但就多咗半夜醒咗眼碌碌個幾鐘都唔瞓返,搞到媽媽仲未敢畀我夜晚自己去隔離房瞓.至於一日一次嘅晏覺,因為搬咗去我張新床到瞓,我次次爬上床之後都會好興奮咁由床頭跑到床尾,再搵D被同枕頭遮住自己同媽媽講「我暱」,至少要玩半粒鐘暱埋玩到媽媽忍唔住發惡話唔玩先會乖乖地瞓(艾菲:唉...以前落BB床碌十分鐘就一定瞓),而起身時仲成日會合實對眼不停喊,要安撫好耐先平伏.
雖然宜家成日顧住玩唔願瞓,不過媽媽都話我今個月有樣嘢好抵讚,就係我終於戒咗趴係到瞓呢鋪癮(據講話趴係到瞓係做成入字腳嘅其中一個原因),以前我唔趴係到瞓係唔會瞓得著,媽媽試過無數次想將我反轉都會換來爆喊唔肯瞓返嘅場面,但自從睇咗 巧虎入面個哥哥瞓覺係就咁打平瞓之後,媽媽就同我講原來「大個仔」係唔會趴係到瞓,亦之所以佢同爸爸都唔會趴係到瞓喎,於是我就決定學哥哥做「大個仔」以 後要打平瞓啦﹗(艾菲:「大個仔」呢招暫時來講係超級work,有咩佢唔願做一同佢講話大個仔要點點點佢都會即聽)
入字腳嘅問題都係咁上下,一心急行到想跑時就會特別容易跌低,但畀媽媽下令慢慢走時對腳又會OK無咁內八,而我呢個月另一樣學識嘅就係自己著拖鞋啦,宜家一聽到大人話出街,我就會自己行去門口拎鞋著,有一日換好衫但媽媽臨行前去咗洗手間,我就自己拎咗對Crocs來著,仲要左右無調轉到著啱晒添呀﹗
學大人做嘢同記性強到幾乎嚇親媽媽,好多嘢都係講一次睇一次已經記得,一落車就認得係去婆婆屋企,仲會即刻叫媽媽帶我去探表妹(姨媽同婆婆住附近),記得姨媽屋企多咗個工人姐姐會特登去搵佢玩,記得playgroup同學仔屋企除咗有媽媽之外仲有個嫲嫲(只係教過佢叫一次),記得我好鐘意個保安員叔叔會係邊 到休息(又係見過一次第二日就記得),經過就會即刻搵佢同大叫叔叔,記得媽媽同婆婆講過我做表哥要錫表妹,一見到表妹就錫錫同抱抱,又會主動幫婆婆手抹地 同掃地(婆婆點做佢又係後面跟住做).
自理能力都係keep住無退步,基本自己食嘢,返屋企自己除鞋放好,丟片丟 垃圾去垃圾桶,執玩具做埋分類呢D都係我自己做,朝早起身會同爸爸媽媽講早晨,瞓覺前又會同佢哋講night night,食飯前會叫人食飯,連potty training都係一切如常,宜家媽媽直情唔會定時定候捉我去廁所poo poo(艾菲:除非佢成日無poo,或者當日會出街唔方便poo先捉佢去廁所poo),而係我自己想poo poo時主動同大人講「唔唔」,至於wee wee就好間中咁有train幾次,基本上都未有一次係成功過,但媽媽話我肯著戒片學習褲,又肯試吓企係到wee,同開始講到自己wee緊(只限poo poo或者沖涼時講到)都已經好叻要讚.
宜家講嘢講到唔停口,由起身講到瞓著先會收聲,特別係出街時見乜就講乜,就算無人同我講嘢都會照講,成日學大人講嘢(艾菲:跟過我講「衰仔」,又跟婆婆學識 咗講無著衫嘅潮州話),可以用簡單句子表達自己意願,講到「我玩車車」,「我坐巴巴士」,「的的士壞咗」,「去淋水」,「我食餅乾」,「唔好唔影(相)」,亦開始識得答問題,有人問我爸爸去咗邊,我就會答「返工」(艾菲:終於講返啱個音),之後佢再問我返工做咩,我會答「搵錢」(艾菲:我從來都無 教過佢講,真係好想知係邊個教佢囉),仲好鐘意唱歌,近期熱播就有「一閃一閃小星星」crossover「氹氹轉菊花園」,另外幼潛教嘅「太陽伯伯」都會 成日唱.
已經唔使提都講到自己個中文全名(但個音仲未正),一見到自己張相就會狂講自己個名,仲記得爸爸同媽媽個英 文名添,一講Michael就會叫爸爸,一講Ivy就會叫媽媽,媽媽見我都吸收到,就決定教埋我講爸爸媽媽爺爺嫲嫲公公婆婆嘅中文名,但由於實在太多唔同 組合啦,暫時只可以跟媽媽口水尾講,畀D時間我一定會好快記得晒﹗
呢個月我終於肯主動去學ABC,宜家已經認到 A,B,C,D,H,M,O,P,W同Z(艾菲:因為唔係順序教,所以佢未識得A-Z咁講出來),而跟媽媽數得多十聲之後(艾菲:每次要佢做D明知會唔願 做嘅指令前,或者要佢等一陣時,都會同佢數十聲畀D心理準備佢),我都終於學識順序數1-10啦﹗至於顏色就暫時只係認得綠色同黃色.
最後又係講情感發展嘅時候啦,媽媽話我呢個月嘅trouble 2進展,最明顯就係大人話咩我都會話「唔好」,好多時媽媽話做東我就會專登做西,好有主見最鐘意就係自己話事,所以媽媽宜家都會畀我自己揀鞋揀衫,買嘢畀 我都會叫我自己揀買邊個,仲會畀我負責分水果畀爸爸食添.(艾菲:幼潛老師教,要係大人嘅控制範圍下畀D嘢佢揀,例如我拎兩件衫出來畀佢揀一件,等佢覺得 自己都有話事權)
仲係會怕陌生人同陌生地方,去到新地方或者接觸新事物時,我都要warm up一下先接受到,去見醫生做入學身體檢查我直情喊足全程超唔合作大叫「唔好」,去個未去過嘅泳池游水都喊咗兩次先接受到個更衣室(艾菲:可能入面陰陰沈 沈掛),有時甚至樓下換咗個頂更嘅保安員,我都會嚇到唔肯入大堂,不過媽媽就讚我勇於嘗試,終於會主動叫夜晚個保安員叔叔,同肯同朝早個保安員姨姨講早 晨,佢話已經係一個大進步喎.
至於脾氣呢,上半個月都仲係好臭,有咩不滿就尖叫同摞地發癲,仲多咗個新招就係合實對 眼無聲抗議,最經典一次係三日內摞咗五次地,激到媽媽爆血管咁滯,不過自從婆婆唔知同佢講咗D咩之後(艾菲:其實都不過係提醒我唔可以成日同佢硬碰硬,怕 會傷害咗我哋兩母子關係都唔知),佢開始成日無端端搵D嘢來讚我,讚到我個人飄飄然咁,我最近就收斂咗D,有咩唔滿意都只係趴係地下一陣,媽媽捉我起身我 都會合作企返起身,連帶naughty corner都少用咗啦﹗
而之前我成日會大叫一聲來鬧人嘅情況,係媽媽嘅 開解下都改善咗好多啦﹗以前無論係去餐廳D哥哥姐姐收我D碟,抑或超級市場個收銀姨姨收咗媽媽D嘢去嘟,又或者坐電梯早過我出去,定D人上巴士行過走廊阻 到我睇風景,我都會好惡咁大叫一聲來鬧人,雖然媽媽事後會同我解釋一輪話咁做唔啱,但我下次都會唔記得咗繼續鬧人,不過自從媽媽宜家係我大叫之前就已經解 釋我知人哋做咩,仲教我講謝謝或者同人哋say hi,我就少咗再大叫一聲來鬧人啦﹗(艾菲:呢招係幼潛老師教嘅,佢話佢哋叫得多就會變成習慣,事後點講都好快會唔記得繼續做,解決方法係一定要快過佢出 手,係佢大叫前已經解釋佢知咩事stop咗佢,等佢慢慢摵甩呢鋪癮)


text:
2011年7月11日星期一
FOREVER BEAUTY超勁瘦面療程~~
其實我一向好少做FACIAL,因為皮膚比較易敏感又薄,好多時用錯野或者美容師手勢唔好就出事;不過人就係咁,有時又想出去做下機,因為同屋企自己護理一定有分別,所以呢個時候唯有靠朋友既口碑啦....
FOREVER BEAUTY靚一世光學醫療美容中心係我朋友極力推介,話佢地做MTS係最出名,好多人既皮膚滿面暗瘡同凹凸洞都醫番好晒,而且產品係偏清爽同抗敏,所以我都有信心去試下其他療程...
房間都好乾淨而且夠晒大,換埋衫都好方便....
今次我做既係無針電激瘦面療程,透過微電流加速血液循環同肌肉跳動,從而收緊鬆弛既皮膚同去水腫,仲可以去黑眼圈同整體改善皮膚質素添...
首先卸妝,清潔,PEELING先,再全面搽上藍甘菊精華打底,之後就開始同我做電激瘦面啦!!!美容師會將電流逐小增加,有D刺刺拮拮既感覺.
完成電激之後,美容師幫我搽上杜松子按摩膏,再用水牛角幫我刮面頸位,通淋巴去水腫,成個過程都好舒服呀!!做完即時睇下個效果,原本我係左右大細面得幾明顯,整完真係比較BALANCE,仲明顯瘦O左..
最後搽個玻尿酸玫瑰保濕MASK打底,再敷上含有茉莉乾花成份既凍膜,佢地個膜粉真係有一片片乾花碎O架,所以一路敷係一路有好勁既花香味!!
話咁快60分鐘既瘦面療程就做完啦,睇下真係瘦O左好多(塊面ONLY咋,我知=_='')...
P.S. 我做完幾日之後朋友見我都話塊面真係瘦O左,絕對唔似坊間既瘦面FACIAL效果只KEEP一日半日...
唔單止瘦面得,其實皮膚都有改善,做完係變得平滑又有光澤感,而家試做價只要$98/次咋,有興趣就要打去預約啦!!
佢地除O左有療程做,原來仲有家用護膚產品賣,都係主打清爽又易吸收..
因為屋企既護膚品已經有唔少,所以就入O左套多用途TRUE SKIN NON-NEEDLE RENEWING TREATMENT SET試下, 係可以全面更新同保濕皮膚,仲可以配合工具有不同用法,係咪好想知點玩呢???咁就要繼續留意遲D出既文啦^^
標籤: FOREVER BEAUTY
訂閱: 發佈留言 ( Atom )


text:
2013年10月27日 星期日
手作必備 - 布包鈕 (工具介紹及教學)
鈕扣除左用於袋口同衣物上,好經常都會用於手作既裝飾,個人最最最鍾意布包鈕,無論整乜野,加粒布包鈕就好似畫龍點晴咁,當堂靚哂~仲有就係可以用盡手上既布料,細細塊既碎布都可以用埋來做布包鈕.
10年前如果想整布包鈕,就要帶埋D布去深水埗搵人整,整一粒就要幾蚊雞!但而家買手作工具真係方便左好多!以下介紹2種唔同既布包鈕工具:
一)布包鈕模具及壓鈕機
係木板上既係布包鈕專用模具,唔同Size要配返各自既鈕去用,大細同形狀有好多款,細至0.5cm大至8cm直徑,圓形方形星形心形磨菇形,仲可以揀膠或鐵﹑平底或鈕扣托底,方便for唔同既手作用途.
用法:
以上模具同壓鈕機都可以係淘寶買到,模具一套(1個款/size)大約RMB30幾左右,而壓鈕機大約RMB 90 - 100,要注意既係兩者都幾重,淨係運費到香港都要百幾蚊,加加埋埋成套都要成HKD$300,還好D鈕扣每套好平,幾蚊就有幾十至一百套,如果用得多的話都幾化算~
二)簡便布包鈕套裝(日本大創)
細細地一套入面已經有齊要用既工具,好方便,size由1.8cm至3.5cm不等.
簡便version係$12蚊店可以買到,就算同size都有2款,一款數量多d,另一款會少一半,即係一個平一個貴,貴果個真係會好用好多,個器具軟身d,容易d拎返粒鈕出來,而且鈕扣整出來亦實少少.
雖然Size同款式唔多,但都夠應付一般既手作作品製作.同用機壓出既布包鈕比,會冇咁實淨,有機會用得耐會容易鬆開,而且亦比較貴,一粒都要1蚊以上.(有補充裝可以買,冇器具但鈕數量會多d抵用d)
如果你識刺繡,不妨試下繡花/字係布上,再用來做布包鈕丫~
2013年10月24日 星期四
LIAN
Memo 紙的收納
當時我既夢想係開一間文具店!要有好多唔同既文具可以賣,唔同用途既筆﹑好colorful既紙﹑靚靚既貼紙等等.不過我而家諗返,如果真係俾我開到文具店,應該都會生意失敗,因為我會唔捨得賣D靚野出去LOL
(((圖為冰山一角的膠紙同貼紙)))
多年來儲落太多貨,發現收納memo紙係最麻煩,因為就咁拆左袋一疊疊放埋一齊佢地又會粘住好多塵而黑哂,唔拆袋既話莫講捨唔捨得用,就算真係想用都好唔方便去用‥‥
最近又淘左好多memo紙..........為左安置佢地,又方便自己用,咁就DIY個folder放好佢地啦.
仲整左個袋仔放圓貼
訂閱: 文章 (Atom)


text:
此時阿伯囉左一本相簿出來,係佢加國生活私相簿,佢話自己 96 97 時用百幾萬港紙買左間 house,有兩三層有前後花園o個d,我話係咪村屋咁,佢話靚好多,我又話咁係咪山頂 d 豪宅咁,佢話梗係靚過 d 豪宅.之後睇到佢相簿有一對仔女同埋佢同個孫的生活照,佢又認叻話:「呢個我內孫黎,佢好得意好叻仔架.」我心諗個個都話 d bb 都叻到曉飛架啦,又話最近帶左孫仔去唔知邊度旅行(我港女唔識),跟住講下講下佢有少少失落,佢話:「不過個邊好悶架,無乜朋友,可能 d 人要搵食啦,就算去唐人街,d 老闆都要自己落手落腳做野,無人得閒同我傾閒偈囉.」
此時架車開始駛到去邵氏片場,佢話呢度係咪電視城,我話唔係 tvb 黎架,邵氏片場啊,跟住佢見到片場個 logo 就認得.跟住架車去到日出康城,佢好似發現新大陸咁:「嘩呢個屋苑好大!以前都唔見有既!」我話呢度好近堆填區架,麻麻地,補多句:你一陣打開度門三秒就聞到.
跟住過左一陣就到左目的地了.呢個唔識路的士司機都幾勁,行過 d 路講到前所未見咁,結果都無行錯路.落車時我話祝你生活愉快,佢可能覺得我咁好傾,回返我一句,話祝我未來生活俾佢更好.知後我就落車了.
金山阿伯都幾 proud of 佢自己o既生活,可能當佢係屋企悶到發霉個一刻,都有懷疑過自己係咪移錯民.不過睇到香港依家咁,佢心入面都應該慶幸自己執返身采啦.


text:
減肥CUT半油半肉,身體的油量自然會少左
所以我呢加變成極乾肌,頭髮都好乾,好似金毛獅王咁
咁岩得咁橋!SASA邀請我去睇NUXE的新產品,
話係萬用油黎,搽面搽身搽頭髮都可以,一樣野就可以代晒所有Lotion
望住自己乾爭爭既皮膚同頭髮,真係來得太及時啦!!!!
曉晴專登搵返套純色修腰裙出黎,拎埋對高跟鞋出去
可惜拎唔到獎添,不過唔緊要!個日真係睇到好多野!
一入場就見到好多熟悉既PR姐姐
佢地係上一個活動-纖體豆活動
都知我減緊肥,專登送支有氣礦泉水俾我添~超感動
超鍾意個位BA姐姐幫我影既即影即有 (對唔住啊我冇好好記住你叫咩名)
每次都幫我影到勁瘦勁靚啊~~我到呢加都攝係八達通套度
睇下睇下~~嘻嘻~~~
就由NUXE既代表介紹下NUXE既系列
同埋
最新產品-NUXE 2013限量版Huile Prodigieuse 晶亮全效護理油
我係第一次試呢個品牌,包裝好名貴,散發高尚的氣質
我呢d窮JJ邊買得起啊~不過在場好多SIS都好似係好熟呢個brand呢
成條LINE都係用天然成份,不含防腐劑,更加無動物成分
淨係呢一樣都值得俾掌聲!
(係掌聲咋下LOL 我依然都係接受唔到油 :( )
BA姐姐俾我地試下個效果
WELL,係真心香,係我最愛的花香味!
原來係特色黎,NUXE專登唔用所謂最common最受歡迎既果香 (最憎果香!!!!)
有橙花,山茶花,松木味,好正 :D
好多女明星都會搽係鎖骨,腿的位置,會sharp d
上腳好似著左絲襪咁~ 個日係Ping Ping做model,腳仔好靚啊~
我就冇試到啦,因為我試左個全效護理油,對手已經油油感
好彩SIS提我唔好用咁多,好用既點係,用好少好少量就已經可以搽到頭髮同手臂
一定要少,太多既話,皮膚啊頭髮吸收唔切,就會成手油,油淋淋既感覺真難頂
去CWB Sasa 概念店真係好開心,好似返自己屋企咁
個個BA姐姐都係好熟見過面既,大家都識既感覺好warm,仲唔會亂sell我添
勁明白我減完肥之後既煩惱,又皮鬆又乾,又知我細個,都唔會sell我d貴價貨,
不過我呢個窮JJ只係捨得買百元以下既野,化妝品護膚品就二百樓下
除非試過好正會回購,唔係既,未試過都唔敢買
所以個d產品都係諗諗先
講返支護理油
剪頭髮個時俾姐姐話我d頭髮比以前乾勁爆多,好難剪
原來D頭髮唔係厚,係鬆!髮尾乾到不得了!
即刻用用
D香味好舒服,等我呢個勁難訓得著既人都好快訓著
(陣味拍得住我最愛既薰衣草味花王溫熱Eyemask咁舒服,聞住就訓得著了)
呢個都係同花王溫熱Eyemask同一原理-「芳香療法」,可以Relax
不過,我每次用一泵其實都好少量,用手掌卒開後,用完成把頭髮都仲係一手都係油
好難頂
於是係博命搽手臂,大脾,面,手,先岩岩好用晒成手油
吸收就吸收得快既
但就學SIS話齋,真係唔可以用得多,唔係就成手油,好難頂
我諗緊點樣用得少D.........
不過支油成100ml,每次只係用dd,係好抵玩,搽邊都得喎!
抵過你買十幾廿支韓國髮尾油啊護膚品啊咁啦!係咪?
不過就$269一支,作為學生黎講,我就未必會回購啦 (姐係冇咁神心專登儲錢買呢...)
多謝Sasa同NUXE俾呢個機會我試呢支油
我呢隻人乾真係好需要呢支油......
效果非常明顯,味道亦極佳,但真係好油,好難頂
我連續用左幾晚,頭髮滑左好多潤左好多,靚左好多!
但,每次用都成手油 -3-
我反而對佢個支香水有興趣 (哼哼哼~~)
再提一提
有興趣買支油既要去Sasa買,$269/100ml
就以上~


text:
30/9 榮榮生日. 咁啱今日又出糧.haha
所以今日請榮榮去食餐勁嘅 !!
因為有優惠. 可以用優惠價$699 去呢間美味廚食過二人餐
雖然同我想像一樣.大部份食物都係得兩件. 但都已經食到我地兩個好飽了
而且食物新鮮. 服務又好. 所以覺得都幾抵食
坐底一陣. 就畢咗兩碗蕃茄紅蘿蔔湯俾我地. 佢話係冇味精的. 都幾好味
再來就是俾你自己混醬. 感覺好好玩. (20蚊一位)
之後我地可以選鴛鴦湯底.
一邊係疏乎厘蟹皇蕃茄忌廉湯(上面係蛋白. 湯入面有一隻細蟹)
另一邊係豐粥底.(有去骨雞肉及鮑魚一隻,仲有一碗粥.俾你最後撈黎食)
所有食物都好新鮮. 樣樣野都係爽口的
原隻花彫碎中蝦 (雖然冇酒味. 但黎到d 腳仲郁郁下)
原條生猛海魚 (真係好生猛ga .因為我地食咗兩舊之後發現佢條尾同鰭都仲係度郁緊ga .)攪到我都有d 驚驚地. 佢隻眼仲要望住我tim
原隻新鮮鮑魚 (好彈牙 )
話佢服務好. 係因為會成日過黎幫你換下碟. 又幫你調教個火
仲會幫你"畢"走湯上面的泡泡. 又細心地問你食物啱唔啱. 好抵讚
日本鮮海元貝
日本神戶A4和牛,美國頂級PRIME肉眼,澳洲安格斯和牛,特級日本黑豚肉
全部牛肉都係我食. haha. 正. (因為榮榮唔食牛)
雖然我唔係好識食. 但都覺好味ga .而且個部長仲話牛肉係點日式芝麻醬
不過我都係覺得辣椒豉油好味d
雜錦時令丸子,雜錦時令餃子
(d 丸丸都好好味. 好爽口. 但餃子- 白色那粒唔好味. 皮厚. 個餡又冇咩味. 綠色那款好好多)
時令蔬菜鮮菌拼盤 (幾有田園feel )
日本稻庭手打烏冬 (好滑的啊)
時令甜品係蕃薯湯水.
因為係叫完野食等候期間. 我地掛住傾計. 其實唔覺d 野食好耐都未黎 (我諗廿分鐘到)
但個經理就主動同我地講話唔好意思.要我地等咁耐. 所以送咗兩杯酸梅湯俾我地
而且佢d 食物冇味精. 所以唔會好口渴. 我地只係飲咗佢杯酸梅湯 同 茶
就唔需要叫其他飲品了
係食野之前影的合照. 費事食完成枱污糟邋遢. hehe
我上網見到人地話你一坐底就會俾碟酸彊皮旦俾你 .成廿幾蚊
但我地就冇. 唔知係咪我訂枱時已經話要呢個餐. 所以唔駛俾呢 ?
最後埋單. 真係$699 . 佢冇收加一. 冇計茶錢@$9 和醬料錢. 呢層我真係冇諗過
我仲預咗要$800 埋單. 所以覺得好抵. haha


text:
11月28號,我同阿威就上左去試衫,但當日試左幾套Sales推介0既婚紗同晚裝,都係唔太合心水,所以心大心細揀唔到.
Sales又同我講星期一會返D新衫,所以係影相前一日,12月2號,我地又上去試多次.
今次我就上去前係王子website睇中左D自己鐘意婚紗款,就save 低D相比佢睇,問下佢有冇0既.
本來我打定輸數,因為我睇晒佢post D客0既相,一個都冇著過我鐘意0既款色,所以我都預左冇個件,只係想搵類似0既.但係真係勁幸運呀!佢現成有個件婚紗,仲要冇乜人著過!!原來之前好多人著上身,覺得件衫效果唔好,所以佢就爽性冇推介過比我,但我就係勁古怪,鐘意依D款,所以一試就即決定左.期間,佢強烈建議我著兩件晚裝同埋唔好晚裝同婚紗都同樣係紗款,但我最後都係勁固執咁揀左自己鐘意0既款色,D相就係Post係下個私有化0既網誌.
但係阿威就竟然全部D褲都冇一條0岩佢,全部唔係褲腳短就腰位太闊.仲要我地心儀D西裝褸款全部都係好大件.最慘係我地第二日就要影相,返唔到屋企拎褲.而我地第一次試衫係星期日,所以佢唔比男仔試,淨係試女仔先,所以搞到我地失左預算,唔係就自己帶條西褲過去.所以,大家就小心男仔D size呀!因為婚紗同晚裝都可以加扣針,但男仔西裝褸同褲唔0岩size就好煩ga la!
影相個part就待續啦.......
相關閱讀:
一:王子攝影.優惠篇
二:王子攝影.Trade List
三:王子攝影.揀衫注意事項
四:王子攝影.婚照Check List
五:王子攝影.拍攝篇
六:王子攝影.揀相篇
七:王子攝影 .排版篇
八:王子攝影.成品大合照


text:
星期一, 8月 31
暴力
個幾月無寫, 個大市就差唔多跌個半萬點畀你睇, 真係賺到既都要嘔突了. 先前話睇三萬二以上既就話而家只係調整熊既開始, 但都好過紹介 8 字頭被打靶既沈既. 強如美市都要調落黎, 真係黎個冰火兩重天咯.
點人估緊會否去到零八年咁激. 但國內債都係啊仔爭啊爺, 或個官久個小民, 咁即係將個小三角變左個大三角者, 無乜欠出面卦. 咁引爆個掣既然唔係係鬼老手上, 唔通會整死自己先. 上次朱都係想整瓜幾件, 最尾都係草草收場, 所以最尾都係要掃番入尐資產重組公司勒或加用印刷勒. 反而人民幣係短短半個月就跌成五六巴仙, 已流轉左十幾年單邊升市既超長預期, 放係入面既就猛想走番沽出黎, 雖則話要禁艇仔, 但都係要還架勒, 趁佢未出哂黎前, 怕且起碼要減多鍋, 都係要九月內了.
暴力救市, 最緊要都係要睇低位做野卦, 上次香港都係要係超低位六千幾做, 嘜到七千八都係係低咯, 你守係 3200, 都比一年二千幾都係要高五六成, 亦唔係平均既低位, 無論歷史低位勒, 唯一好處就係吹乾而已. 你話邊個唔做市, 人地係吹囉, 誘囉, 而唔係用自已個戶口對打囉. 咁都好, 自己同自己對賭, 無可能唔贏, 要輸既都係最尾尐散仔, 國內個隻, 或香江個種.
而家睇一萬, 就好似兩個月前睇四萬咁膠一樣. 但事實波動性係超加大左 (a 股), 所以對往續調整不得不防. 我一定唔會而家 all-in, 就算輸緊點都要睇位拎番一兩成資金, 就當買保險. 而家個位, 怕且點都去得番, 最傷既就係係核爆后, 竟然一蚊都無, 咁平手時, 你賺乜呢. 就當升番, 賺少個成幾就用短線投機追番勒, 但諗左幾日, 都係無絕對有把握既方法, 要短線睇機了.
發佈者: Philip 2 留言
訂閱: 文章 (Atom)


text:
上一篇已經講咗Brauerei Heller-Trum (Schlenkerla), 其實其他pub都會有賣8間breweries嘅啤酒, 我就係Irish pub 又飲到smoked beer 啦!
Brauerei Fässla
一落火車行李都未放抵就去咗Brauerei Fässla食lunch...
Fässla kellerbier
呢度無smoked beer, 但有smoked ham... 好味!
每一家都係分幾間房, 要食嘢坐底就入房.....
要企係度飲 + 食煙就係走廊!
Mahrs Bräu
第二日係Mahrs Bräu 食lunch ...
我第一次見嗰火爐真係有火咋!! 呀waitress姐姐仲解我知d煙係後面條管上屋頂!!
叫咗"grandmother's duck" .... 好味! 但之後先發見原來有鵝胸叫.... 唔開心
都係kellerbier... 呢間嗰啤酒攞獎架!
上火車前去埋Brauerei Spezial ...
Rauchbier 即係smoked beer ....
除咗呢4間, 我哋仲去咗Irish pub 同另一間餐廳 2日好似做咗好多嘢咁!! 有好多間冬天無開, 朋友仔話夏天再去過喎!
**Kellerbier即係無加熱殺菌同淨化過嘅啤酒, 亦所以係好cloudy嘅!**


text:
食譜唔記得睇咗邊個. 煮法係用薑炒香啲蝦米, 落瓜炒出水. Last落粉絲.
2014年8月5日星期二
蝦米粉絲煲
食譜唔記得睇咗邊個. 煮法係用薑炒香啲蝦米, 落瓜炒出水. Last落粉絲.
58 則留言:
你果邊啲翠玉瓜瓜皮係墨綠色,我買係淺綠色帶黃色,無苦味喎!回覆刪除
呢味我都LIKE回覆
如果用西人煮法有苦味刪除
節瓜都冇咁慘呀?回覆刪除
我個仔唔鍾意蝦米瑤柱啲味,又係話臭,攪到我好少煮呢啲.回覆
呢度好多o野都冇架.刪除
包蝦米貴唔貴?回覆刪除回覆
唔記得幾錢了. 今日搵又唔見有.刪除
這款菜式,我也喜歡!回覆刪除回覆
我好like食蝦米刪除
又係成日食既家常菜.回覆刪除
節瓜,翠肉瓜屬同類 .
你有冇試用佢既花釀ricotta cheese 再炸, 超正!!!回覆
翠肉瓜花我呢邊冇人食架. 我只係見過一次超市有賣.刪除
翠肉瓜煮粉絲樣子靚過節瓜 .回覆刪除回覆
係呀 , 可能節瓜較梗煮耐些才稔 , 所以顏色冇咁鮮綠 .刪除
我都唔敢買蝦米, 怕唔靚, 會臭, 所以係香港帶回來.回覆刪除
我又係怕翠玉肉有苦味, 唔夾呢個餸, 依家你煮過, 又like, 我都試吓.回覆
我覺得翠玉肉出咗水會冇咗苦味.刪除
好清爽嘅一道麵食,正!回覆刪除
我都好鐘意食/煮呢個餸架回覆刪除
呢個我like架回覆刪除
btw我終於見到節瓜啦......
清清地, 唔錯呀~~回覆刪除
泰國產, 有保證少少? 起碼好似好過......回覆
我盡量都唔買made in China o既.刪除
翠玉瓜有苦味?叻仔!識得用煙肉粒代替 (我常用),用蝦仁都得架!回覆刪除回覆
如果grill仲特別苦.刪除
唔覺翠玉瓜有苦味喎回覆刪除回覆
如果grill仲特別苦刪除
原來有泰國蝦米,第一次見呀!回覆刪除回覆
我度有d係泰國出o既中式食材.刪除
黃牙白蝦米粉絲煲都好食㗎回覆刪除回覆
用煙肉粒個次冇影相咩!回覆刪除回覆
冇影到. 你自己用吓想像力啦.刪除
節瓜粉絲蝦米,我久唔久都會煮架!回覆刪除
加多啲上湯當湯都好味㗎 (湯飯)回覆刪除
淺色翠玉瓜唔苦深色嘅就苦啲同平的回覆刪除回覆
淺色翠玉瓜呢邊唔多見.刪除
青瓜都可以啦回覆刪除
好似好少見你煮中菜,原來都唔錯咁喎回覆
因為物資短缺,真係比較少煮中菜.刪除
我呢邊買既翠玉瓜都會苦架, 所以我屋企人唔鐘意食.回覆刪除
我都係買呢隻蝦米...同埋,我一直都對翠玉瓜有保留,唔係太鍾意個口感,見你咁整我又試下.回覆刪除
我唔知點解次次係外地都食到d好難食的西人翠玉瓜ga! 不過你改用左瓜就萬無一失啦. 勁~~回覆刪除回覆
西人翠玉瓜要冇苦味我先食.刪除
放冬菇(切細)做素菜都好食架!回覆刪除回覆
我未食過用冬菇煮.刪除
我都好鐘意食,但鐘意落蝦乾多d..回覆刪除回覆


text:
招牌小炒皇
菠蘿生炒骨
豉汁蒸黃立鯧
( 19-AUG-2015 WED )
今朝里奧大人上大陸 又早起身 之後我就瞓到鬧鐘響 刷牙沖涼 搞掂哂都係 7 點 50 分 早過平時 10 分鐘 可能尋晚又拎埋番工衫 咁就唔駛諗着咩 快好多架 ~
早餐食芝腿治 次次食芝腿治就提醒自己 唔好成日話人地食嘢悶 其實自己都係咁 嘩哈哈哈哈 ~
菇場忙呀 搞掂哂又 11 點 可以抖下喇 ~
Lunch 食尋晚食剩嘅節瓜肉碎 再叮多個超米 食完就落去行陣 條街好焗熱 所以行咗 15 分鐘就番菇場喇 ~
放工去媽咪屋企 差唔多 7 點先到酒樓 一坐低睇下個 menu 就見到家姐 lu ~
唔知點解 今晚好攰咁 成日講錯嘢 打完比里奧大人 之後叫咗家姐做老公 食緊紅豆沙 同家姐話下次都係唔食西瓜 之後工人話我呀 頭先同佢講話佢家姐黎緊 哈哈 真係攰到唔知自己講咩呢 ~
食完就同家姐去藥房買紙膠布 再去萬寧買嘢就番媽咪屋企喇 ~
今日喺 OK 買架 唔記得係特價 $5.9/盒定 $6.9/盒 咁比盒家姐啦 家姐話係咪假嘢 佢好小會咁講家嘛 佢話個盒好似假嘢喎 所以我即刻睇原產地 估唔到原來係 Product of PRC 唔怪得咁平啦 @@
工人依家好搞笑 成個婆仔咁 頭先一見到家姐 已經話分好哂藥 要家姐 double check 咁我地一入屋企咋 工人已經拎哂 d 藥盒出黎 叫家姐即 check 我同定姐都忍唔住笑佢 真係好驚我地唔記得咁喎 而事實 真係未必記得 哈哈 ~
拎埋湯 差唔多 9 點就走喇 里奧大人去徑步 我唔徑喇 番屋企沖涼 ~
等佢番到黎 沖埋涼就食龍眼 食咗幾晚龍眼喇 我本身買咗 2 磅 媽咪又比 2 磅 依家食到有 d 驚喇 ~
我 11 點自己瞓先喇 真係好鬼攰呢 ~


text:
其實第二次團購
就係收到貨o既媽咪post上6月媽咪會o既時間無耐已經發動
因為大獲各位靚媽o既好評呀
所以吸引左更多媽咪有興趣
本來諗住少少地,就由另一位媽咪做搞手
直送去佢國內公司,可以再慳返d運費
但真係太踴躍啦
因此我決定再由我做搞手
本來諗住比四日時間d媽咪慢慢揀
但慢慢發現參與o既人數同埋購買o既貨品真係好多
唯有早少少截訂單
最終連埋我自己,總共有35位媽咪一齊團購 ^O^
夾埋買o既貨品達到174件,非常利害
我淨係用時間去為每一位媽咪做一個excel order list
再用email同佢地re-confirm都用左我唔少時間呀...haha
不過我又做得好開心bor
唔知點解,我好鐘意幫到人果種感覺
由於貨量太多,涉及金額去到7千幾蚊港幣
所以今次我都要收deposit先
大家都好快手處理好,等我可以馬上安排
我用我三寸不爛之舌同賣家講左好耐價
佢真係一蚊都唔肯減我呀
冇計啦,佢話佢地小米米來貨價係貨價48折
訂價已經太過低,冇空間再減
算啦,都冇辦法
但賣家身處上海,估唔到d貨運黎香港要成7百幾蚊港紙
所以我又再諗方法希望慳多少少
最後,就進行左我第一次o既集運啦
先叫賣家送去廣東集運公司o既地址
再由廣東轉送過黎....最終慳返差唔多1百蚊....好過冇啦
我真係要大大多謝Elaine Meow借出公司地址比我收貨同分貨
而且佢同佢姑姐都一齊黎幫手添
實在好感動
好啦....比大家睇下我地淘返黎o既東東有幾誇張先
先睇張貨單 @@
兩大箱 (唔怪得運費咁貴啦)
先點貨,攤開晒d貨轉頭逐份執
分好左一袋袋後o既盛況
呢d就係我自己o既
最後就係安排派貨啦
呢樣又要多謝Elaine Meow
大部份o既貨都係經佢派出架,麻煩佢老公幫我車去不同交收點
除此之外,仲要多謝Ka Li
借出舖頭比我放貨,等各媽咪自提貨物
今次呢個大團購可以話係非常成功
唔知我仲有冇能力幫大家淘第三次呢 ^0^


text:
噚日係媽咪生日,所以星期四果日出開去中心教琴時,順便過去花墟買花,噚日一齊帶埋去探媽咪.
查實喺花墟都無乜花好揀,靚嘅就貴到買唔落手,普通嘅周圍都有得賣,又駛乜喺度買呢!原本想買洋桔梗,點知扎扎都開到 "撻" 之餘,仲已經開始 "dup",就算又平又靚,見到都唔想買啦!後尾我就睇中咗呢扎.
呢類花原本應該係要嚟做襯花嘅,不過我咁耐都未見過,
又覺得好特別,咁咪買囉!
睇見個名仲攪笑,叫做「咖喱」!真係完全聯想唔到有咩關係囉,
就算拎起扎花聞都無咖喱味,個名真係奇怪!
咁大扎花,我留起咗 2/3 用花樽插起,放喺媽咪旁邊,
另外 1/3 就噚日帶過去探媽咪.
呢幾年 Winnie 都有喺正日果日同我一齊去探媽咪,不過今年我見個時間唔係好夾到佢,費事阻佢上堂教琴,所以我無打電話俾佢.後尾佢都主動打俾我,問我今年係咪都係正日去,我話係,不過我同佢講,我去果個時間應該佢唔得,但佢話試吓調頭兩個學生,OK 的話就照舊陪我一齊去探媽咪.
今個禮拜一佢打電話俾我,話原本準備打電話俾學生調堂,點知第一個學生自動獻身同佢請假,因為原本放開禮拜五例假,被老細調咗去禮拜一,咁 Winnie 當然非常樂意啦,學生自己調堂總好過佢出手調學生嘛!咁就變咗淨係調第二個學生就攪掂.正當佢準備打電話俾第二個學生時,點知個家長又 "先下手為強",話學校出咗時間表,星期五要去做 body check,所以上唔到堂!哈,你話呀,又會 "轎" 到咁嘅,卒之 Winnie 唔駛主動同學生調堂都可以同我一齊去探媽咪,佢仲話:「睇吓你媽咪幾想我去探佢呀,哈哈哈哈!!」
人生就係咁 o架啦,「命裡有時終須有,命裡無時莫強求!」有時越係想得到或做到嘅嘢,卻偏偏得唔到;有時無諗住要嘅嘢,反而就迫都迫到你要為止,從來都唔可以自己話事做決定!所以做人都係一切隨緣,無謂強求啦,"棧" 自己失望.


text:
Webber
我要真孖妹 Vanies x Sumi
以前喺網上拍片嘅人相對比較孤獨,通常都係自己一個人一腳踢.自從 YouTube越嚟越多人拍片之後,唔單只 YouTuber之間會多咗 crossover,連新加入嘅 freshman都鍾意夾埋一齊拍片.一班年青人圍威喂就見得多,真實嘅孖生姊妹一齊拍片你又見過未?
今期 Webber邀請到一對出生時間只相差 19分鐘嘅孖生姊妹,姐姐 Sumi同埋妹妹 Vanies,到底佢哋同其他 YouTuber有乜唔同?
(webber's info)
YouTube: SUMI CHEUNG
訂閱人數:約 6,930
ig: sumicheung(Followers:約 2,643)
ig: vaniescheung(Followers:約 2,479)
家姐 Sumi要拍片 細妹 Vanies:「我配合佢㗎咋」
開 YouTube頻道拍片,其實一開始都係家姐 Sumi嘅主意:「開 YouTube有兩個原因,第一係因為我本身好鍾意扮靚,加上嗰陣又讀緊化妝,所以就想拍片分享;另外一個原因就係因為我由細到大都係勁曳,打架,逃學乜都做齊,拍片係想做返啲嘢證明俾人睇.」妹妹 Vanies化妝唔叻,但見到家姐拍片好似幾得意,所以就玩埋一份:「有我嘅片通常都唔關化妝事,都係一啲生活分享,煮嘢食,但發覺原來啲人鍾意睇呢類片多啲.」雖然𠵱家 Vanies都會幫吓 Sumi剪片,但 Sumi就投訴:「阿妹當初冇乜動力拍㗎!」 Vanies即時鬥嘴:「係㗎,我配合吓你㗎咋!」
由細到大都俾人比較
作為「世界上的另一個我」,原來真係會有好處,妹妹 Vanies:「家姐讀緊大專嗰陣,我有試過幫佢拍卡上堂,真係冇人認得出.」然而,孖妹都有唔好嘅地方, Sumi:「因為我哋細個都好曳,又好似樣,當一個曳嘅時候,另外嗰個就會俾人話,所以細個時班朋友仔嘅父母都唔鍾意我哋,覺得教壞佢啲仔女.」外人成日將兩姐妹視為一體,二人異口同聲話由細到大都超多人將佢哋作比較, Vanies:「其實好多人都會將雙胞胎做比較,通常啲人都會話家姐靚啲,就算𠵱家拍 YouTube都係家姐多 fans啲,但我又覺得冇所謂,因為我好清楚我同家姐路線唔同,我係可愛型.就算我哋之間有咩唔開心,由細都大都已經習慣咩都攞出嚟講.」咁合拍,又咁清楚對方,唔怪得拍片都特別有默契,好少會爭嘢講之餘,仲各有各 style.
閨蜜都冇孖生咁 friend
唔好睇佢兩個由細到大都日對夜對,家陣連拍片都打孖上就會冇秘密, Sumi:「其實我有咩都會第一時間話比阿妹知,但有次我同個男仔分手,我係第一時間話俾我當時好 friend嘅朋友知,而唔係佢.」雖然 Vanies聽到即刻有啲扁嘴,但佢有次貪玩玩到入醫院,都係冇即刻話俾 Sumi知,仲要係 Sumi有心靈感應, feel到 Vanies出事先知,搞到 Sumi嗰時勁擔心同勁嬲.不過咁,呢啲小小嘅秘密都無損二人感情,仲話比起「閨密」,孖生姊妹感情更好. Vanies:「我覺得閨密會出賣你㗎,相比下孖生姊妹始終親啲,真係會為咗對方死都願意.」 Sumi:「朋友都會覺得我同佢哋距離好遠,可能係因為我已經有咗阿妹,所以潛意識下會抹殺咗同其他朋友 close.」整個訪問可見,兩姊妹不斷你一言我一語,完全沒有空位俾記者妹問問題,看似鬥氣,但實質係極合拍,好似知道哂對方幾時想講乜,幾時冇位反駁咁,令到冇姊妹嘅記者妹又羨慕又妒忌.
因為 Sumi鍾意扮靚嘅關係,就拉埋 Vanies參加 Google搞嘅一個美容比賽,仲一齊入埋複賽.喺呢條〈揭開巨箱中的奧秘# BeautyBoundAsia#UNBOXING Challenge〉入面,見到佢地連講嘢都勁一致,咁合拍,唔知幫唔幫到佢哋贏呢?
撰文:陳可兒
攝影:楊晴


text:
2013年2月22日
小飛俠 翱翔天際六十年!
有睇開 Tho's Dreams 嘅朋友應該知道,小飛俠 Peter Pan 係其中一位我好鍾意嘅 迪士尼朋友.但係你又知唔知,《小飛俠》呢齣 迪士尼 嘅經典動畫電影,係響邊一年響戲院上映嘅呢?原來,《小飛俠》係響1953年2月5日上映嘅!亦即係,小飛俠 轉眼間已經「飛」咗六十年啦!
其實我原本都唔知道架,但係前排行行下街,終於俾我搵到想買好耐嘅《小飛俠》電影DVD!朋友前排同我講過,而家 迪士尼 通常都係當動畫電影去到某個週年先會重新發行特別版DVD;我見到買返黎嗰隻寫住「閃鑽珍藏版」,於是就上網睇資料,終於發現原來係六十週年!
《小飛俠》作為 迪士尼 經典動畫,電影入面嘅 小飛俠,奇妙仙子 亦已經成為經典 迪士尼朋友.但係響 香港迪士尼樂園 入面就好似比較少見到 小飛俠 嘅蹤影喎... 只係響 米奇幻想曲 客串一下... 相反,響2011年,自從樂園五週年活動 飛躍奇妙 開始之後,奇妙仙子 就成日響園內現身!
究竟園方幾時先肯俾 小飛俠 響樂園入面多啲出現呢?如果可以推出 小飛俠 嘅相關商品就好啦!呢一刻請容許我再度重提 Duffy迪士尼小熊 小飛俠造型套裝,究竟幾時先有得賣!我好想要!>_<
除咗商品之外,其實響其他 迪士尼樂園,小飛俠 係會出黎同大家見面,影相,好得意架!
以下呢段片係一位Fans拍嘅,係佢送一幅畫俾 小飛俠 嘅經過,小飛俠 仲叫佢響幅畫上面簽名添!
講到其他 迪士尼樂園,當然唔可以唔講經典遊樂設施,小飛俠天空之旅 Peter Pan's Flight!
位於世界各地嘅 迪士尼樂園,園內嘅 幻想世界 都有呢個遊樂設施架!( 香港迪士尼樂園 除外 ) 我上年去東京嗰陣都有玩 東京迪士尼樂園 版本!真係好好玩!不過算啦... 我都唔奢望香港會有...
響過去嘅六十年,充滿童真嘅 小飛俠 成日都會帶領我地暢遊天際,響天空中自由自在地飛翔!而家,奇妙仙子 經已響 香港迪士尼樂園 散播奇妙閃粉,唔知 小飛俠 又會幾時先飛到黎香港呢?
訂閱: 張貼留言 (Atom)


text:
上次就介紹過 香港迪士尼樂園 嘅情人節主題商品,今日我將會帶大家跳到去日本,分享一下來自 東京迪士尼海洋 以及 日本迪士尼商店 嘅情人節商品,睇睇嗰邊又係點樣慶祝呢個愛的季節啦!
講到 東京迪士尼海洋,或者有部分讀者會即時諗起 Duffy迪士尼小熊;其實響每年嘅情人節,園方都會特別為 Duffy 設計一套名為「Sweet Duffy」甜蜜Duffy 嘅新服飾,通常都係以廚師做主題.
呢隻 迷你Duffy鎖匙扣,我叫佢做 愛心廚神Duffy;當然,購買呢個鎖匙扣亦有附上 Duffy迪士尼小熊 故事冊;另外亦附有一個「Sweet Duffy」招牌.
Duffy 戴上廚師帽,著上圍裙,睇黎佢已經準備好烹調出最美味嘅食物!
園方設計咗全新服裝,又點少得俾 大Duffy毛公仔 替換嘅造型服飾呢?
因為套衫放大咗,可以更清楚睇到各項細緻嘅地方;呢件上衣原來有好多心型花紋!
上衣釘有 Duffy迪士尼小熊 招牌,並且註明係 東京迪士尼海洋 出品.
長褲就係以淺啡色做主色,而最底嘅花邊係襯返件上衣架!
背面繡有 Duffy 標誌性嘅 米奇頭型圖案,同埋 Duffy 頭像招牌.
純白色嘅圍裙,帶有紅白格仔花邊;角落亦都繡上咗一個心型圖案,配合主題.
背面同樣有 米奇頭型圖案 以及 Duffy 頭像招牌,仲有一粒小紐扣呢!
最後就係帽子!廚師帽就梗係白色架啦,不過底部都有心型圖案花邊!
順帶一提,今次呢套服飾嘅 Duffy 頭像招牌,背面係一個咖啡杯圖案黎嘅.
係時候幫 大Duffy 換衫啦!首先穿著上衣,長褲,其實淨係著呢兩樣嘅效果都唔錯喎!
著埋圍裙,廚師帽,大家覺得佢有冇廚師嘅風範呢?
唔知佢會煮出點樣嘅美食呢?相信必定會非常甜美!
換好衫,就等兩隻 Duffy小熊 合照一下啦!
接著落黎就到 日本迪士尼商店 嘅商品,佢地有一個獨家品牌,叫做「Unibearsity」小熊大學,稍後會再詳細介紹呢個品牌.黎到情人節,「Unibearsity」呢個系列都有推出相應產品!
其實嗰兩隻熊仔係同情人節冇關嘅,佢地純粹係做模特兒影下相,遲啲先至再同大家介紹佢地兩個啦!真正同情人節有關嘅係呢盒朱古力!你睇到嗎?盒嘅外型係熊仔形狀黎架!
盒上亦都印有好多小熊圖案,仲有 米奇老鼠,米妮老鼠 呢!
打開盒,有好多精緻嘅朱古力!有不同顏色形狀,米奇頭型,心型,小熊形狀,全部都好靚!
好啦,商品就分享完畢啦,之後會有最後一篇同情人節有關嘅專題!


text:
2015年7月16日 星期四
台北宜蘭之旅~Day 3 台北>野柳>台北 part 1
呢日一早起身,求其買個麥當勞早餐,未八點就開車離開台北,向住野柳方向出發﹗由於我哋此行只得四日三夜,宜蘭去咗日半,留返喺台北嘅時間實在唔多,艾菲原先係想帶燒腩仔坐火車去十分,行返爸爸媽媽九年前來拍拖時行過嘅路,但搵料時無意間畀艾菲搵到一個更想去嘅地方喎,於是就放棄咗十分嘅行程來咗呢邊,起初都擔心自己有無揀錯,不過當我哋架車來到海邊嘅時候,艾菲就知自己嘅選擇係絕對正確,呢到真係好靚好舒服好有放假feel呀﹗
來野柳呢邊當然係為咗睇石啦,不過唔係睇地質公園D石,而係睇山上面朱銘美術館D石雕,點解咁想來呢到?一來當然係因為之前未來過啦,二來就係之前朱銘喺藝術館做展覽時艾菲無綠去睇,三來唔多唔少因為睇咗《撒嬌女人最好命》,四來係知道呢到有嘢啱小朋友玩,艾菲同米高都無咩美術天份,亦睇得出燒腩仔無呢條根,不過氣質係可以慢慢培養嘅,畫唔出做唔到唔緊要,至少學會欣賞都好吖﹗
美術館十點先開門,我哋九點半已經來到,喺出面曬住乾等時燒腩仔D玩前恐懼症就突然發作,好不安咁又話肚痛又話唔想入去要走咁(事後睇返佢當時叫肚痛可能係有少少水土不服),入到去又有D驚D軍人石雕,連叫佢企隔離影張相都要半逼半氹先影到,好彩入面地方夠大,叫佢喺斜路到跑返陣,好快就正常返.
沿路行咗陣,好快就見到呢部機,賣咩?之唔係NT20一盒嘅粉筆囉﹗呢個係艾菲來呢到嘅最主要目的,所以一見到就即刻叫米高畀錢燒腩仔買,小朋友傻更更咁都唔知自己買咗咩,有得入錢買嘢已經好開心.
美術館嘅路上畫咗一格格,其實係親子塗鴉區,可以畀小朋友同父母用粉筆來親子創作,不過燒腩仔就嫌D粉筆污糟,求其撩咗幾筆就話唔畫,我哋當然無咁易放棄啦,連平日火柴人都懶畫嘅米高,都盡力畫D嘢來吸引燒腩仔,講到口水乾先氹到佢拎起個掃試掃咗幾吓(真係幾吓),然後再講佢已經開始爆喊,唉...
眼見其他小朋友都畫得勁開心,燒腩仔就畫到爆喊,呢吓真係令艾菲有少少失望,不過都明佢係個感統好敏感嘅人,需要畀其他小朋友更多時間先適應到新質感新事物,又或者係我哋唔識引導佢掛,但最神奇係之後行到去兒童藝術中心出面幅水畫牆時,艾菲無理佢只係自己走埋去畫吓畫,佢又居然自己走埋來畫埋一份,仲玩得勁開心喎﹗
畫完水畫,我哋就放咗佢落水池到盡情嬉水啦﹗
玩到水花四濺超勁hyper咁,之後仲學人去泵水,但就學極都唔識一吓一吓咁泵囉,kakaka...
喺到玩水玩咗一個鐘左右,見佢都開始有D疲態,我哋就叫佢換衫走啦,點知換完衫水池隔離個噴水池先開喎﹗其他小朋友即刻衝晒埋去玩,好彩燒腩仔無扭計話玩咋﹗(我哋只得一套後備衫,再玩就要光豬玩㗎啦)
換好衫就同佢行落太極廣場,咁大個草地,唔係唔跑吓嘛?
有兩層樓高嘅「太極拱門」.
有燒腩仔都識做嘅「單鞭下勢」.
仲有呢個「推手」.
呢個草地真係好大好舒服,可惜來到呢個位時個天忽然有少少陰,所以都唔係好影到D咩靚相.
之後行吓行吓去咗科學園區,由於有團自由人喺到,所以都無心機慢慢睇,只係見到個湖中心有條灣灣地嘅路幾靚,就叫燒腩仔喺到來回跑來畀艾菲影吓相,點知跑到第二轉時佢唔小心叉錯腳跌咗落水搞到成褲泥,O...
我哋沿藝術長廊行返出去,側邊又放咗D石雕喺到,呢D終於生活化D唔再係軍人咁沈重,而其中一個石雕係「父子」,艾菲一見到就即刻推米高同燒腩仔埋去扮,但呢兩父子一D都唔入戲囉,一個嫌個仔重,一個就顧住笑唔肯擺隻手出來扮飛.
上完條大斜路,我哋就到咗入口附近個湖,見有D姐姐喺到餵魚我哋又埋去望吓,畀米高見到部賣飼料嘅機,NT10一筒咁平就買咗兩筒畀燒腩仔試吓餵,我哋一餵D魚就即刻衝晒埋來,個畫面都幾震撼,難得燒腩仔又一D都唔驚喎﹗
Day 1 HK>宜蘭 part 1
Day 1 HK>宜蘭 part 2
Day 2 宜蘭>台北 part 1
Day 2 宜蘭>台北 part 2
訂閱: 張貼留言 (Atom)


text:
中環在線:唐家成又抱孫
自誇唱歌𠱁細路好叻
■唐家成一講孫仔孫女就笑曬.
證監會主席唐家成下個月復活節將會好唔得閒,佢唔係要周遊列國四圍走,而係要留港湊孫,事關佢女兒舊年底生多一個bb仔,加埋兩歲幾嘅大孫女,唐家成要幫手湊住兩個寶貝孫,分分鐘仲忙過退休之前.
唐家成噚日跟傳媒食晏,一講到上個月農曆新年做過乜,嚟緊復活節又諗住去邊度玩,佢就笑笑口咁自爆,話啱啱多咗粒三個月大嘅孫仔,孫仔嘅英文名叫做Lucas,加埋兩歲幾大嘅孫女Sophia,正好湊夠一個「好」字,認真要講句:恭喜曬!
■唐家成(前右一)嘅千金(後右一)係靚女,仔女一定好標致.
女兒誕男B湊個好字
唐家成一講孫仔孫女就笑曬,仲好得戚咁話自己湊孫好叻,佢會唱歌𠱁佢哋瞓覺,不過佢就唔肯講佢嘅首本名曲係乜東東.
唔講唔知,唐家成嘅太太係英國人,阿女就嫁咗一位外表似歐洲人嘅黎巴嫩人,換言之,佢一對寶貝孫就有一半黎巴嫩血統,四分之一中國同埋四分之一英國血統嘞.咁嘅組合,長大後,肯定係靚仔,靚女喇.
唐家成除咗係證監會主席,仲係體院同英基主席,照咁睇,佢喺體育界同教育界都應該識唔少人,將來孫仔孫女讀書或者要發展邊方面嘅體育運動,應該都易過借火.
不過又咁講,唐家成雖然識得人多,二○一一年退休前做到畢馬威會計師事務所亞太區主席,計數都肯定難唔到佢,但佢竟然唔識得上網認購滙豐百五周年紀念鈔呀.
滙豐紀念鈔本周六截止認購,唐家成話,一早有興趣買,但之前攞唔到申請表,於是就放棄咗.佢知道可以上網申請,但以為手續繁複,加上佢唔係諗住買兩萬四蚊最貴嗰款,咁就費事搞,不過噚日當佢知道網上手續簡便,佢就話會返去試試咁話.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
呢幾日都係每四個鐘餵一次奶
6/10/2 am/pm,共6餐
尋日因為2點餵完佢後,佢瞓到7點半先醒,所以餵佢變咗7點半/11點半
(6點時我係應該叫醒佢食㗎,但係我又要同大嗰兩個沖涼,咪無叫醒佢囉)
尋晚last feed喺11.30pm,之後佢3.30am喊醒...
真係好準時!
跟住我7點餵佢...
因為7點半要趕住攪影曦返學d野,又要整早餐,所以餵早咗佢半個鐘
湊完影曦返學
靖翹話想去會所,我地就去咗會所啦
我10點半餵舒韻
之後我就返咗屋企煮定飯
再出去接影曦
食完飯,同影曦做埋功課
2點餵舒韻...之後就可以跟返全日個時間表啦
餵完佢就帶咗三個女去佢地嘅"surprise"地方玩
係樓下嘅sand pitch
其實都開咗一段日子,只係我無帶過佢地去啫
今日帶佢地去時佢地都唔知自己去緊邊到㗎
我執埋d玩沙嘅野落bb車
佢地一去到都好興奮!玩咗成個鐘呢!
影曦真係好錫舒韻
成日都想同佢玩(可惜舒韻成日瞓,影曦無得同佢玩-.-)
而家每晚沖完涼佢都會攬下妹妹一陣先瞓㗎
BB要一個月大到先識笑嘅
佢咁嘅樣...其實係因為有風
不過都好可愛呀!
仲有呀,初生BB係無眼激㗎
今日開始見到舒韻喊時有眼淚啦!
唔洗好似之前咁"乾喊"啦~


text:
我知我知,好多香港嘅男仔都係鍾意長髮,大眼,斯文嘅女仔丫嘛(最少外型上係鍾意呢類),但阿叔我由懂性以來已經知道自己唔係行/行唔到呢個風格嘅,所以咁多年都仍然係我行我素,粗口照講,頭髮照短,大眼嘅話,間唔屎化下妝畫條眼線TUM下身邊果個囉!
好,講返正題.你首先會問,點為之麻甩女漢子?其實我開始發現身邊好多女仔FD都係麻甩女漢子底,例如好有義氣,非常獨立,時而講下咸野,會講粗口,唔介意食地MAU嘢.我覺得呢D都係麻甩女漢子有嘅特質,咁點解識揀一定係揀麻甩女漢子做女朋友?
首先,佢地真性情,有主見,一就一,二就二,唔會同你扮野扭扭檸檸多廢話,作狀嘅人真係好煩好討厭你懂的.有咩好處:節省好多時間,起碼諗食咩佢都有機會快過你決定!有時甚至令你覺得多左個兄弟既感覺添!
第二,佢地唔會痴身,因為麻甩女漢子多數都唔係會拍拖大過天嘅人,佢地會專注自己工作,自己搵錢自己洗.會自己處理生活上既細節,唔洗你下下湊女要你幫.有咩好處:你會多出好多自己時間同錢.佢都成日一條冷去旅行啦,又洗咩你陪呢?
第三,佢地不拘小節,唔會下下要你比錢食貴野,好多港女次次食野都要食貴野呃LIKE影相,喂呀哥,貴係個景呀,唔係貴係D食物度呀.阿叔我真係覺得食景係非常奢侈的事,我真係覺得食茶記舒服好多架.
有咩好處:你糧尾時候食平D佢都唔會介意,錫住你銀包!
最後,麻甩女漢子好多時都願意同你講甜野嘅,唔係話佢地本身咸濕,而係佢地明白「性」係兩性關係避免唔到嘅問題,關於呢方面,佢地多數會樂意同你好好溝通,甚至會同你進行賽前準備同埋賽後檢討.
咩好處:性生活更加開心囉係咪先?
大家冇仇冇怨,真係唔點你,如果你發現自己另一半係麻甩女漢子,請你好好珍惜佢.不過大家唔好誤會,其實麻甩女漢子都有溫柔嘅一面,至於你見唔見到,就要睇你係佢心目中位置喇!
提示/戴頭盔:有D麻甩女漢子都係長頭髮,大眼同斯斯文文咁架,所以冇樣睇架!麻甩女漢子係講緊性格上同埋大家相處上呀下!


text:
唐家大少一招口沫橫飛,篤爆狼鷹曾經喺絕密會議講過,香港始終有一鑊要出動裝甲車,防暴隊,催淚彈對付啲示威者.雖然狼鷹最後以低票慘勝,但係民望極速插水,真係唔死一身潺.唐大少都算勁喇,連口水都餵有劇毒,而且向住狼鷹兜口兜面噴,令對方避無可避.呢招無疑係歹毒非常,不過要喺口水餵毒,自己亦難免身受其害.其實咁同七傷拳並無二致,都係先傷己後傷人嘅招數.結果當然係兩敗俱傷啦,仲令原本只係坐山觀虎鬥嘅犯民變成坐收漁人之利添,阿爺有乜理由唔睇到眼冤呢.唐大少想五年後又一條好漢,似乎係太樂觀咗啲囉.
雖然鎮壓論仲未得到證實,犯民班友已經急不及待走出嚟抽水,長毛就送架坦克俾狼鷹做凸首賀禮.所以話呢,犯民最叻就係無中生有.就算狼鷹真係有講過,最多都係話出動裝甲車啫,又何來坦克呢?套用文革術語,呢啲就係上綱上線嘞.
有咁嘅主子就有咁嘅奴才,犯民班打手嘍囉當然唔會錯過呢個搞事嘅機會.有網民就發起全民著草,話要移民去阿老阿土喎.真係好搞笑,班友成日要香港同西方民主社會睇齊,咁對傳聞中狼鷹嘅鎮壓論又使乜大驚小怪呢?唔通班友唔知道,喺歐美呢啲民主國家,出動裝甲車,防暴隊,催淚彈對付示威者,根本就係家常便飯.早幾日西班牙警察就發射橡膠子彈,對付上街示威嘅工運人士嘞.嘍囉即係嘍囉,簡直未見過大蛇痾尿,中兩嘢胡椒噴霧就鬼殺咁嘈,咁錫身就咪學人去搞事啦.
不過有樣嘢好奇怪,照理班友要著草,都應該去歐美澳呢啲先進民主地區啦,點解會揀喺邊忽都唔知嘅阿老阿土呢?喺好奇心驅使下,我又走去摷吓資料,原來阿老阿土真係不可多得嘅好地方,因為有以下嘅七大優點:
-)有民主.一句講晒,人地有普選.
二)居住環境一流.嗰度雖然地少,不過人更少,住house完全冇難度,仲要係無敵海景嗰隻添.
三)夠環保.車都唔多架,路又唔多條,更冇屏風樓阻住晒,空氣自然清新到無倫.喺當地生活仲可以為減排出一分力添,直頭啱晒啲環保人士啦.
四)保育做得好.當地非常重視文化保育,好多人仲係過住世世代代傳落嚟嘅生活方式.例如男男女女都仲係著緊草裙,而女人亦未受到西方文化污染,冇戴胸圍嘅習慣.各位香港男士,係咪覺得呢個地方好吸引呢?尤其對於嗰啲只要集體回憶,唔要經濟發展嘅保育鬥士,咁嘅地方簡直係天堂添啦.
五)示威零風險.當地冇坦克,冇軍隊,絕對唔使驚屠城,示威自然冇有怕.
六)有機會陸沉.咪當我忽然癲咗,連陸沉都話係優點.事實上,如果移咗民去嗰度,求神拜佛都望佢快啲陸沉啦.阿老阿土鄰近澳紐,又同呢兩個先進民主國家關係相當好,如果真係陸沉,佢地當然會義不容辭咁收留晒啲災民.無啦啦升呢做澳紐國民,真係爽到無倫啦.
七)低門檻.呢點先最殺食,想移民去阿老阿土,廿萬就搞掂.就算窮到連廿萬都冇,借大耳窿都得啦,總之過咗海就係神仙.講真,廿萬就買到個民主國家嘅公民身分,直頭抵到無倫.對於啲淨係識日嘈夜嘈同埋上街搞事嘅廢物,呢條肯定係投奔民主國度嘅捷徑囉.當然啦,鬼唔知移民去歐美澳呢啲先進地區好啲咩,不過要人地肯收先得格,熱愛民主係冇分加架.
雖然阿老阿土有咁多優點,不過我就唔會考慮嘞.既然班有破壞冇建設嘅廢物話要大舉移民去嗰度,如果我又跟埋去,咁咪棧搞到自己?!而且班友走咗,香港就一天都光晒啦,仲使乜移民喎!
廣西旅遊紀念品


text:
繼續我地嘅威尼斯之旅
聖馬可鐘樓 - 威尼斯嘅地標
遠遠都見到佢架
好似金字塔嘅尖塔 好sharp啊~
傻仔爸爸...
廣場附近嘅有隻石飛獅
下面有個靚靚石鐘
進入shopping地帶
見唔見到chanel同LV?
呢兩間shops喺威尼斯算少遊客 所以可以喺度慢慢睇 慢慢揀
本來我要求喺度買紀念品
但mami話之後仲多靚靚紀念品喎
YEAH!
到左威尼斯最大嘅貢多拉停泊處
坐貢多拉嘅遊客好多都揀呢度上船
daddy同mami心大心細左好耐坐唔坐貢多拉
最後結果係 : 唔坐
唔坐唔係因為價錢 而係以下原因 :
坐貢多拉都幾危險 冇救生衣亦都冇安全設備
試過發生幾宗死亡意外
mami見頭先坐船過嚟都咁"浪" 唔敢拎我去博
其次係當大家知道貢多拉係以前嘆息橋旁邊運死囚屍體嘅船
就冇咩意欲去坐LU
最後MAMI見船伕都冇咩心機 客人上船冇笑容亦唔會唱下歌仔
學PATRICK哥哥講法 初初幾分鐘覺得好有風味
之後就悶足幾十分鐘 用呢幾十分鐘感受威尼斯好過....
所以喺度影相嘅時候
大家心中有數 都係用坐貢多拉嘅時間
去嘆威利斯出名嘅咖啡 陳ho都嚟過呢度介紹咖啡啊
下次等我大d先再坐貢多拉船船啦
超碼識游水 安全d嘛
仲有呀 我發覺唔係隻隻貢多拉都靚架
有d得個座位 有d就靚到有金漆啦 有皮櫈
其實望下d水都係好深架 跌落去真係大件事
唔難得之前有死亡嘅意外
坐貢多拉船遊威尼斯
的確係樂事嘅
Gondola 果然係威尼斯嘅標誌
靚靚嘅Gondola襯晒靚靚嘅威尼斯
入去睇之前喺門口昅下先.... hehe
哇 睇中左喇 我要魚缸!!! (買左)
不過呢間嘅mask好好好貴架
我地要搵陳"ho"咖啡店
搵就搵到 但好多人呀 好迫呢
好好感受下威尼斯先
銀盤加上咖啡 好意大利啊~
我呢? 待應哥哥幫我安排左甜品
咩甜品?
靚到暈 甜到漏嘅 " 貢多拉 Gondola ”
好有意思嘅甜品啊
成隻Gondola 上擺晒cream同雪糕
mami就食生果
仲奉送一枝冰水
呢個待應叔叔好錫我呀
一去到就錫我手背仔
仲讚我靚女tim
之後介紹甜品比我地 佢very nice呀
好靚呀 好似迪迪尼酒店咁
個個都揀坐露天 或者地下嗰層
所以呢度都封左
滿心歡喜 超級鐘意我地隻貢多拉雪糕號呀
食飽飽就go shopping 咯...


text:
去麥當當搞生日會 最好就係有個姐姐主持大局
咁d爸爸媽媽就就洗勞氣 哈哈
d麥當當姐姐仲會有遊戲比小朋友玩tim
阿ti生日會就玩左收買佬同鬥快pass圈圈
睇下現場有幾熱鬧
遊戲開始喇
第一個遊戲係收買佬
大家都好緊張問爸爸媽媽攞野
收買成功 姐姐會比獎品啊!
所以大家更加努力做個出色嘅"收買佬"
之後姐姐仲教小朋友多謝tiba tima
雖然搞到我地有d奇奇怪怪
但諗返都啱嘅 比小朋友知道係爸爸媽媽搞生日會嘛
小朋友大大聲聲 : 多謝Ti Ti嗲地 多謝Ti TI媽咪
ok
next game
pass圈圈
小朋友都好留心聽講解
除左麥當當準備嘅遊戲 tima仲準備一個公主們喜愛的節目
睇下姑姐幾受歡迎 點解咁多公主衝過去呢?
就因為有得整公主bling bling tattoo咯
多謝姑姐嘅幫忙呀
Art方面都係你架喇 大家如果要整花球呀 要學卷阿ti平日靚靚曲曲頭髮 搵佢啦
包保掂
小朋友都好滿意呀 好似做完spa咁呀
個個都lum晒 證明tima帶盒野去係明智嘅
個個都有個bling bling 心心
阿ti個花紋就大d 都好靚架!
公主們滿足開心就好喇
之後 阿ti要同大家分享下自己嘅喜悅
去派明星蝴蝶酥咯
目標係食緊野嘅一眾親朋好友
阿ti過嚟喇 (好似敬酒咁 ~_~")
真係好喇 收到小小禮物大家都好開心
細佬話 : 切旦糕未呀?
切啦切啦


text:
titi好早起左身 但ti爸同我堅持訓到九點幾
對於隔離房咿咿呀呀嘅titi一於少理
直至十點 titi喊啦 噢 要起身咯 很累呢
洗白白 著好衫 就出發搵ti婆呢 我地每個星期都搵ti公同ti婆架嘛
我依家咁孝順 第日titi要有樣學樣 一星期搵mami一次啊!!!!!
第一站愉城食lunch 行一陣 就去樂富同九龍城咯
今日好熱呀 之前嘅濕濕都冇晒 換嚟刺眼嘅陽光呢
ti婆買左兩件日本tee比titi呀 做緊特價三十蚊一件 勁抵呀!!!
mami呢? 就物色緊波波池裡面嘅波波 同埋video比titi
是日咱們橫掃三個公園 發現titi依家好識得玩公園d韆鞦呀
我仲影左video 第日一次過放晒出嚟先
我發覺好快 唔洗幾耐 mami就放棄同titi去公園嘅念頭
好熱 好忟 好多蚊呢 咬到我一腳都係呀 陰公!!!
九龍城寨公園
離開九龍城之前 咱們去飲個珠珠先 就去左青馬橋邊等ti公呀
嘻嘻 趁titi訓左 ti婆抱住佢 我地兩公婆就有少少嘅二人時間
過左一個浪漫嘅黃昏 好開心 估唔到有左titi都有呢d時間
真係好多謝ti嫲同ti婆經常嘅成全 令我地可以去返新婚咁呀
接左ti公 就去荃廣食飯 點解titi成日同d姐姐"social"架
間間shop都要人抱 間間shop都同人講野
搞到好多次mami同ti爸出左舖
都要返轉頭間佢地(公 婆 孫)行得未呢!!!!


text:
「認識」
相信好多人都係因為最近嘅立法會選舉先至會關注或者認識朱凱迪議員.其實只要你一翻查佢嘅背景,其實佢一直都好積極參與社會運動.大家都記得十年前清拆天星碼頭同皇后碼頭嗎?當時佢就已經有參與反對政府嘅計劃,而近年包括受到高鐵影響嘅菜園村同天水圍嘅泥頭山佢都有參與同跟進.今年佢亦以獨立身份參選立法會選舉,更加成為今屆嘅票王當選!
「恐怖」
依家嘅香港真係好恐怖!一個香港人參加立法會選舉,一個香港人挑戰官商鄉黑,一個香港人以八萬幾票當選成為立法會議員,竟然收到威嚇,有家歸不得?乜香港變得咁恐怖,貴為一個民選嘅立法會議員,竟然係選舉前已經先後兩度受到威嚇,而當選之後情況嚴無改善,反而惡化咗!就正如佢形容自己面對迫在眉睫嘅「死亡威脅」.真係痴線!
「陌生」
無論大家同唔同意佢嘅做法或者諗法,香港係一個言論自由嘅社會,每個人都可以發表佢哋嘅意見同諗法.香港亦都係一個法治嘅社會,但係過去幾年真係好似不斷倒退.究竟香港將來會變成點?五十年不變?真係講都無人信,因為回歸都未到二十年香港已經變成咁.諗起自己嘅下一代真係唔敢想像,因為香港再唔係我哋長大嘅香港,一個非常陌生嘅地方!
Also published on Medium.


text:
Tuesday, 24 May 2016
骨精雪莉與泰國奶奶的MMA大戰三百回
早前發現原來骨精強係蘋果副刊老前輩,
雖然未及會見真人(可能係舊公司撞過都唔知),
但我諗我已經盡得其精粹,
係香港做media唔揼骨的話,
所有骨都隨時會斷.
近期迷戀揼骨變咗骨精雪莉,
據啊姐所講揼骨同Spa𢯎痕唔同,
揼骨係硬橋硬馬打真軍,
劈炮唔撈之後終於有時間去見識下.
第一次去驚為天人,
啊泰國妹不停話「你係水腫唔係肥」,
呢句嘢真係好易上腦,
就有如每次即時新聞起題有「水腫唔係肥」都一定爆hit rate,
香港好多女人都係鍾意自己呃自己.
但初體驗唔洗點郁只係俾佢打獲金,
又真係有番條腰瘦好多,
決定長線投資玩多幾次,
可能真係會退晒啲水腫呢,
其實我退晒啲水腫都係一個靚女.
然後我中伏,
終於明杜如風係《關西攻略》遇見貨不對版車夫時點解會想彈鐘.
一去到reception話Annie唔得閒話今次係Chris,
我弱弱一問:Chris?男人?
佢話係姨姨心都定晒,
見到啊姨姨年紀應該似奶奶,
咁我其實係相信薑越老越辣呢一套嘅.
(至少我返咗一年半工證實真有其事,我此等fresh grad只係廢柴白痴仔.)
嘩,
點解同上次唔同嘅?????
我諗佢係打泰拳出身,
事前無協議出三成力唔打面(佢亦無打算單聲先),
喂,真打嘅??????
佢每三分鐘移一次張床,
命令我拉筋又要拱橋,
好想問可唔可以唔拱橋啊奶奶…
但由於我太聽話都係拱咗,
好後悔無及時反抗,
然後就係俾人翻來覆去攰過踩單車環台灣一周.
最恐怖係佢不停問:「痛唔痛?會唔會太大力?」
我真係大叫:「好痛!好大力!」
佢露出梁振英/林鄭式假諮詢後冷漠表情話:「忍吓啦.」
咁你又問?
咁你又問?
咁你又問?(太震驚所以要講三次)
係佢問到第三次時,
我學會了堅忍保持沉默,
如果一早就同奶奶交手的話,
可能我會捱到繼續做紙媒.
好彩我ban咗佢希望幫我踩背嘅熱情,
唔係我驚我會有創傷後遺飛蚊症,
返到屋企攰到瞓咗四個鐘.
最嬲係仲腫咗.
我學會了,
應該要彈鐘時,
唔好怕hurt到人,
如果唔係hurt到的,
就是你自己.
-唔知打咗啲咩,但久別重逢第一篇就打啲咁嘢好趕客,亦證明雪莉已被世俗污染,完-
Subscribe to: Posts (Atom)


text:
酒店 ð神戶三宮
今日去神戶食 LUNCH, 出發前先落樓下大丸超市買點小吃打打底, 我0地每個 counter 都買一件, 咁就可以試幾間唔同0既炸物..之後再買多兩個水蜜桃 (日本水蜜桃係我至愛, 我愛佢又甜又多汁). 跟住行行下又俾我無意中發現 "自由軒" 個 COUNTER 喎, 於是我0地就決定0係聽日離開大阪前落0黎試.放低桃桃返房, 之後就坐 JR 落神戶三宮, 只需大約 30 分鐘車程就可以到達. 出車站見到有個 旅遊客戶服務 counter, 我0地就入去拎0左啲 Map, 順便又問問 staff 我0地想去0個間牛餐廳應該向邊個方向行.
一路沿途都無瓦遮頭, 又熱又哂, 好彩地鐵口有扇派 (結果呢把扇陪0左我成個日本旅程), 行0左十五分鐘終於搵到間牛餐廳.
呢間牛餐廳(Steak Ayoama)係我0係人0地啲 blog 搵到0既, blog 主仲 post 埋師傅整牛0既 movie 上去, 成個過程都好吸引, 於是我0地就決定試呢間而放棄好多人推介0既 Mouryia 同 Steakland.
入到餐廳有個好友善0既婆婆招呼我0地, 因為佢識少少英文, 所以同佢溝通完全無問題. 我0地點0左第一同第二貴0既牛套餐0黎試 (我已經唔記得係乜牛打乜牛), 食完頭盤同個湯之後, 師傅就開始0係我0地面前表演佢煎牛技術喇...雖然食完之後我唔係太講得出兩者有咩分別, 但貴啲0既牛肉質係比較淋同多汁...同行友人對於呢餐有極高0既評價, 大家都覺得今餐無揀錯呢.
食完牛肉飽飽後, 我0地就進發上"六甲山牧場"......
之後待續...


text:
2007年6月30日 星期六
小風波
今日 2 間店既店長除左幫同事跑埋最後一日數之外,仲要 check 埋 d 同事既工佣計得岩唔岩 (我地會叫 d 同事自己計左先,方便佢地自己知仲有幾多工要跑,之後由店長 check),點知尖沙咀果邊今日因為計工佣而發生左小風波.
首先尖沙咀店長 (即係老板娘啦) 打電話黎問其中一項工佣既計算方法,我解釋左比佢知,佢就話以前唔係咁計喎,問我係唔係攪錯左.我就話 check 完之後覆返佢啦.為左確保我覆比老板娘既答案係對既,我翻查左我既紀錄,工佣表,同事既紀錄同埋問埋店長,都係得出同一結論︰我冇攪錯.咁我覆返老板娘啦,佢都仲質疑我既答覆係有問題既,響同我傾完之後就走去問尖沙咀負責行政果位同事勒.果位同事都係回覆佢同一個答案,老板娘覺得非常唔滿意,發哂脾氣咁兇果位同事,之後個同事打電話黎求救,又一單遠水不能救近火啦.咁岩果位同事打電話黎既時候,老細響我呢邊分店,老細得知呢件事之後有 d 氣結.佢氣結既唔係我地激親佢老婆,而係佢老婆做野成日都係咁唔上心,明明個 policy 改左成年,都仲係好似唔知道咁,仲突然發老脾話我地全部人唔岩,你話幾失禮呢.
最後呢單野由我店既店長擺平左,因為佢係老板娘最唔抗拒既員工.其實店長講既野,同我地講既係一模一樣,哈哈哈~ 點到你唔服!
欣喜
另外,原本既同事都經過一年以上既銷售特訓,響賣野方面既技巧都提升左唔少,對比起新同事,仲要係新移民,差別實在太大勒,好多時客人再買野時都會選擇資深既同事,所以新同事既生產力一直偏低.
就住以上既情況,我同店長都向佢解釋過做不同既客要留意公司指示,sell 任何野前都要店長幫手,仲要不停重複又重複咁同佢講,因為佢真係好冇記性.不過好在佢都係願意學習同埋都幾勤力,響其他同事賣野時佢都有從旁留意,雖然佢仲有一段路要走,不過精神可嘉.漸漸其他同事見佢都唔係有心攪咁多大頭佛出黎時,對佢既態度都叫做好左少少,起碼冇杯葛佢先丫.
昨日我同店長去左尖沙咀開左大半日會,返到本店時睇到佢開左 2 張單,係響冇同事協助下完成,當時我既喜悅係非筆墨所能形容.佢已經開始掌握到響度工作既竅門勒,黎緊既日子,希望佢可以為自己爭返一口氣.
做訓練既人,最開心莫過於見到學員有突破自己既能力,識得自己扭轉逆境,呢 d 先係響香港生存之道.希望其他土生土長既香港人可以學習一下,唔好成日怨天怨地怨唔公平,命運係掌握響自己手上的.都係果句︰奇蹟係會發生響願意付出的人身上.
2007年6月29日 星期五
混亂
終於忍唔住問佢點解 d 單攪成咁,佢就推落老板娘頭上,話佢做野求求其其,所以攪成咁.咁佢負責行政既,老板娘唔做並唔係一個藉口,佢都有責任確保所有野都 on track.響我既角度,佢係難辭其咎,但係老細在場都未開口話佢,我都要比返幾分薄面我老細,唔當面出聲住.
正所謂上樑不正下樑歪,自己都唔以身作則做個好榜樣,點管班下屬?佢話人做野求其,但係佢又唔管好 d 野,仲要我地 check 返哂出黎先至知,響我既角度睇,佢自己做野都係好求其.有時真係好唔明,老細唔想同老婆嘈姐,呢個係員工黎既,都唔比壓力佢做好 d.老細淨係識得叫我去尖沙咀睇住,遠水不能救近火呀,要佢坐響度做咩?
2007年6月28日 星期四
激勵
2 間店既人口分佈不平衡,我店 fit 馬多,所以大家必須要出準力先至爭到餅仔,而另一間店都幾人才凋零,只有一位同事算係有實力之士,其他人都只係 hea 下等出糧果隻,所以果位同事可以攬哂全店八成既生意,結果係佢條數一支獨秀.公司每個月既營業獎金幾乎個個月都係佢袋哂,不過依我所見,唔係佢特別叻,而係佢既同事特別懶,所以造就左佢生意好似特別好姐.於我店,因為勢均力敵既關係,幾位同事都要加幾倍努力羸哂 d 對手先至有機會袋下獎金.今個月,有位同事特別勇猛,今日單日已經追左一大截數,於是我再落多味藥比佢,鼓勵佢發力跑埋呢幾日,誓要拎返次每月獎金,威比其他人睇,證明佢係堅料黎既.
呢 d 招數唔可以成日用,一定要響合適既時機用,如果唔係會失去效力,變左乾卒,會有反效果的.今日呢個時機出現勒,如果同事受落既,唔單止係佢吐氣揚眉既機會,仲係我店重掌總舵既機會,所以呢一舖一定要變魔術,奇蹟會降臨響願意付出既人身上.
趕客第二回
今日佢既談話內容大致係講返當初簽合約時大家既 contact point 唔同,導致有誤會產生,仲話我另一位同事跟得唔好,所以攪出個大頭佛.響談話基礎上,我已經唔多順氣,而家你係要擺平件事丫?定係攪多單野出黎丫?好老實講,呢單野攪到咁,都已經唔係搵條友出黎頂罪就可以解決的,就算係搵,都冇理由搵我方既同事去頂罪掛?你估我會比返同情分你咩?Sorry,剛剛相反,我只會覺得你不負責任姐.
之後又話佢地呢排接多左大 job,佢地一個 order 都等於我地一個月既 amount,咁仲唔係趕客係咩?言下之意即係話我地公司細啦.響呢度我冇法子讓步,國土再細如新加坡,都有自己既主權同埋尊嚴,我地公司雖然細但係都唔需要卑躬屈膝求你幫忙.生意既野,你唔做自然會有人做,我唔需要放棄公司尊嚴而求你幫忙的.
仲有,佢都係堅持要我地加錢先至幫我地影相,仲再三強調咁已經係最好既安排方法.雖然佢講左幾次好想我地繼續合作同埋唔想破壞關係,不過呢d只係表面說話,佢地口口聲聲話唔係關心錢,而係我地既需要,不過事實上真係完全睇唔到佢既誠意.
算啦,關係既野,有時唔係你想建立就有既,尤其而家我更加唔想響"關係"方面著墨,因為要建立關係,係要雙向的.讓步到此為止,之後一切隨緣.
考眼光第二回
仲有,昨天我預言過佢會同d同事有磨擦,呢樣都應驗埋勒.真係風水佬呃你十年八年,我睇人都真係幾準的.之不過磨擦既主角並唔係同事,而係店長. XDDD 今日店長吩咐佢做一個 facial,呢個 facial 雖然唔係佢最擅長,不過都唔算困難,正常比少少心機都可以完成到既.點知果位同事竟然話佢唔多熟做 facial 所以拒絕左,店長當然係唔高興啦.咁都未夠,到下午有空檔時,我同店長搵左呢位同事問下佢既工作狀況,習唔習慣之類,佢呢頭話OK,果頭又話唔想做咁多纖體,想做多d facial,呢下野先至真係辣著店長.之後又問我地比唔比佢食煙,做美容師當然唔可以響返工時間食煙啦,隻手成唚煙味,趕客咩!仲有員工守則都寫明唔可以食煙的,你叫我地點批准?之後仲有,呢排月尾追數,連續幾晚都OT,佢似乎又有D微言.總之協調問題一大堆啦.店長份人平時都冇乜野,不過最唔鍾意員工響工作上諸多推搪,響規則上諸多要求既人姐.呢點我好理解,因為我都係咁… XD
有數既人不嬲都係咁 ga 勒,總係認為自己有某些特權.真係唔好彩,我係絕對唔容許呢 d 事情發生既.要做一個好既管理,最基本係要處事公平,你講既說話先至有人聽,如果唔係就只會換黎陽奉陰違.要處理呢單野,就要立即開始教育工作,令佢適應呢度既工作環境同埋規矩,咁佢先至會做得長.
2007年6月27日 星期三
考眼光
佢今日返工唔多講野,只係按照店長既指示做.店長響下午同我講,話佢做 facial 應該唔係好得,我話一早講左佢最叻唔係做 facial,係跑數,佢都不置可否,不過明顯係唔多相信啦.哈哈哈~~ 讀人既野,我對自己真係好有信心的,佢今日即刻開左張單,銀碼雖然唔係頂級果隻,不過都係中上水平勒.以一個新同事黎講,我比滿分勒.比滿分佢既原因係佢夠膽色,將一個本來唔太貴既服務賣左個好價錢,客人仲讚佢 tim,比錢比得好開心果隻.我一路以黎既訓練,就係要強調呢點,d 客人要比錢比得好開心,仲要有返咁上下銀碼既單,仲唔滿分?
考眼力既第一回我 win 左,我深信,好戲在後頭.
仲有,唔爭在預言埋勒,佢會同某 d 同事有磨擦,因為佢為人比較霸,礙於今日第一日返工,所以未表露出黎姐,唔駛好耐,呢 d 情況就會出現勒.不過唔緊要,做美容既,全公司都係女人,是是非非呢 d 野本來就好平常,所以呢個並唔係咩問題,handle 到的.
趕客
昨日,我 send 左份 draft 比設計公司果邊,希望佢地幫我整一個 ad,仲要影埋產品相,點知佢反口話我地個 plan 係唔包影相的.唔係掛?當初就係因為佢肯幫我地影相,我地先至重新考慮續約既問題,而家簽左約就唔肯影?冇理由掛?之後佢話份約冇包影相喎,乜你冇睇清楚先至簽咩? (約唔係我簽的,之後問返老細先至知真係冇呢個 term) 簽約既野,我承認公司響處理呢方面係有疏忽,不過佢地蓄意將傾好左既條件不列入合約之內,居心何在?
仲未完,佢仲夠膽搬返 D 陳腔濫調出黎,話我地比唔起錢,佢又接左好多大客,之後唔會再做 SME 既生意,又話我地 join 個平既 plan 係唔包影相的.佢仲話我地攞著數攞得盡,做野唔好咁 tricky,好似我地唔岩咁.聽到我火到黎,一路以黎我地簽約既基石原來係一個騙局!蓄意唔列入呢點,唔知邊個 tricky 呢?
雖然我真係好興,不過本住解決事情既心態,我都問佢而家單野點解決先?佢話都可以解決既,就係報返個價比我地影相 lor.唔係下化?呢 d 唔係叫解決辦法,係趁火打劫呀!傾到呢度都冇野可傾,大家冇可能達成共識,佢話既然大家有信任既問題,可以 terminate 左張約佢.
好老實講,我地要換設計公司實在太易勒,已經有幾間 stand by 等我地答應,而家佢咁樣即係明趕客,嫌我單生意細,故意搵件事黎炒一鑊,之後各不相干.OK,我地雖然係細公司,不過我地比得出黎既都係真金白銀,從不拖數,亦好尊重佢既死線,換黎既係一種侮辱,好興!
換設計公司就梗 ga 勒,呢單野比我學識左幾樣野︰
- 就算份約唔係我簽都要跟返,起碼老細簽之前係保持儘量安全合理
- 我唔會再比任何單一公司縛住我地既計劃,之前我地真係冇咁多錢,先至侷住簽死一間,而家我地會搵起碼 2 間去做,有良性競爭之餘我地仲可以確保唔會比一間公司撬起哂我地既 plan
- 中小企都唔係好蝦既,我唔再容許任何人以我地既規模黎侮辱我地比唔起錢
客人無論大好細好,都叫做係客丫,就算你要趕客,都可以用一個好 d 既方法丫.既然佢唔想做我地生意,就請唔好比個 tricky 既 quote 我,咁樣,只會影響佢既商譽.
性格
性格係天生既,呢點係不容置疑.性格係 d 咩呢?係人面對外界作出反應既模式.性格係改變唔到既,大家眼見既改變只因為受左教育,經驗影響,人生煉歷等等既因素影響左表現方式,但係核心係唔會變既.舉個例,一個事事嚴謹既人唔會真正識識得鬆弛,佢既內心都會嚴謹的.瞭解一個人既性格,可以改善相處,溝通,鼓勵,合作,兩性關係,工作關係等等既一大堆問題.所以我就好有興趣學勒,有用丫嘛. XD
性格學有好多學說,我才疏學淺,只係認識左幾樣.以行為模式而作粗略分類既有 DISC,只靠表面行為而初步判斷性格類型.不過世上幾十憶人,又點會只有 4 種丫.另一種係天主教流傳已久既九型人格.九型人格係係以探討動機為核心,所以單憑行為係判斷唔到類型的.要判斷,就要透過大量既印證先至可以做到.而另一種就係 MBTI,呢種係分 16 個類別的,比九型仲難正確掌握.MBTI 可以由內至外咁分類,我都仲未熟讀呢 16 類哩.
性格學既學問其實係好精確同實用的,要掌握當中既學問,我仲有排修煉.響進行銷售訓練時,我都會引入最基本既 DISC 做教材.因為 DISC 只有 4 個分類,同事易於學習,同埋響銷售時,你根本冇時間去探討人地既核心,唯有搵 D 以表面證供就可以歸類既方案啦.呢 D 易學又易用丫嘛~
唔知呢度有冇朋友都係研究性格學呢?如果有既,請留返片言隻字比我,讓我有機會向大家學習下丫.
2007年6月26日 星期二
鍥而不捨
最初,我要推行 "鍥而不捨" 既精神都遇到好多阻力,因為同事對於挑戰都係抱消極態度,認為冇必要下下都要咁鍥而不捨.原來,第一個需要鍥而不捨既人係我.本住擒賊先擒王既心態,我要先說服店長,要佢都有鍥而不捨既心態,佢先至可以帶動到同事有同樣既精神.事情都進展得好合理,我坐鎮果間店既店長當然冇問題啦,店長都係一個喜歡表現能力既人,所以佢以身作則,響同事面前攪掂多個刁鑽客人,令同事相信,繼而實行,所以我睇既果間店響好短時間之內就收復左月初既失地.而由老板娘睇既果間店,佢依然係采我都傻,所以生意都冇咩起色.
鍥而不捨既精神,代表永不放棄,所以我同本店既店長,亦都出力去埋老板娘間店度教育佢地班同事,仲示範如果攪掂刁鑽客人,令果邊既同事見到如何處理呢 d 客人.我地既做法,冇錯係令佢地出現左小陽春,我地走左之後,一切回復平靜.店長始終係火車頭,你行得快,d同事都冇得行得慢.你唔行,成架車都會停.停左都唔係問題,撻返著未得 lor.不過老細同我地傾過,認為我地既行為係比左壓力果邊既同事,不過佢地冇生意,老細又會怪罪於我地,我地可以點呢?
好,既然已經豁左出去,就繼續鍥而不捨,我地唔理老細既 "勸喻",已經計劃左再教育果邊既同事.因為我地好明白老細之所以咁講,係佢老婆唔鍾意我地去踩佢個場,不過我地去 "踩場" 既目的,並不是要逞強,係要救亡.希望到埋數既一日,老細會明白啦.
取悅別人 - 舊文重溫 (寫於2006年6月26日)
記得響 5 月時,有個新同事都幾霸,成日踩其他同事唔掂,到最後,被踩得最勁果個破哂開店以黎既個人生意紀錄,仲係史無前例咁 hit 到最高果條 commission bar.響我既角度,呢單野就梗係有損人和,不過老細月尾埋數時應該都幾歡欣.出黎打工做生意既野,求財姐,要交朋結友既唔該放左工先啦.
昨日老細又問我點先至可以令生意更多,我話方法梗有 ga,不過你怕痛唔敢做之嘛.佢話我講野玄,我話呢 d 唔係玄,係你唔肯面對現實姐.(其實我篤老細既死穴都唔留手… XDD)
社會中識得取悅別人既人總係比較受歡迎,初出茅廬既我都喜歡以取悅別人既方式黎得到大家既認同同埋建立人際關係.初時都覺得幾開心,周圍既人都好喜歡我呢個朋友,不過久而久之,當你發現朋友有改善既必要時,就唔知點幫佢.同佢講有地方要改善咩,佢會覺得不悅,如果朋友唔開心我就覺得自己既人際關係會破裂.呢個錯誤既觀念一直纏繞住我,直至我比身邊既好友直斥不是既時候先至醒覺.朋友係對我好先至鬧我,唔怕我唔開心,只怕我行差踏錯.佢不單止改變左我一 d 做人既方向,仲改變左我對朋友既態度.就係唔會為求得到朋友既 "認同" 而取悅朋友,反而會為左令佢更進步而 "一語中的" 咁指出佢既不是,係朋友既係唔會嬲我的.如果真係嬲我既,我亦唔會介意,因為心底覺得我話你係袋錢落你袋,你唔要既未算數 lor.
漸漸呢種態度蔓延到我既工作崗位上,要做好一件事,唔係 "開心" 就得既,明知行錯路就一定要 d 同事行返岩果條路,忠言一定逆耳,良藥往往都是苦的.不過唔緊要,好多時比我 "gut" 完既人響冷靜落黎既時候都會明白我既原意並不是要逞強,而係要為佢好.如果佢真係唔明既,只怪佢慧根有限了.
銷售工作壓力 - 舊文重溫 (寫於2006年6月2日)
做左咁多年 sales,起起跌跌咩都試過.試過做 top sales,破公司紀錄;又試過連續幾個月食旦,深明做 sales 既道理就係要夠堅毅.而家 train 緊 2 條 sales team,中間所需既堅毅係比自己跑數大好多.要令 "花無百日紅" 既銷售行業變成 "細水長流" 既收入進賬,並唔係單懣積極心態就可以解決.
同事們由唔妥我至到多謝我,我想當中我所付出既心血應該冇白費.昨日有一位長期冇數既同事一開就開左張大單,見到佢開心錯愕既眼神,令我諗起自己初出茅廬時開第一張單既感覺.那種興奮,患得患失,吐氣揚眉,鬆一口氣… 種種複雜既心情一湧而至,久久不能平復.不過我亦明白下一個挑戰就係要幫助呢位同事渡過下一個難關,因為佢響短期內都唔會成日開到大單,到時就會有莫明既失落感.
做 sales training 唔係卒數咁簡單,仲要照顧埋同事響每一個階段既心理狀況,先至可以令佢地做得有安全感,唔會覺得冇數就比公司怪責,增加無謂既心理壓力.
技倆 - 舊文重溫 (寫於2006年6月10日)
先講技倆丫.我覺得技倆 2 字代表了為求達到目的而做既一些事情或講既一些說話.心態上感覺唔多正派,有心術不正之嫌.而技術哩,就係一種能力,層次比較深入同埋感覺上技術係中性的,無偏向正或邪.
有太多人響商業社會上生存,憑既係技倆,並非技術.可能佢地響一時三刻達到某一 d 目的,又或是得到某一 d 甜頭,不過技倆只可以用響心理層次不夠高既人身上.換轉一 d 心理層次較高 (俗稱 "心水清"),對於技倆不但會無動於衷,而且會對使用技倆既人多加留神,因為唔係人人都可以抵擋技倆既誘惑.
技倆可以係甜言蜜語,可以係刻意奉承,可以係踩低別人抬高自己,可以係好多好多包了糖衣的慢性毒藥,受落時好過癮,到毒性發作時就返唔到轉頭了.
做左管理一段時間,聽得最多既係下屬既甜言蜜語,食飯時有下屬關照叫下外賣,買埋生果甜品任君選擇… 不過呢 d 糖衣好薄,好快就見到毒藥了.呢頭請你食野,以為我的心已被佢攻佔時,就會乘機說其他同事既不是… 哈哈哈~~ 呢 d 就係技倆,不入流之餘,仲加強左我對佢既戒心,更加留意佢既工作… 唔係個個老頂都愛擦鞋的.
Drilling - 舊文重溫 (寫於2006年6月10日)
響訓練既其間,不但可以瞭解多 d 佢地日常 sell course 時會點 sell,仲可以瞭解多 d 美容行業既運作.而家先至明白,點解有咁多客人投訴美容院 hard sell,因為佢地既銷售模式仲係停留響 "講價" 同埋威嚇既階段.呢 d 都係 d 過時同埋冇效既方式,試問有邊個消費者會鐘意比人迫 ga?而家做銷售要成功同埋長久,一定要個客心甘命抵咁比錢出黎,仲要佢覺得物超所值先至得嘛.
我引入左好多銷售既心態同埋方法比佢地,例如瞭解客人心態,發掘客人既心底話 / 底線,定目標,定實踐計劃之類… 仲有如何發問,如何同客人溝通,如何令客人信服之類… 不過響推行既過程真係有好大既挑戰.最有趣既係,當我教佢地新方法既時侯,佢地會話︰不嬲我地都唔係咁做 ga~
如果佢地不嬲用開既方法係 work 既,老細就唔駛多此一舉搵我黎 train 啦.同埋佢地都只不過係廿來歲,但係腦袋就好似老人家咁,以前做開係點,而家就拒絕改變.我都明白人係唔鐘意改變的,但係事實上世界天天在變,我們可以唔變嗎?唔變會被社會淘汰的.
正如 drilling,佢地唔習慣咁既訓練方式,不過呢個方式正正就係最好既練習方法.響見客前有練過,見客時就唔會出太多亂子嘛,成功率都高 d 丫.昨天做完 drilling 時,竟然有同事哭… 佢覺得咁 train 壓力好大… 不過我呢個魔鬼教練就覺得咁小事都捱唔過,又點響呢個競爭劇烈既市場上立足?
魔法辦公室
人事問題又係另一個要變魔法既環節.老細會埋怨某D同事既工作態度,效率甚至熱忱等等.我呢D兼埋人事部既老散,當然要處理一下啦.哈哈哈~~ 不過原來老細有時都好似女人,五時花六時變,今日話要"訓導"某同事,聽日又話唔好同佢講,費事個同事唔開心喎.響呢D情況下我又要平衡老細既人事要求,又要處理同事既問題,又要唔好鬧親D同事,你話呢D魔法幾精釆哩.
2007年6月25日 星期一
觀人
做 sales 既大忌係講多過聽,其實要做成生意,聽同睇比講黎得重要.每一個客人都有自己既需要,甚至佢係冇需要,不過要發掘佢既需要,一 d 都唔容易.最大既關口係,客人願唔願意比你發掘佢既需要.客人要拒絕一個銷售,最簡單直接既方式就係唔理你,當你透明.當你既客人當你唔存在,冇反應比你,最緊要係瞭解一下點解客人唔比機會你.呢個動係極之重要,因為好多大生意都係因為客人拒絕而產生的.好多做 sales 既都埋怨客人冇反應,我就認為客人唔比反應都係一個反應,問題係做 sales 既有冇用心去解讀呢個反應姐.
就算客人冇反應都好,做 sales 既都要多留意客人既容貌,身體語言,眼神,衣飾,氣質,聲調 (如果有出聲既話)… 基本上係一切一切… 唔單止要睇表面,仲要睇協調性,先至可以判斷呢個客人既意向.如果客人不說話,就要搵出客人不說話既動機,再抽絲剝繭一層一層搵出打動客人既重點,呢一切一切,一定要響數分鐘內完成,如果唔係單生意就會拜拜.
做 sales,最基本既唔係識唔識講野,係識唔識睇客既野.最唔識睇野既 sales,再識講都只會講錯野,流失客戶.相反,識睇客既 sales,佢唔駛好好口才,都自然有生意.呢幾行字,寫就好快,不過要識用都唔係三兩日既事.我資質愚鈍,學左幾年先至識得少少皮毛,家陣仲膽粗粗教d 同事要觀人於微,目的只有一個,就係希望做銷售既朋友,請唔好再盲目 hard sell 勒,得把口搵唔到食 ga.我最好數既時候,真係唔駛點講野 ga,識聽識睇之後整返個一語中的就得 ga 勒.一個眼神,比千言萬語更有效!
卸膊
我將呢個 point 同老細講,佢話唔認同我既講法,佢堅持要壓個新人價,同埋如果個新同事既 productivity 係低過佢比既人工,要唯我事問咁話喎.而家咩事呀?我相信冇一個 interviewer 會寫包單 d 人返左工之後同見工既表現會唔會有分別喎,有冇卸膊得咁緊要呀?仲有佢要將市場既因素都歸咎到我頭上,有冇攪錯呀?而家 d 老細有咁不負責任既?
遊魂記
食飽飯,例牌都會比個電話尖沙咀果邊既同事,做下親善大使,慰問下同事兼詢問下業績之類.接我電話既正係今日一齊開會既同事,同佢傾左幾句之後,佢突然問我一句︰『你覺唔覺得老細今日遊哂魂咁呀?講野都冇 focus 既?』語畢我回心一想,又係喎,老細今日都係東拉西扯,講左幾粒鐘都冇結論,亦冇 action plan,簡單 d 講即係開完等於冇開過,白白浪費左大家幾粒鐘都冇任何結果既會議.哈哈哈~~ 可能我已經習慣左老細不斷回帶,都冇留意老細自己 lost in space,完全冇就住某 d 工作定下方向或指引,更加冇實際既推動方案.咁我又冇提醒佢 (可能一早講左幾樣野都比佢 ban 左,所以我都唔再出聲,問到我都冇意見… 哈哈哈~),所以就令大家今個星期冇左軸心勒.我諗聽日都係問下佢某 d 工作既具體要求好 d,免得佢會怪責我地辦事不力嘛.
銷售
其實SELL客既野,最差既就係SELL,你越SELL個客越缩.反而完全唔SELL,只係針對客人既取向或需要而不斷吸引客人,佢自己會送上門,只要響呢個關鍵時刻適當地加一腳,張單自自然然會落你袋.我常常教D同事,最緊要係令客人放鬆,令佢地放鬆戒備,之後要客人跟住我地安排好既"心路歷程"進發,佢自然會拎錢出黎比你駛.不單止咁,D客仲會好鐘意繼續比錢你駛,因為佢駛錢駛得好舒服.所有人只會做自己喜愛既事,被迫既事,做一次當係自己唔好彩,總不會明知呢間係黑店都仲要中個頭埋去比人 durk 掛?
呢排見到D舊客返單率高左,證明左呢套方式極 work.各位版友,先唔好話呢D係老生常談呀,實際上有樣野好叫知易行難呀.要真正做到,都要下一番苦工,同埋要有堅忍既精神GA.
ISO 認證
哈哈哈~ 點知老細聽左一半就行開左,明顯係佢都唔多想做呢樣野,事實上太多文件既野要做勒,而家配合我地而家既規模,根本係浪費資源.我都認為 ISO 係好野,不過都要量力而為嘛.而家公司最需要解決既係生意同埋人手既問題,以我地2丁友既力量,根本兼顧唔到攪 ISO,所以佢聽聽下都冇心機聽落去.
好多年前我做果間公司都有行 ISO,每逢 audit 就要追返哂 d 文件,皆因響工作既流程當中,好少可 d 同事會咁合作做足所有文件,到最後係臨 audit 前由我地 d 老秘 (當時撈埋老秘果份) 一手包辨啦.當時同事間流傳一句說話︰有 ISO 冇環保.因為一次過整幾 rim 紙既文件,不過之前係完全發揮唔到作用既,只不過係鬥交功課而已.到 audit 時,除左比十幾盒 file 佢睇之外,仲要搵 d 同事出黎比佢問話,我地仲要教定 d 同事點答,你話幾費時失事哩.
我地公司咁細,要狽埋 ISO 既工作真係會 overload,希望老細聽完之後係決定唔做住啦.等我地人強馬壯,有人幫手做文件既話,我都唔抗拒既.
2007年6月23日 星期六
知己知彼
因為我從來冇去過其他美容院度做客人,所以都唔知道 d 行家 sell 客會有咩招數,本住知己知彼既心態,我今日選左一間規模同我地差唔多既美容院度試左一次 facial.哈哈哈~ 原來我去到陌生既美容院都係好緊張的,一訓上張床就開始心跳加速,真係冇鬼用.anyway,又係好不容易捱過左一個 facial,落到樓個 consultant 就準備好 sell 我了.本來我係想睇下其他美容院有咩法寶,點知係無功而回… 因為果位 consultant 既表現實在太強差人意勒.如果平時 training 我 d 美容師咁 sell 客法,一定比其他同事恥笑.今之既出征都冇咩收獲,唯有下次搵過另一間試下啦.
2007年6月22日 星期五
開放日
初初攪開放日,大家都唔知得唔得,好在我既頭炮都叫打得響,成本只係幾千蚊,開放日當日既生意都夠所有同事出一個月糧,所以老細都放心比我攪開放日.唔經唔覺,我都幫公司攪左年幾開放日,幾乎每個月都攪.雖然唔係個個月都有咁好生意,不過班同事習慣左每月都有一日博殺日之後,佢地既平均表現都提升左,平均生意額一年間升左一倍,我都叫做對公司有返少少交待啦.
今日輪到老板娘果邊間店做開放日,不過我永遠都會記得今日.
老板娘有一個強項,就係以行動證明我既建議係唔WORK既.佢一定證明到GA,因為只要佢咩都唔做,仲要唔比佢D下屬按照我地定既方向做,結果必然係唔WORK.早幾個月既開放日,老板娘唔CALL客,唔理我地既著急,唔理公司既生意… 試過有一次開放日捧蛋,另一次就只係做左少於一千蚊生意.佢用呢D"證據"向老細證明開放日係唔WORK既.今日,老板娘已經唔再想理會開放日,所以佢返屋企閉關讀書,完全冇返工,所以另一間店既店長就過左去幫手.因為佢之前完全冇叫同事CALL客,今日全日只有3個BOOKING… (另一間店既開放日,一般都有廿幾個BOOKING,最勁試過一日接四十幾個BOOKING)
去幫拖既店長,為左證明開放日係得既,雖然只有3個客,都唔氣餒,奮勇作戰下有2個客JOIN左COURSE,令大家都刮目相看.佢做完野之後,同班同事講,冇野係冇可能的,問題係你做定係唔做姐.其實呢番話,講同唔講都冇分別,因為問題唔係出響同事度,係響佢地既亞頭度,佢地為左保住飯碗可以改變D咩?
2007年6月20日 星期三
責任
我當然明白老公維護老婆的心思,但在工作上,老細不斷要求我們盡心盡力,做事要小心,業務目標必須要達到,人事行政必須要慎重處理,公司資源要小心分配等等,我們都克盡己任去完成老細的指示,但最大的阻力竟然是來自老板娘,作為一個打工仔,我可以點?老板娘主理的店生意不達標,人事不穩,資源錯配,行政混亂… 全部都是與老細頒佈的工作方針背道而馳,更甚是老細要我們在不影響老板娘的自尊心的情況下改善問題,我可以點?
我身兼多職,不論業績,管理資源,訓練,人事,行政及市場推廣都要我負責,還要令 2 間分店都做得好,亦要不損害老板娘的自尊心,要完美地完成工作絕不是易事.我不想干預太多老板娘那邊的事,但老細每天都要我處理,我該如何取得平衡?這些煩惱,可能源自我對責成心太執著吧.
活在元朗
每到假日,我幾乎都足不出戶,因為實在太愛留左家.在客廳隨便一望便見到遼闊的天空,四周的空氣都比市區清新,又不會有嘈吵的氣車聲,是百份百的安樂窩嘛.
2007年6月19日 星期二
教學相長
最初既樂趣就係美容師願意積極參與,願意互動同埋啟發左佢地既創造力.因為初初做訓練時,美容師就好似課堂入面既同學仔,一個二個呆若木雞等完結,佢地最有反應就係 train 完既時候,我都有少少氣餒 ga.不過好在亞媽生成我性格倔強,不肯認輸,所以扭盡六壬令佢地主動參與,見到佢地溶入訓練之中,係我第一個真正既滿足感.
之後,佢地參與多左,即係上堂時精神左,咁我既準備功夫就要小心 d.因為一個不留神就會比佢地抽出錯處,都幾尷尬的.所以第二個滿足感,就係當我做更多準備功夫時對各方相關知識既認知深刻左,同埋思考慎重左.訓練做得越多,不論知識定係思維都有所得著,呢個滿足感最畢生受用.
最近,見到美容師用左我教既野獲得不錯既成績,同埋見佢地思考方面都廣闊左,立體左,我就真真正正感受到咩係施比受更有福.見到佢地有所成,仲開心過自己有得益.教學相長,係其中一條永恆既真理.
以身作則
公司內有新晉管理人,佢雖然冇以上情況咁離譜,不過佢既傾向都係不可一世左 d,令同事之間有左一道隔膜.其實只要升左,你咩都唔做都會同其他同事多左一層無形既隔膜,因為你已經唔係自己友,係亞頭,同事們都不知不覺同你保持距離,仲何必多此一舉去踩低別人抬高自己呢?除非,係自己都唔相信自己有料做管理層啦~
管理文化
雖然我地公司細,得果廿人唔夠,不過老板之下都有 4 個管理人員,當中包括︰2 間分店各有一位店長,同埋 2 間分店都有一個 "坐館" 去處理行政,卒數,人事之類既一大堆非技術性工作.我呢,就係其中一間店既打雜經理勒.雖然只有 2 間店,但係管理文化可以相差好遠.
先講下自己做果間先啦,我地呢邊人比較多,地方比較大,員工資歷比較深同埋 sales target 比較高.我對呢間分店既同事,只有 "理",好少去管.因為呢度資深既同事多,同埋佢地都有一顆競爭的心,對於跑數方面都不需要太多著墨,反而比較多做 case study,令佢地開單既銀碼會大 d,同埋比佢地發揮會多 d.佢地唯一要我操心既就係人事問題,始終人人爭上位,磨擦少不免.所以要多留意佢地既動靜,同埋佢地既情緒,始終服務行業,保持前線員工既正面情緒係好重要的.
另一間分店就完全唔同,除左店長之外,冇一個同事做超過一年,同埋果邊既同事流失率奇高,可能同果邊既管理方式有關.果邊冇乜點管,亦都好少去理.即係店長好少理會同事日常既工作情況同埋困難,亦都唔會理會 d 同事識唔識做某一 d 技術上既工作就硬塞比同事做,但求佢自己唔駛做就得芳.每當遇到老細責難生意不好,流失客戶或者行政有問題時就搵個同事出黎祭旗,總之就係唔係佢責任.開會商討發展計劃時就萬般阻撓.以我所見,好多時工作上既問題都係店長自己疏忽,就將所有責任推在員工身上,仲邊度有員工甘心為佢做事?
做管理層既,唔係應該有責任去令下屬完成任務咩?同埋應該有責任去教導下屬去改進,令下屬為公司盡心盡力做事咩?做管理既成日搵 d 下屬出黎狽黑鑊,仲有人願意跟佢工作嗎?
呢位店長,就算工作表現再出人意表,都係唔會比人炒的,因為佢係老板娘!
下屬
有 d 管理層會向佢地下屬施以官威,以示自己係高高在上,不過我好相信呢個方法唔係個個行業都行得通.好似我地做服務業既,前線員工係公司最寶貴既資產,公司既生意都係由佢地做返黎既,佢地既穩定性好影響客戶既信心,所以我好少會向前線員工施壓.下屬其實仲係自己既籌碼,下屬越有表現,即係自己越有實力,如果下屬不濟,即係自己唔掂.但係有好多冇實力既 "上司" 成日都搵 d 下屬黎祭旗,諗住自己冇事就算數,呢 d 人一定 比好多基層員工咒到飛起,仲有人肯為佢博咩?


text:
好彩響呢度有個專欄,可以同讀者交代周一見三人組之中其中兩個人,好打得同江華副局(當時係署理局長)之情況.
當日會議呢,由於係各自表述,互不引述,所以就唔同大家講,究竟官方講乜嘢.不過,大家可以從下面表述的內容,大致估計得到,官方關心的事項.
首先,我地表述咗公推方案的特點,在於幾個組成部分,包括公推,提委會之提名門檻為八分之一,提委會由董事票轉個人票,以及兩輪投票制.
我覺得要向官方重申呢四大元素係相當重要.因為早一陣子,一直有人認為,四大元素裡面,可以分拆,重組甚至求求其其就當OK.咁樣分拆會將方案搞到支離破碎.後果會點呢?例如將來北京叫人抽走其中一個元素,然後就話,呢個元素係取材自我地方案嘅,跟手就叫我地支持.如果係咁,唔係好通.所以,每一次當有機會見任何組織同埋團體嘅時候,都需要重申呢個立場.
其次,響會面之中,強調咗提名門檻八分之一之重要,因為呢樣嘢係一個底線,唔應該倒退,亦冇得後退.
我覺得應該響會面上,坦誠地講出一個政治現實係好事.因為按過往之經驗,八分之一之門檻雖然高,但亦唔係高到一個地步,令所有不同政治光譜嘅政客無辦法參選.雖然最終上次特首選舉只有兩至三個人參選,但唔代表就要將提委會日後就畀兩至三個人出閘.呢樣嘢係本末倒置.八分之一之門檻,經過佔中運動之國際專家睇過,唔覺得有不合理之限制,符合國際標準.既然係咁,點解要提高門檻呢?因為萬一提高,而又有泛民接受嘅話,泛民啲fans會問,點解咁高都願意食?咁樣又係唔係符合國際標準呢等等.
最後,響會面中,亦講出,袋住先應該係公推方案做起點.
個人覺得,袋住先呢樣嘢,究竟係袋乜嘢先呢?係咪樣樣北方提出嘅東西就照袋呢?係咪上面講嘅嘢就袋呢?好明顯,有啲人會睇,既然北方咁強硬,不如上面有些少讓步就可以先食落肚啦.呢個講法又係好危險.因為講袋住先之理論,都要講究竟日後仲要食幾耐先?鋪鋪都袋住先,袋到幾時至完?Never ending嗎?而且,更加危險嘅係,萬一袋咗之後,下一屆香江之領導,以至北方領導層唔認數又點呢?當然,我都相信唔認數係幾衰仔,但都要清清楚楚要袋幾耐嘛?響唔清唔楚之下袋落去好容易整穿個袋,咁就好弊.
我估各位讀者都睇到,即使係我地講嘅嘢,其實相當溫和,又唔係去金鐘同官員嘈交,但可能大家都feel到,我地講嘅嘢,都同建制之主流,南轅北轍.我覺得大家有咁嘅感覺不足為奇,因為到依家為止,北方都冇響任何立場上,有絲毫退讓嘅跡象.既然上面一直只係講邊啲方案唔得,又冇話邊啲方案得,下面之香江官員,又可以應承到啲乜呢?(二之一)
原文連結


text:
2014年5月4日 星期日
由(全職媽媽)變(在職媽媽)
各位Blog 友好耐無見喇, 好掛住Blog Blog BB'S 呀! 黎緊我都要努力再Update 返個Blog, 希望可以盡快補返之前想寫既野!
其實失蹤左一排無得寫Blog 係因為屋企要Join 寬頻上網, 等左差吾多一個月xx寬頻竟然用拖字決都重未可以安排幫我裝, 攪到嬲嬲地要搵過另一間公司裝寬頻, 而家依間效率好快, 登記完兩日就幫我裝好, 早知一早搵佢就吾洗咁嬲啦!
講返正題, 相信有好多媽媽都會為左照顧BB 由(在職媽媽)變為(全職媽媽), 相反我就由(全職媽媽)變為(在職媽媽)! 其實由龍BB 一出世親手照顧佢到1歲每一個畫面都真係好深刻, 可以每日陪住龍BB, 照顧佢, 睇住佢成長真係好開心, 依一年做(全職媽媽)真係絕對值得!
老實講, 我自己真係無念過會做左(全職媽媽), 因為我成日覺得我係一個吾可以吾工作既人, 正所謂手停口停! 但係當生左龍BB 之後真係好想試下自己湊, 其實睇住龍BB 由一個初生BB 到學始識同人互動, 學習吸收各樣事物, 做媽媽可以第一個睇到龍BB 好多既第一次真係好感動, 所以湊下湊下就越黎越黎吾捨得, 湊龍BB 既日子又過得好快, 咁就1年喇 ! 而家每日朝早就將龍BB 交比公公婆婆湊, 到放工就接佢返黎沖涼, 同佢玩下, 到9點半就陪佢訓覺, 每日既時間真係過得好快! 其實初初幾日真係好吾慣, 有打算請個姐姐照顧, 但係公公婆婆又開金口想湊孫, 加上老公又吾係咁放心請姐姐, 所以都打消依個念頭, 不過好快我地又習慣左咁既模式喇!
講真, 出返黎做野之前自己有幾點都爭扎左一排, 相反老公就好想我繼續自己湊, 不過到最後我都係選擇做一個(在職媽媽), 為左龍BB, 我要繼續努力向我目標進發, 繼續加油!
以下有幾點都爭扎左一排
1) 吾想老公負擔咁重, 始終一個人要養起三個人真係吾係一件容易事(講左心聲比老公聽好多次, 但佢依然都係個句, 叫我吾洗擔心, 想我自己繼續湊龍BB)
2) 覺得龍BB 好痴身, 一行開就喊晒咁搵媽媽, 真係24小時都痴實左 (吾想龍BB 太痴媽咪, 怕佢痴慣左再大DD無左媽咪係身邊都會喊晒, 另一方面都想佢痴下Daddy)
3) 有時湊得悶悶/嬲嬲地好想抖下氣, 做(全職媽媽)真係將所有時間比晒龍BB, 就算想用少少時間出街做下自己野都無
4) 始終自己搵自己洗真係會痛快D, 吾洗下下同老公就住就住......哈哈
19 則留言:
龍B媽你返黎blog界啦~~~ I miss u so much!回覆刪除
其實由在職轉全職or全職轉在職mama都係好重大決定,你可以照顧龍B到宜家都好好呀!有啲人會響小朋友讀書前湊佢,因為可以見證到佢成長,遲啲龍B就返學,開始訓練下佢冇咁痴身都好事呀.
咁你做番在職媽媽,邊個湊龍B呀?回覆
Miss u toooooo~~刪除
你講得啱,真係一個好重大決定,有好多野要取捨!
依家一至五公公婆婆湊,六日自己湊返!!
我都好少開電腦架, 除左執大機影既相, 手機有個叫"Blogger"既apps, 我絕大多數既blog都係用手機寫既, 所以先叫做update得密d回覆刪除
你咁快就返出黎做野拿, 唔諗住生多個先咩?回覆
絕對認同第4 點, 洗多左又要比人鵝一番,不如自己揾自己洗好過. 時間真係過得好快,吾覺吾覺我地做左媽媽年幾呀! 其實公公婆婆肯湊都ok 呀,始終自己人點都穩陣d回覆刪除回覆
自己人湊真係放心好多, 不過有時都怕會辛苦佢地!刪除
我如果有親人肯湊我都想做野搵錢!使自己錢真係開心好多!食飯時間又可以買野!所以我想anki 快d 大個就可以快d 搵錢回覆刪除回覆
一念起出糧買野真係開心晒......HAAAAA刪除
我都有掙扎過出唔出返來做嘢嘅問題,始終一個人搵錢壓力真係幾大,不過四大長老年紀都唔細,要佢哋湊好似好辛苦咁,最終都係我自己來啦...回覆刪除回覆
其實都係架,會辛苦左佢地老人家!刪除
好彩暫時公公婆婆都肯湊龍BB,遲下就再睇情況!
無論係全職定在職,都係辛苦,加油回覆刪除回覆
各有各辛苦/開心, 大家加油!刪除
welcome back to 在職媽媽!回覆刪除
不過個人認為番工真係輕鬆好多...
出左糧仲可以好好咁獎勵自己一番! :D回覆
而家真係輕鬆左, 不過相對地一放假又會更加珍惜時間照顧龍BB!刪除
出糧個日最happy!!!
其實我都好想ftm, 不過每個月出糧時我就慶幸自己係wm, 加油, 無論ftm 定wm都係為左bb努力既好mama~回覆刪除回覆
WM最開心就係出糧個日,哈哈!刪除
大家為左BB 加油, 努力......
MAGGIE 佢地好快返N班啦, 到時就有半日學野, 半日返黎瞓下晏覺同等你返黎~ 所以你當俾龍BB HONEYMOON下, 之後就要讀書好忙架喇~回覆刪除
Working Mom 加油!!!回覆
到時讀書又要更多時間教佢做功課, 上興趣班等等, 肯定忙過不停!刪除


text:
以下轉截至: http://forum.vlshk.com/view.php?id=1410
婚禮攝影黑店 ﹣ 婚姻物語(WEDDING WHISPER)尖沙咀金巴利道68A地下
Sonia Fong 寫於 2011年8月15日 1:00
各位朋友
今次我是懷著異常沉痛的心情寫呢篇 NOTE,因為俾人呃既係我同我最深愛既人,而且仲要係發生係我地最重要既婚禮上面,呢間黑店令我一生都會有遺憾,佢無道歉之餘更加無打算賠,就算佢賠,佢可以賠咩,我既婚禮已經無辦法再來一次,D相都無辦法再影!
我希望各位可以將呢個MESSAGE FORWARD出去,為左你地愛既人,咪上當,唔好好似我地咁遺憾一生!
我地前後俾左大約23000 HKD,包以下服務
婚禮當日:
1)1拍STANDARD, 1 拍SNAP, 1拍VIDEO, 1助手燈光,共4人,STANDARD同SNAP都係我睇返佢俾我睇既SAMPLE指定左人既
2)早拍晚播,DVD FORMAT出, 另FINAL要出HD
3)20P相薄(放60張相),成長片段製作
PRE﹣WEDDING
1)澳門婚紗相+相薄
首先係個成長片段,我三個月前俾曬我D相佢地,一直都唔俾返D HARD COPY我,搞左成個月終於拿返我D舊相,我又繼續追條片,然後結婚前一個月,佢突然問我再俾D返D舊相佢,因為佢未開始做!仲有佢搵唔到個SCAN左既 SOFTCOPY,仲笑笑口咁講可能個時甘本無SCAN!我嬲住咁又再俾佢,我追到我結婚之前一日(係啊,你無睇錯,係前一日)先收到條片,我結婚個場送個個成長片段,一個月前已經有啦,你話佢地係仲咩既呢?
之後就係澳門既相薄,因為我係成長片段既經驗知佢地好慢,我已經自己排好左個次序同擺位俾佢地,只係COPY ﹠ PASTE搬返好D位就已經得,仲要我都係用MAC機整,就曬佢地,因為佢地之前吹自己用MAC好勁,但係唔知佢地搞咩,整來整去都係錯,尤其係相側邊加個D字,改左不下十次都仲係串錯字,我係咁追,結婚前一個月佢急CALL我地去睇PREVIEW,話整好左等入廠印,又話個成長片段都搞掂,八點收工我地衝到去,成長片段就當然係無,仲要問我拿返D相(可以睇返上面個段),個澳門相薄點知都仲係錯既,我每張同佢講要點整,又問佢點解未整好又叫我來,佢無理我,跟住仲問我點樣可以係MAC度整到咁靚,又話我都唔識咁整添!我吹脹,之後佢照住跟我既野改,改得超慢,我教佢點用啦,佢竟然笑笑口話咁不如你整住先我出去吹枝煙!我個時呆左,我俾錢你就係唔想自已煩,我真係傻到執左幾張,個時十一點我好嬲我話我要返屋企,你今晚執好再俾我,我聽朝要收到,跟住又係個句得得得!於是當晚我係屋企同佢跟到2點,之後又話自己會通頂整叫我聽日好一早CONFIRM佢,一早開機睇又係無!電話又無人聽!之後再搞左成個星期,終於拿得去印,我終於係結婚前2日收到本相薄!
我唔敢嘈得佢好甘,因為我既BIG DAY仲要靠佢影,我想搵其他公司做,已經太遲,搵唔到,我就只可以繼續用佢地,心諗算啦,唔好講咩STYLE,點都好,清既就得啦,點知惡夢就係我收到相個一刻先係開始!
我等左足足成個月有多,終於追到STANDARD個D相,點知一開,呆曬,成千張有九成都係有問題,條由仔唔知係唔係前晚醉左未醒,全部都係對唔到FOCUS既,企定定影既敬茶相,個FOCUS唔個仲咩去左後面D傢俱度,姊妹成班人影晚相,又唔知仲咩對到幾個又對唔到幾個,最恐佈係我地幾千蚊租左架LONDON TAXI,係教堂門口俾佢影左半個鐘,收返來得幾張相,仲要係成張都對唔到,D色超奇怪,一張經典既係教堂門口我地同律師影相留念,影左2張,個律師條 TIE俾風吹到跳左上個面度,佢照影,仲要2張到照俾我,晚宴係會場個我地個名既大牌影既相,全部都抄曬,對錯焦就十張有九張,張張都勁多NOISE,放大一點點又有黃邊!
即刻打去嘈佢,個SALES話唔係佢影佢唔知,一路講住無可能咁離譜既,我就一句你開律師個張睇下佢就收左皮,係咁講佢查下咁話,問佢SNAP同條片幾時有,有話好快,我又再特多半個月,終於希SNAP啦,SNAP基本影得無咩問題,我於是繼續追條片,又係個句好快,我又等到前日,即係足足我結婚後2個月,佢終於話有啦!之前我拿左某幾張相去曬大12R,STANDARD個堆我知一定係檬架啦,點知原來 SNAP個堆都係唔夠像素,曬到12R都出事,又係檬既
我拿住D相,今日去拿條片之餘,問佢點解D相會影成咁同埋曬唔到 12R,佢個時成鋪人,個SALES一見我入來面色都變曬,立即去招呼其他人,佢叫左影SNAP個個出來招呼我地,我首先俾佢影個張相曬左12R俾佢睇,佢死係話無可能,仲係部MAC開張相出來係咁講我像素係一定夠,我唔知佢講咩,我總之問咁點解我曬會檬架呢?佢就話一定係你曬得唔好,我O左咀,我就知佢實有野賴,我順手係屋企拿埋我家姐上個月結婚個時影既12R相俾佢睇,人地連條頭毛都睇到,我係同一間曬既!佢竟然當睇唔到,仲話佢曬既一定唔會係咁,又叫我星期二來睇佢曬出來個張!我個心諗我又睇你可以曬成點,我就等你星期二!
跟住我問佢STANDARD個堆佢又點解釋呢?佢跟住搵左成5分鐘都搵唔到D相,終於搵到啦,我就將我係STANDARD曬出來幾張12R既相俾佢睇,拿,今次佢唔開個像素俾我睇,反而係度講 STANDARD個個攝影師只係忘記左DEL抄左個D相,佢地通常一張影好多張架嘛,有一張同一個組合既得咪OK,我又估到佢會咁講,我就叫佢搵下有無邊張係同一個組合既係OK既,咁當然係搵唔到啦!我跟住又叫佢開經典律師個張佢睇,我話佢連續影左2張啦WOO,都係唔得,咁佢唔係即時睇到有無問題架咩,有問題就應該再影多張係唔係?佢竟然答我咁室外大風睇唔到影唔到都有可能!點解大風佢會睇唔到張相有事呢?唔通有沙入眼?!我個一刻真係好想爆粗!
跟住我同佢討論仲咩會FOCUS唔到?佢係咁放大張相話你睇甘本無檬,我同我老公又一次O左咀,因為點睇都叫做檬WOO,我問佢清個D唔係好似我家姐個張咁頭毛都清架咩,佢話佢呢D唔係叫FOCUS唔到,只係佢係用SONY機同鏡,所以咪無咁SHARP,我呆左,然後嬲到眼都紅曬,我問佢你地明知會無咁 SHARP,仲咩仲會用呢種機同呢種鏡?我一個個字講出來,D眼淚就係咁流,我真係好嬲,我嬲我自己,點解會盲左眼搵上呢間咁既公司!佢竟然就發難,話你問我都無用,D相唔係我影,我影個D無問題!我就話咁好啊,你叫影STANDARD個個人出來同我對質,星期二一齊講清楚佢,佢話好,我幫你約,但係未必約到架BOR!星期一晚話你知啦!
我覺得我真係白痴,仲約咩鬼,睇咩野佢曬返出來既相,間野甘本就係黑店!最後點樣佢地都唔會道歉唔會賠俾我!佢亦都賠唔到俾我!衰D講佢執笠我都拿唔返D正常既相!
我唯一係希望唔好有人好似我咁再中招,希望大家廣傳出去!為左你地關心既人唔好一世遺憾!
附上以上所講既經典相片,另希望如果有人係我當晚幫我影左相既SEND返俾我啦!我估你地影既相分分鐘會比佢地好!感謝!
更多: https://www.facebook.com/pages/Wedding-Whisper%E5%A9%9A%E5%A7%BB%E7%89%A9%E8%AA%9E%E9%BB%91%E5%BA%97/179915538745431


text:
「滿足」
一日一日咁睇住郭大少長大而應該係我每日最希望嘅嘢,因為錯過咗就真係錯過咗.係我眼中佢依然係最特別嘅小朋友,佢其實識好多嘢但係佢表唔表現俾你知係另一回事.相對好多小朋友真係托賴佢健康無乜太大問題,其實已經相當安慰.當然亦都因為老婆嘅功勞,一直堅持餵人奶.相信嚟個亦都係其中一個原因.見到佢每一自由自在,無憂無慮,開開心心就已經好滿足.
「回顧」
又係時候幫郭大少做回顧,今個月嚟個小朋友又長大咗,依家行路好咗,可以唔使扶都可以行到啲.不過識行路之後就變得好有主見,有時想去邊就要去邊,唔滿意就揈開隻手,真係要更加睇實啲.最近開始嗌爸爸多咗,識多咗啲單字,但係食嘢都係唔肯坐低,鍾意食就食好多,真係比佢激死.依家間唔使有會走嗲下我哋兩個,講真唔扭計嘅時候真係幾可愛嘅.
「性格」
嚟個小朋友除咗笑點低之外,依家經常要我哋唱歌俾佢聽,去到麵包店見到啲麵包就係咁話要食,見到所有人都主動打招呼撩人玩,見到啲大哥哥大姐姐就好興奮.佢嘅喜怒哀樂都擺係面上,出去玩已經同之前好唔同,如果個地方熟絡咗之後基本上唔會理我哋兩個.不過真係仲未可以教佢坐低食飯同掉嘢嘅習慣,真係要花多啲時間去改變佢嚟啲壞習慣.
Also published on Medium.


text:
文學
文學(粵語讀音:man⁴ hok⁶)係語言文字嘅藝術(文學係由語言文字組構而成嘅,開拓無言之境),往往係文化嘅重要表現形式,以不同嘅形式(稱作體裁)表現內心同埋再現一定時期,一定地域嘅社會生活.
由於出版同教育嘅進步以及社會嘅全面發展,已經失去其壟斷地位成為大眾文化嘅一支.產生咗所謂嘅嚴肅文學同通俗文學或大眾文學之分.
文學類別[編輯]
- 按載體分為:口頭文學,書面文學,網路文學三大類;
- 按時間分為:古代文學,近代文學,現代文學和當代文學.佢哋嘅範圍都係隨住讀者而不斷遷移嘅;
- 按地域分為:外國文學,中國文學,台灣文學等;
- 按讀者分為:
文學理論[編輯]
文學研究[編輯]
文學體裁[編輯]
中國古代分為詩同埋文,文又分為韻文同散文,現代一般分為:詩歌,散文,小說,戲劇,並稱為四大文學體裁;中國嘅抒情詩同散文(稱為[古文])最早而比較發達.西方就分為詩歌同散文兩個基本類型.敍事詩同戲劇成熟較早,此外小說比較發達.
傳統嘅詩係有韻律嘅文學作品.佢通過詩嘅想像同抒情來表達某種強烈嘅情感.詩係歷史最悠久嘅文學形式.中國係世界上詩歌最發達嘅國度之一,由中國最早嘅詩歌總集詩經,最早嘅長篇抒情詩離騷以來.漢代嘅樂府,唐宋格律詩,同埋唐末興起嘅詞,元曲以及五四以來嘅新詩.歷代嘅民間歌謠.構成咗中國詩歌無以倫比嘅巨大傳統.相比之下西方嘅敍事詩發達較遲,並結合戲劇,成就好大.例如荷馬史詩,但丁嘅神曲,莎士比亞劇本.
散文冇嚴格嘅韻律同埋篇幅限制嘅文學形式.同韻文相對.中國嘅散文從先秦諸子散文發展而來,代有散文名家名作.其中歷史散文同賦體以及奏議文告等應用文體,對後代產生咗深遠影響.中國自古就係世界上散文最發達嘅國度.
戲劇係另一種古老嘅文學形式.佢主要通過唔同角色之間嘅對話來表達作者嘅思想同感情.戲劇可以用於舞臺嘅表演,都可以閱讀.
小說係以虛擬世界為內容嘅綜合文學形式.傳統上以散文為主體.莊子:飾小說以幹縣令.中國現代意義上嘅小說,係從先秦散文中嘅寓言濫觴,經過漢末六朝嘅筆記,到唐傳奇宋話本擬話本而成熟,再傳至明清以中國四大小說名著為代表嘅長篇小說同埋以聊齋志異為代表嘅短篇小說.西方嘅小說稱為fiction,被稱為散文史詩.小說上接神話傳說,作為後起嘅文學形式.由於佢巨大嘅容量,深刻全面咁反映咗現實同埋啲人嘅思想,成為近代以後主流嘅文學形式之一.
其他體裁有:


text:
1號王浩信
王浩信捱足 7年終於喺新劇《樓奴》擔正,上週四( 28日)到新蒲崗拍外景.當日拍攝王浩信被李詩韻糟質戲分.
真面目
新 4大 大台欽點 4小龍出閘
喺大台捱最緊要長命同好命,任你做戲好過黃秋生,冇高層欽點你可以做成世都係二打六.
最近大台契仔林峯離巢,孭飛男主角買少見少,大台先醒覺急谷 4位小生王浩信,羅仲謙,沈震軒及梁烈唯接棒.其中王浩信更得戲劇總監曾勵珍力推,貪佢似陳豪有師奶殺手潛質.最近喺新劇《樓奴》首度孭飛做男一,仲揾兩位一綫索女岑麗香,李詩韻做佢花瓶.王浩信話:「難得有呢個機會,希望呢鋪中」最緊要聽話肯簽長約,你懂的!
接陳豪棒
31歲王浩信 07年開始喺無綫紮根,上年在《名媛望族》被劉松仁摑上位,之後仲攞埋「飛躍進步男藝員」.今年正值無綫鬧小生荒,王浩信借機上一綫.據知珍姐覺得王浩信有 6呎高,又結婚又有 B,典型陳豪式「師奶殺手」類型.喺新劇《樓奴》決定畀位佢上,角色更係搞笑為主入硬屋.終於出閘,王浩信話:「今次好好彩做到男一.難得有呢個機會,希望呢鋪中其實有工開就得,男一男二男三都冇所謂!」你最襟撈!
非親生照捧
大台嚟嚟去去都係黎耀祥同陳豪,兩位年過 40想拍青春劇真係冇可能.眼見韓劇件件廿零歲吸晒班𡃁妹客,大台終於醒覺,喺新劇《衝線》揾咗羅仲謙,沈震軒孭飛.雖然二人都過 30歲,大台嚟講叫後生喇!食住呢輪踩單車熱潮,希望吸引下啲宅女.雖然二人都唔係大台經理人合約,不過羅仲謙女友係楊怡,早已算半個親生仔;而沈震軒亦有太陽娛樂 Paco雄厚歌影 back up,大台唔會計錯數嘅!
羅仲謙 08年開始拍無綫劇,雖然唔係親生仔,但年資夠耐,大台又等人用,成功上位上一綫;而沈震軒除咗大台畀位外, Paco亦有意捧佢做舞王,幫佢出碟又接電影.
影視進攻
20歲出道,由電影做到電視, 04年喺無綫開始捱騾仔.播緊新劇《使徒行者》叫做男二,雖然未做男一,但維維勝在多 friend,尤其電影圈,兩年拍咗 4套戲,最近仲取代劉青雲成為萬寧代言人,又聽風水師傅話改名由唯變維,龍四好快坐正,不過叫維維,冇咁 cute喎.
這些機會不是我的!
上位唔係個個有機會.有人上,亦有人繼續等待.一直做二綫都冇計,最慘係陳智燊上咗一套又跌返落嚟,等下先


text:
冇乜人會明我日日俾版權條例修定洗版有幾痛苦.
一方面我好明白網絡大眾唔gur啲乜,另一方面我又唔想潑冷水將我鬱藏咗十幾年嘅無奈 braindump 出嚟.即係你想象下啲老屎忽爭取咗幾十年咩民主中國但係發現無論現實同理論都行唔通嘅時候,嗰種「認命」心態,嗰種又想改變又睇死自己嗰種心態.
無論係經濟學,哲學,法律,科技層面,「版權」成件事都係充滿矛盾同無奈.
可能大家未必知點解今時今日啲科技公司會咁犀利,咁好賺.話說三十年前有條左翼/左膠程式員,因為唔想軟件嘅版權俾資本家大財團壟斷,所以吹咗好多水,講咗好多理念,寫咗份叫《GNU 宣言》嘅東東(唔好問點解同《共產黨宣言》個名咁似),號召咗幾百幾千個義工,一齊構築一個叫做,任人用,一仙都唔收.今時今日,佢嗰套嘢已經係世界上大部份雲端伺服器嘅基礎,另外亦都成為咗 Android 入面嘅重要組件之一.所有資本主義世界嘅科技公司,都或多或少用緊呢啲「自由軟件」作為佢哋一統天下嘅踏腳石.
如果呢條左X當年冇搞壇咁嘅嘢出嚟1,冇掀起一片「自由軟件」嘅熱潮,今時今日阿 Mark Zuckerberg 仲係咪咁風流可以幾年之內搞得到一個市值幾百億嘅公司出嚟? Google 有冇可能喺幾年內砌到一個手機平台出嚟?根本冇可能.
喺十幾廿年前,GNU 個系統2仲未成熟嘅時候,其實有間科技「明日之星」公司叫做 Sun Microsystems.大家未必聽過佢個名,但都可能聽過「Java」,都係佢哋當時嘅產品.但佢哋當年係主力賣伺服器嘅.科技泡沫未爆之前,呢間公司市價兩千億.美元.點解市值咁高?除咗科技泡抹之外3,其實主要原因就係當年啲人以為佢會食到互聯網條水.你諗下,如果 Google, Facebook, Amazon 呢啲公司,每部 server 都要高價向佢買,咁仲唔係賺到仆街?
點知中途殺出個程咬金. Sun Microsystems 收皮其中一個重要原因,就係 GNU 呢個免費任用嘅系統,基本上提供咗一樣嘅功能.你諗下,當你賣緊一部 server 十幾廿萬嘅時候,人哋用一堆平價硬件軟件就做到你七八成嘅功能4,咁你仲食啲乜?
呢個故事俾到咩啟示大家呢?就係原來有班左翼痴線佬,可以設計到啲估值 N 億美元嘅軟件系統出嚟,然後免費派街坊.咁樣佢哋做福人群之餘,亦都打爛咗好多人嘅飯碗.
大家如果唔係寫開軟件,未必感受到呢件事有幾震憾.我真係唔識解釋呢件事有幾變態,不過我都係試下講啦.而家我哋話搞「科技創新」.點解有得創新?因為啲基本嘅組件,好多已經有人寫咗,仲要係免費任用.例如我搞個 startup,整網站咁話啦.今時今日,一個 startup 可能第一個版本嘅產品係兩三條友用幾個月寫好嘅貨仔.但呢啲嘢背後嘅組件同操作系統,係 N 條友花咗 N 年時間嘅成果.而家你撳個掣就有得免費任用5.好多時你想喺個產品加個功能,真係撳個掣,改少少設定,寫多幾行 code,半日內就搞掂.如果要由頭自己寫?真係俾多一百條命我都寫唔完.
點解啲軟件撚咁勁寫到咁多花款嘅產品出嚟?無他,因為啲基礎組件已經有人寫咗,任你用,等你有時間專注做啲「創新」嘢.呢種「共產社會」嘅威力,真係好強大,我諗行外人未試過真係唔會明.我試下舉幾個例子.例如你寫文咁,試想像下網上有幾萬篇高質範文,由世界頂尖文學家集體修訂,然後你可以任用呢啲文.連啲咩「二次創作」都唔使,你鍾意照抄又得,改咗個主角嘅性別同髮型變成另一篇文又得,甚至呢度抄幾句,貼落另一篇文又得,改寫結局又得,總之免費任改唔嬲;又例如你做音樂創作,試想像下呢個世界大部份嘅音樂都可以任你 mix 任你執任你改,溝溝埋埋就可以成為一首新歌,仲可以拎去賣錢;又例如你做動畫嘅,試想像網上有幾千幾萬個 2d 同 3d model 任你用任你用,你作個米奇老鼠同比卡超嘅故仔,download 佢哋嘅 model 落嚟寫幾句 script,咁就可以整到一個簡單嘅《米奇老鼠 x 比卡超》動畫.你覺得不可思議?呢個情況喺軟件行業係日常工作嘅一部份.我哋整任何功能之前,首先第一件事係查一查網上有冇其他人已經做咗,有就試下 download 落嚟用.
點解咁大隻蛤乸隨街跳?一開始就真係因為有班傻佬,為咗奉行某種「軟件左翼」偉大思想,砌咗第一批「自由軟件」出嚟.然後,免費嘢梗係有人用啦,啲用家發現,咦,幾好用喎,不過呢度有個 bug.因為唔少用家本身都係軟件撚,咁佢哋又會嘗試去 fix 咗個 bug 去.咁呢個用家,可以選擇將佢個 fix 拎出嚟益街坊,亦可以自私收埋唔俾人.嗱,呢個世界好多人都係自私嘅.不過,自私有代價.當呢啲軟件出新版嘅時候,咁自私撚就要諗辦法將啲私伙嘢重新套用喺啲新版軟件度.通常咁樣做好煩,所以最好嘅方法,就係公諸同好,等大家都用同一個冇 bug 嘅版本,咁就唔使自己成日維持一個私伙版本.
所以,喺軟件行業,越係免費嘅組件就越多人用,越多人用就越多人去改善佢,然後嗰舊嘢就越好用.好多時要俾錢嘅嘢,質素反而仲差.
另一種情況,就係你自己自創咗一套軟件組件出嚟,本身唔使公開任人用嘅,但你又諗下自己平日免費用咗人哋咁多好嘢,冇理由咁仆街少少嘢都唔回饋返俾大家嘅.所以當你整咗啲軟件出嚟,覺得出面應該都有人用得著,你又唔係靠佢賺錢嘅,咁你就可能會將佢公開等大家有得用.當然大部份人唔係左翼傻佬,唔會將有得賣錢嘅嘢都拎出嚟任人用.但好多時,啲軟件組件本身唔可以直接賣錢,反而你公開咗俾其他人用,佢哋幫你改良嗰舊嘢,你自己都可以免費用得返.
呢種幾近「共產社會」嘅情況,係行外人難以想像嘅.我甚至可以話,軟件行業嘅慣例,好可能係近代史上最成功嘅共產主義「經濟體」.
我自細就係喺一個咁「左翼」嘅環境長大6 .你話喇,原來呢個世界慣例係我手痕改下你歌詞,又唔影響你收入,又唔係賺錢,咁又犯法;原來我將你張圖改少少整啲得意嘢娛人娛己,咁又犯法.我有咩感想?
可能有人會話「你條左膠(即係筆者我)死開啲啦,唔使搵食咩!?」但係,奇怪喇,點解矽谷嗰班軟件撚咁好搵嘅?就算香港做軟件環境幾差,都未必差得過啲寫字寫歌畫畫嘅 artist.
我唔知喺其他創作行業要整一啲有用嘅嘢出嚟有幾難.我只可以話俾大家聽,喺軟件嘅行業,如果大家唔係分享基本組件,互相扶持,而係由零開始做起,咁就算你幾叻都好,你寫十年都未必寫到任何「有用」嘅嘢 7).
當然啦,你可以俾錢解決問題.曾幾何時,微軟,Sun Microsystems等等嘅公司就係諗住食呢條水.咁樣嘅世界唔係唔得,不過如果歷史真係咁樣發生,啲十幾歲𡃁仔,啲咩「神童」邊度嚟幾萬蚊買個貴價微軟伺服器? 你要知道,你見到一間軟件公司市值億億聲,背後其實係執咗幾十,幾百間失敗嘅 startup.而你事先唔會知道邊間會成功,邊間會失敗.而家最興講「lean startup」,所以行內最出名嘅 Y-Combinator 投資 startup,第一輪最多都只係每間俾十幾萬美金.
如果以當年嘅貴價軟件去計,啲 startup 買完基本架生工具已經可能用咗一大截嘅資金.當個產業有咁高嘅入場門檻,成個行業嘅生態會好唔同.大家會變得保守,唔敢投資試新嘢,行返舊路,甚至係駐足不前.唔好講其他啦,當年微軟強勢壟斷市場嘅時候,連你個 browser 都停留咗喺垃圾 IE6 好幾年.創意?咩創意?你就算賺到錢,隨時收入嘅一大半都嘔返俾微軟.個情況就正正好似香港啲貴租咁.你賺唔賺到錢都好,最後都係業主賺晒.
老老實實,如果當年唔係有班傻佬為咗一堆好左翼嘅理論,好可能真係會發生上述幾間大公司壟斷市場,科技行業駐足不前嘅情況.如果你喺 2000~2002 年問啲行家,就算係最狂熱嘅「自由軟件傳道士」都會話你聽微軟好可能會「一統天下」,所以大家要大力對抗先有機會打倒佢.好彩呢件事冇發生唧8.
我識少少經濟分析嘅,我知道軟件世界嘅經濟模式,未必可以套用喺其他行業度.軟件產業有幾種特點,令到呢種幾近「共產」嘅經濟模式可以有效咁運行.但係,諗返轉頭,廿幾年前嗰班傻佬日日講「自由軟件」,講要解放啲「私產軟件」,令到全世界所有人都可以享受公有軟件嘅成果⋯⋯ 嗰陣都只有傻嘅先覺得可行.當年一個 C++ compiler 都賣幾百蚊美金架大佬,你免費派街坊?!痴撚線,唔使食飯呀?9
知識產權有個特點,就係抄一份 copy 基本上唔使本.呢樣嘢本身就同一般實物產權有好大分別,亦都係點解軟件行業局部「共產化」都行得通.喺傳統共產社會入面,所有人都要勞動,咁個社會先至可以夠資源維持運作.但係如果講緊知識產權,呢件事就好唔同.因為只要小數人肯投入「勞動」(即係創作)回饋社會,咁全世界嘅人都可以受惠.無論呢個世界有幾多人,成本基本上都係一樣.呢種特性正正付合咗左翼論述嘅「後稀缺」(post-scarcity) 社會特質,所以其實喺一個「無知之幕」嘅角度,我哋其實可以重新構築對「知識產權」嘅認知,而唔需要認定佢一定要跟返傳統業權嘅制度.老老實實,我真係唔知點解世界上咁少左翼人士考慮呢個問題,反而走晒去喺幾萬蚊尺嘅地方耕田⋯⋯.
所以,如果你問我真心對版權法有咩睇法,我只會話將知識產權當做一般嘅業權咁處理,根本上就好有問題.大家連基本論述都未有,一跳就跳到去咩 Berne Convention, TRIPS 呢啲嘢度.冇架,其實講到國際法,已經唔係本土政治咁簡單,咁普世嘅嘢基本上冇得搞.大家講咩豁免唔豁免,對我嚟講簡直係好似話俾人非禮好過俾人老強咁嘅款.至於一般人對法律嘅「理解」,對修定嘅理解,我真係岸郊嘢吾賞理10.
講到呢度,我想澄清一點.雖然我講到知識產權好似係根本上係一件好邪惡嘅嘢,但其實唔係.軟件行業個「共產」制度做得咁順暢,其實正正就係靠知識產權嘅法例保障所有創作者.軟件業內嘅做法,唔係叫人放棄晒所有版權,而係利用版權法對創作者嘅保障,訂立大家都要跟嘅規矩.其中一種最「共產」嘅玩法,就係任你用,不過如果你對個軟件作出任何修改,就需要以同樣條款俾其他人任用.違反呢啲規矩嘅人,除咗犯版權法,仲會喺業界成為過街老鼠.所以,寫軟件嘅人撳個掣 download 咗一堆組件之後,第一樣嘢就係睇個授權條款 (software license) 合唔合適.平時大家啲咩「用戶使用條款 (EULA)」都係隨便撳「接受」就算架啦11,但對於自由軟件嘅授權條款,大部份行家都會認真去處理嘅.當然,大部份人都唔係法律專家,唔會對條文字字精通,不過啲條款嚟嚟去去都係得嗰幾隻,見得多就知規矩.
所以你問我,我對知識產權有咩睇法?我其實又唔係完全係「共產主義」者.起碼我唔會話抄嘢無罪,我唔會叫人解放所有私有知識產權.我只係想「左而不膠」咁帶出一個訊息,就係大家其實可以考慮做下「傻佬」,將一啲有實用價值,或者有公共性,或者有文化價值嘅嘢,公開出嚟俾大家用.我講嘅嘢,同傳統「共產主義」唔同.因為只要有少數傻佬肯做先驅,咁呢個雪球就足以越滾越大,個餅可以做大做闊做多,大家願意分享,甚至係「被利誘參與」分享,咁先至係促進社會創作嘅方法.
作為一個卑微嘅打工仔,我梗係冇得公開我僱主嘅任何嘢啦 (大佬唔使食飯呀?),但係工作以外嘅嘢,例如《粵典》嘅內容咁,我係身體力行架.所以《粵典》嘅內容,只要係我哋自己整嘅,全部都公開資源.(暫時唔俾商業用途,不過我哋只會做十年方丈,十年後自動變成任用.你哋唔使咒我哋快啲死.)
我聽擇言講,其實粵語嘅語料,詞典等等嘅資源唔係冇,學術界都做唔少呢啲工作.不過啲人各自行山,冇 funding 就事但將啲資料印咗出嚟就當做完,然後冇下文.因為版權嘅關係,好多時就算你有心繼續做落去,都唔可以隨便用嗰啲冇人理嘅資料.當下一班人有funding,唯有由頭做起.其實咁樣好浪費.
大家知道砌詞典,整語料庫呢啲工作,就好似愚公移山咁,做好多年都未必「做得完」.你以為愚公好蠢?起碼佢聰明過禮義廉嘅議員.愚公識得叫啲後代繼續做移山嘅工作,而禮義廉啲議員就叫人「你有本事就自己搵座山去移,做乜要搞我嘅山頭?」事實上,喺整詞典呢啲卑微嘅文化工作層面,冇任何人「本事」到可以完完整整咁砌一部詞典出嚟.一定要慢慢咁由好多人長年累積,先有一部用得嘅詞典.
我喺度再澄清一次,作為一個 legal positivist 我係尊重版權嘅.不過,我接受法律,唔代表我唔認為陳鑑林呢種心態蠢過隻豬.事實上任何「你咁叻自己做」係 on9 到冇朋友嘅諗法,真係蠢過隻豬.任何創作,必定係根據自己嘅文化背景,參合自己身邊各種嘅材料題材,再重新組合成為一個新嘅作品.點可能係由零開始?呢樣係文化創作嘅基本常識.
如果大家有最基本嘅謙遜,就知道無論任何人嘅創作有幾偉大,都必然係「企喺巨人嘅膊頭上面」進行嘅.任何人妄想自己可以完全「獨立創作」,繼而打算將佢嘅作品完全私有化,絕對係一種狂妄無恥嘅諗法.你話呢個係佢嘅「合法權利」,咁咪係囉,法律上係咁寫.但咁嘅諗法,就好似你老逗好有錢,佢俾幾千萬你買樓,你話係「靠自己嘅努力去買,你有本事咪自己賺錢囉」一樣咁仆街.
嗱我唔係左膠,我唔會叫大家咩一定要嘔晒自己畢生心血出嚟貢獻社會.但我會自己做少少,盡力做,希望大家都跟.起碼大家有少少感恩之心,有少少廉恥,上咗位之後,或者衣食無憂之後,嘔返少少嘢出嚟.(唔係要錢!係要文化資產!你話香港冇文化,只不過係啲方丈收埋晒!)其實大家有咁嘅心,每個人做少少,咁樣可能已經好好.我上面都講咗,其實只要有少數傻佬肯做,然後雪球越滾越大,個情況就會好唔同.
至於版權修定乜乜乜,事但啦,我上面講嘅嘢全部都同版權條例咩豁免咩刑唔刑事無關.係呀,刑事化係仆街,當年搵條唔知邊度變出嚟嘅法例告鳩陳乃明已經係仆街中嘅仆街.不過呢啲嘢大家都知架啦,唔使我重複多次.但無論你點修點改,個問題始終唔在於咩情況下抄得,咩情況下唔抄得,而係啲創作人太多無謂方丈,或者個經營模式俾資本家壟斷咗,進入咗一個「你又唔分享,咁我梗係唔分享,點解我要益你呀」嘅惡性循環,甚至創作人以「我係方丈」自豪.一旦進入咗呢個循環,其實你法律條線無論點定都有人唔開心架喇.只不過喺高牆同雞蛋之間,我同情雞蛋咁解啫.(同情唔代表我會死攬,亦唔代表同意,同情係廉價嘅,呵呵)
最後,講句,我話我係本土左翼,大家睇完篇文應該會信喇掛.
- 當然,歷史冇「如果」嘅.可能冇咗佢,會有另一個同佢一樣咁癲嘅精神領袖走出嚟叫大家免費寫軟件⋯
- 係喇我知仲有 Linux,得喇咪阻住我講故仔.
- 諗諗下個科技泡沫爆得咁勁本身可能同啲免費軟件有啲關係都唔定⋯ 呢個你當我隨口鳩噏啦⋯
- 傳聞當年 Google 就係咁樣靠平價組件起家
- 裝呢啲嘢仲容易過裝 Windows⋯ 幾乎係餵埋到口俾你食
- 利申,我基本上只係 free rider,成世人除咗捐咗幾條毛俾 Debian GNU/Linux 個 project 之外就冇咩良心回饋可言⋯
- 講緊對大眾有用嘅嘢.嗱,如果你有本事用半年寫個 C compiler,用兩年寫個 scripting language interpreter,再用兩年寫個 web framework,然後用多半年寫個 Facebook 0.1 出嚟⋯⋯哇你已經係神級人物.(FYI Facebook 第一個版本,而家用現成嘅組件寫,可能兩三個月寫完
- 諗諗下 Bill Gates 大概喺嗰個時候將個 CEO 位交咗俾佢個心腹老友 Steve Ballmer,都唔知係咪衰落嘅原因.Ballmer 呢條友兩年前宣佈辭任微軟 CEO,股價即日升咗 ~10% XDDD
- 據聞嗰班痴線佬最後都真係唔少窮撚⋯ 當然亦有一班人最後係唔憂米嘅,但冇 Bill Gates 呢啲資本家咁有錢囉.
- 真係冇理過.睇住啲人,一係唔識法律,一係唔識科技,一係唔識政治現實,以前真係嘔過太多血,放過我啦.可能今次大家對修定嘅理解冇任何錯呢!我唔知!我乜都唔知!有咩事我會 call 律師!唔好問我!
- 利申:我都係


text:
最新照片曝光!陳子聰暴瘦超儀秘密陪老公出院陳子聰入咗醫院成個幾月,原來喺上個禮拜六半夜,已經秘密出院.我哋就搵到一張陳子聰最近嘅照片,望落精神都OK,不過再同3個月前相比,陳子聰明顯再瘦多一個碼.根據子聰身邊嘅人講,陳子聰早喺年幾前,佢已經發覺身體好唔妥,無論老婆超儀點勸佢,佢都唔肯睇醫生,反而相信自然療法.自然療法係啲咩?咪係喺屋企打坐同冥想!超儀更因為咁而同子聰鬧大交.據知啱啱出咗院嘅陳子聰, ...
最新照片曝光! 陳子聰暴瘦 超儀秘密陪老公出院
陳子聰入咗醫院成個幾月,原來喺上個禮拜六半夜,已經秘密出院.我哋就搵到一張陳子聰最近嘅照片,望落精神都OK,不過再同3個月前相比,陳子聰明顯再瘦多一個碼.
根據子聰身邊嘅人講,陳子聰早喺年幾前,佢已經發覺身體好唔妥,無論老婆超儀點勸佢,佢都唔肯睇醫生,反而相信自然療法.自然療法係啲咩?咪係喺屋企打坐同冥想! 超儀更因為咁而同子聰鬧大交.
據知啱啱出咗院嘅陳子聰,暫時未搬番屋企.為咗令老公可以盡快康復 ,超儀更每月掟200萬租住Penthouse,請埋私家看護24小時照顧老公.超儀依家日日都煲有益嘅食物,再加上看護悉心照顧,陳子聰應該會好快好番.


text:
2012年6月9日 星期六
Mexico 2012 June 9 (Day 2) Mexico City
9 June 2012
今日司機車咗我哋去Teotihuacan, 離墨西哥城東北面48KM, 係至近墨西哥城的金字塔.
遠望月神殿
月神殿
遺跡 - 壁畫
死亡大道
日神殿
參觀完金字塔, 我哋去咗金字塔旁一間石洞餐廳. 餐廳係响好大的石洞入面, 都幾得意. 剛巧下層比巴西的旅行團包咗, 所以唔可以坐下面. 佢哋成班人又唱歌, 又跳舞, 攪到好有氣氛.
下面青色同紅色的係SALSA, 佢哋話青色辣, 但我就唔覺, 我覺得好好食. 响墨西哥餐餐都會出見SALSA, 而NACHO就好多時D餐廳係自己做的, 呢一間的NACHO超好食, 不過其他嘢就麻麻地, 我記得價錢唔貴, 响墨西哥城的餐廳食嘢平均都係百幾元港幣一個人.
我哋出返墨城, 呢個建築物係世界首富 - 墨西哥電訊大享Carlos Slim Helu 比錢起的博物館, 免費入埸, 可惜無去到. 附近幾D街都係比佢買哂.
之後, 佢哋同我去咗附近的LOCAL MARKET
有毛的合掌瓜
Jalapeno
全世界至辣的辣椒Habanero, 但我真係唔覺辣.街市D人好好, 佢見我好有興趣, 比咗一只我, 返到屋企, 佢哋叫工人整咗個SALSA比我, 不過佢哋怕辣, 無放哂D銀落去呀, 我覺得一D都唔辣.
未去墨西哥前, 以為墨西哥咁落後, 我估都唔係咁清潔架啦. 去到後發覺自己真係大鄉里, 佢哋無論街市或廁所都好清潔. 而墨城一D都唔落後, 係南美的經濟中心之一, 佢哋個DOWNTOWN都好現代化.
間間肉店都同外國的無分別
血腸
呢個係用D豬耳豬做出來的嘢, 不過唔記得問點食.
生日用的Pinata, 入面係糖果, 週圍都有得買架.
訂閱: 張貼留言 (Atom)


text:
是日精選照 充滿自信嘅小titi
titi今日九點先起來 我地可以happy咁訓多陣
同佢白白完 就換左件迷彩tee 加埋新買亦都係titi第一條嘅牛仔褲
出嚟就變左mami最冧嘅型女look呀 咁型就梗係同佢出去wet啦
型女titi打住韆鞦等我地帶佢出去呢
我地行紅隧出左荃灣join ti婆行荃灣廣場 同埋去左新開嘅荃新天地
之後就喺紅螞蟻食lunch 個待應同titi玩完 就比多個cushion titi坐喺度
titi依家坐得好定呀 我之前仲驚佢唔肯坐tim 點知佢坐得好舒服咁呀
飽飽啦 我冇啦啦諗到去城門水塘 初初ti爸覺得無聊唔想去
後嚟都比mami嘅誠意打動左 我地就向城門水塘出發lu yeah
見到水壩啦 泊好車 落左車ti婆居然嘔喎 (朝早奶茶有關 後來冇事lu)
titi見ti婆嘔 自己都嘔奶實行嘔埋一份呀 哈哈 (抹死我)
水塘風景好靚呀 titi心情更加靚 好少見佢咁開心呀
行近個水塘一睇 哇 好少水呀 係唔係太耐冇落雨呢?
行行下 見到titi個老友 馬騮呀 哇 仲要好多隻呀 快d離遠合照先
之後嚟水壩嗰度 有涼風吹埋嚟 titi好開心呀 仲合埋眼好enjoy咁
搞到d行山客指住佢笑 : 個bb好似好enjoy咁呀
離開城門水塘 就去左沙田買奶粉呀 另外仲買左幾本書仔比titi
依家開始mami都要努力買d書仔 開始同titi講下故事 學下生字呢
mami會將畢生所學嘅英文 好好教你
ti爸就負責數學啦 中文? 兩個一齊教啦


text:
電視精
THE X FILES回歸 莫探員郭探員重出江湖
讀書時老師話學語文最緊要係多聽多講,當年仲未有 TSA,梗係睇電視學英文,因為可以趁廣告轉台!其中一套必睇之選係《 X檔案》( The X-Files),跟住莫探員同郭探員查案,非常緊張刺激!
2002年呢套二百幾集嘅長劇落幕,事隔十四年,台前幕後原班人馬回歸, fans相當興奮,雖然只係六集,試吓水溫,不過如果反應好,點會唔添食呀?
繼續查外星人
《 X檔案》於 1993年首播,一共拍咗九季, 2002年曲終人散, 2008年拍咗電影版,不過成績差強人意.相隔十四年,監製決定召集原班人馬,開拍電視劇.分別係唔似之前咁有二十集一季,只拍六集以迷你劇形式推出.
《 X檔案》可以話係九十年代美國科幻電視劇嘅代表作,好多 fans更加係因為呢套劇而對外星人以及超自然現象產生興趣.新劇會繼續追尋外星人真相,先交代當年「 X檔案」部門解散嘅內情,莫探員同郭探員金盆洗手,不過外星人事件陸續有嚟,於是搵佢哋重出江湖,再拍住上查案.劇情離唔開都係陰謀論,除咗兩個主角之外,一眾配角都係焦點所在,好似黑客 The Lone Gunmen及終極大佬 Cigarette Smoking Man等, fans都好想知道佢哋點樣出場!
感情線無交代
不過最令 fans期待,都係主角「莫探員」大衞杜楚尼( David Duchovny),以及「郭探員」姬莉安德遜( Gillian Anderson).佢哋喺劇中一段疑幻似真嘅戀情,吊癮吊足十幾年,好多 fans都希望佢哋可以有好結果.不過據知可能又再令大家失望,今次只會交代佢哋兩個所生嘅仔被人領養,想知更多應該要等再添食先有機會.
大衞杜楚尼同姬莉安德遜之間嘅默契毋庸置疑,佢哋都話好開心可以再次合作,近期都有頻頻現身宣傳.有劇迷就大潑冷水,指大衞杜楚尼已經 55歲,姬莉安德遜都 47歲,唔再係以前嘅金童玉女,加上多數「食過翻尋味」嘅劇集,好多都爛尾收場.不過作為睇《 X檔案》長大嘅 fans,呢六集就當係重拾集體回憶,拍得唔好咪 close file囉.
撰文:關錦雯


text:
Tuesday, March 31, 2009
MetroGel 1% 暗瘡膏
卒肥肉
夏天來臨,又係著靚衫嘅時候,我想講其實我係好易肥ga.最高峰大學時期試過128磅,嗰陣食左好多肥野又少運動,係人都知keep fit最好梗係做運動,但如果你冇時間做呢﹖係咪就等於要放棄﹖
我估大部分人都試過用一D含咖啡因嘅Gel唻燒脂,我都試過,最先係用 Bliss World 嘅"Fat girl slim gel",然後又試過 Loreal Sublime slim Gel,仲試過好多其他唔同牌子,其實佢地大部分都係同一個function,但最緊要係用唻擦身嘅用具.
我第一次見 Bliss 賣 Bliss Slimulator,我試過覺得擦得唔夠勁,需要多D力,然後我見到 Body shop 嘅 Slimulator,我又買左,然後跟指示用咖啡因gel擦身. 個問題係,我擦嗰陣,好多老泥都卒埋出唻 =( 係好鬼核突,所以我之後就冇再沖完涼先卒,改為沖涼嘅時候卒,沖完就搽 Caffeine Gel係大脾同手臂.
做左幾個星期,又真係減到D肥肉喎,而家我買左多一個Slimulator,食完肥野嗰晚可以兩隻手同時卒 (沖涼嘅時候).
PS: 你可以試下又做運動又卒,我肯定你會瘦得更加快.
Monday, March 30, 2009
口腔護理
想靚,唔係淨係睇皮膚嘅,牙都好緊要ga.等我講下我每日嘅護齒工具啦.
其實都係一D基本野,其他更加pro嘅就唔啱我喇,因為基本野夠簡單,咁樣我先有恆心keep住每日做.
牙刷,牙線同牙膏唔詳細介紹喇,因為都好 common,淨係 remind下點樣刷牙啦,首先要溫柔,同埋要打圓圈咁刷,慢慢刷乾淨每隻牙.我仲會用舌刷同埋 gum stimulator,勤用可大大減少牙石和流牙血的情況. gum stimulator係之前嘅post有提過:http://snowysoso.blogspot.com/2008/06/gum-stimulator.html
Using a Gum Stimulator: Dental Care & Oral Hygiene -- powered by ExpertVillage.com
最後,需要時 (特別係牙黃嘅時候) 都會用潔白Gel同 Oral rinse,但唔會每日用,因為有好多化學劑.
St. Ives Products
我面皮又軟又薄,一定要搵溫和D嘅去清潔同保護,好多St.Ives 嘅 Scrub都唔用得,因為太粗糙.
最近好鍾意呢個 Collagen Elastin Facial Moisturizer.因為唔貴得唻又有Collagen. 我同我個 Chem Phd friend講: 「我通常假設 Collagen嘅 lotion會有效過其他成份,因為 Collagen 係連結細胞最重要嘅嘅成份, 有效減少皺紋.」 佢話:「我都係咁話~」
我每晚都會用呢隻 St. Ives Apricot Cleanser,好好用,有維他命C,B 同 E,可以慢慢剝落又唔會整乾D皮膚.
Saturday, March 28, 2009
辣親手點算呢?
每次朋友都會介紹不同的方法來預防水泡.
Aunties 叫我塗蛋白在手上, 有人叫我塗維他命E油.
終於,我媽叫我用大陸製的 >.
好好用,冇起水泡又唔會有疤痕,信我~!
PS: 記得放入冰箱 wo 涼涼地~ 又可以保鮮 =)
白毫銀針藍苺茶
想談談我最近每早飲的茶~
你睇呢張相,就會發現呢杯茶係紫藍色, 因為沖茶後我放了冰鮮的藍苺.
藍苺溶了入茶中,就成了這種顏色.所以就算沒有新鮮藍苺,我每早仍然可以飲白毫銀針茶+食藍苺
我又問了我的Chem Phd朋友,他說冰鮮藍苺的營養應該和新鮮的一樣,所以,每早第一餐吃冰鮮藍苺是非常好的.然後我問「咁藍苺乾呢﹖」佢話:「咁就冇咁好喇」
Monday, March 23, 2009
Sunday, March 22, 2009
Friday, March 20, 2009
食物營養解構2-生果
食物營養解構1-肉類


text:
據知因為收咗某啲贊助,所以亞視死都要搞亞姐亞生.葉家寶周三( 8日)返亞視總台,俾大班記者包圍,但佢話今日唔會講任何嘢喎.
媽咪姐
續牌唔成 亞視仲搞末代亞姐
查實呢,亞視可唔可以俾大家唞吓㗎?上個禮拜,喺王征「英明」領導之下,亞視終於成為香港史上第一個冇得續牌嘅免費電視台,搞到 6百幾個員工冇晒希望.但原來佢仲未收手㗎!媽咪姐收到風,亞視管理層已經落咗 order,話會搞埋末代亞姐同亞生,一班服裝部阿姐已經收晒通知,要準備啲戰衣㗎喇.
Well,不過大家都知亞視冇錢出糧有錢打官司,依家仲續唔成牌.葉家寶話賣埋片庫同器材,啲營運資金都係頂到 4個月度咋喎!而依家開始招募亞姐,搞得嚟都差唔多年尾,唔係諗住叫啲員工白做吖嘛?至慘係搞完一場大龍鳳,個節目最後好可能出唔到街!上期《忽周》先報道過,來自國內嘅 2013年亞姐季軍陳夢圓攞住旅遊簽證幫亞視做黑工,而近年參選亞姐嘅,好多係大陸同胞,勞工處呢次唔係唔做番啲嘢吓嘛?
都係嗰句,與其搞咁多嘢,阿王征先生不如出嚟同員工交代清楚「後事」,準時出糧.執都執得好好睇睇吖!
黎燕珊:作為亞姐嘅大師姐(首屆冠軍),我一直都希望亞洲小姐能夠傳承落去,尤其呢個選美會係由邱德根先生創辦.邱生逝世已經好傷感,好希望能夠守住亞洲小姐選舉.但今年可唔可以再辦都係個問號,因為即使有人贊助,但製作費龐大,加上人手呢? 6百幾位員工已經堅守咗幾個月,但唔能夠無止境地等,就為咗等有大型節目做!
劉錫賢:佢搞(亞姐)咪由得佢搞囉,依家先講籌備,搞得嚟都係 10月 11月嘅事,我同威仔(蔡國威)份約 8月 30號就滿約.(會唔會做義工 MC?)到時嘅嘢唔知今日開番工,(公司)未講過任何嘢,冇交代過.我哋睇緊有乜自救方法. aritist保障一向較少,大家聚埋一齊,睇吓可以點做.我就隨遇而安,唔會有問題嘅.
筱靖:好可惜!自己都係亞姐( 07年)出身,只可以話係完成咗歷史使命.其實亞姐係一個好好嘅品牌,可以考慮賣咗出去,俾員工出糧囉.


text:
B be 11月喇!
終於追返正日出!
妹妹豬嚟一個大躍進, 今個月真係識多好多野!
最重要係識得媽媽聲喇,最初係求救時叫媽,之後就要搵我時叫媽.
不過呼佢叫呢..就會叫爸
食
超級為食,每縫我地食野,佢都會想食埋一份,咀郁郁.
呢個月試多好多新野,有時仲唔係好食奶添.
廣州同澳門之旅令我地知道佢冇飯氣到肚係唔飽嘅.
瞓
之前係貓屎教嘅佢,可能冬天喺床仔暖笠笠,
可以瞓耐啲,有時可以瞓到兩個鐘
明明上個月叻左架..而家夜晚又變返差喇.
九點幾食完Last milk之後,就開始入房瞓,通常十點前會瞓著.
唔知道點解通常到11點到12幾,佢就會醒一醒,
發覺我地唔喺身邊就喊...之後就要抱返瞓.
有時三點幾又醒多次!
夜晚爸爸抱永遠唔得.亦唔使旨意放落床自己瞓,
一放低就好似有鱷魚咬咁,起勢攬住你.
不過都有時可以瞓喺大床拍拍佢瞓著先落床仔.
活動能力
扶住牆呀/凳呀通屋行,終於肯用麵包超人車,都可以行哂成間屋,
自己企就兩三秒,好似好懶咁.
之後都有試行一兩步.不過似跳多啲.
落sofa呀..落大床呀..完全OK喇.
便便
一至兩日一次,最叻就係通常喺屋企先屙,
姐姐放假呢就等姐姐返嚟先屙..
可能驚我地手勢唔好!哈哈!
新動作
點樣聽電話? 會放手喺耳仔到
點樣抹鼻架?會用紙巾捽鼻
點咁電視架?會用遙控指住電視
bye bye/錫錫/拍手都識喇.
open close 就識開手合手
識得鼻鼻/頭髮/燈燈
比人話佢就會即刻喊,爸爸例外,會笑=___=
可能佢心諗你都唔係真係鬧我嘅.
頭上夾仔都已經日日夾,都唔鍾意,好多時自己掹咗
頭髮長得好快,又孿,日日髮型都唔同,
不過都係以typhoon no 8 或者 no 10 居多
好鍾意同哥哥玩,小檬一入房佢實跟住入,
而家我地返工或者出門口冇帶佢實喊.
一放工返黎兩個就會笑哂爬嚟(行嚟)我到,好sweet!
之前超級唔比其他人抱嘅佢,而家有野睇行住街或者有野食都可以喇
我就唔使咁辛苦.
Boxing Day!
聖誕節去街街
成日掹隻襪出嚟玩, 仲要聞臭襪
我地話好臭好臭呀,佢就笑到咁
唔夾頭夾,再加啲孿,真係有啲成熟喎
媽咪同事啲辦,好靚嘅連身裙
廣州玩具叔叔嚟咗香港,同佢食korean BBQ !
餐廳好好,比咗間海景房我地呀!
之後就影吓羊羊
工人姐姐好叻呀..幫媽咪影到張靚相!
頂帽冇咩戴過就唔啱喇..唔同我係大頭妹?
點樣聽電話架?
喂喂? 搵邊位?
大個女,自己坐
snowman
媽媽鍾意同我合照,會顯瘦啲啲.有V面喎
同noisy Nick 哥哥食飯
佢手機吓嘅我都好似靚啲咁
好似企得好叻,其實要埃住下先得
去公園,踩三輪車
這是媽媽口中的typhoon no 8


text:
- 自己行上樓梯,唔畀人扶.宜家天氣熱,佢又行得慢又唔畀人扶,但見佢咁努力, MAMA流晒汗都無所謂啦.
- 要自己行落樓梯,但佢未ok自己行,所以我地要扶佢,村屋樓梯又較高,所以都幾麻煩,不過我明白係必經階段,好快佢就識自己上上落落
- 好鍾意搬搬抬抬,櫈呀,玩具,媽媽手袋,咩都搬一餐
- 感恩包包係一個好鍾意行既小朋友
Sunday, 19 July 2015
包包21-22個月成長紀錄
25 comments:
但唔到咁細個BB已經有咁明顯的行為! 包包係唔係處女座架?ReplyDeleteReplies
係呀,包包係處女座架!Delete
佢真係愈來愈病態,老公話包包先係一家之主,咩都要畀佢做 XD
如果我地做左啲野唔可以undo,佢就會喊,手指指又好嬲咁嘅樣架
Anki同包包都好似,Anki好似包包咁大先開始識講野,而家都算叻,所以其實差唔多架咋.ReplyDeleteReplies
真係?包包22個月大啦,只能夠講單字Delete
- Replies
唉,我都唔知幾時先等到唔使餵飯嘅日子Delete
一邊睇住包包的成長進度, 真係叻左好多呀~!!ReplyDeleteReplies
呢個時期嘅bb真係日日有驚喜架Delete
咁完美主義,包包似乎係個典型處女座小朋友ReplyDelete
哈哈~~~好快會不停講架啦 ^^ReplyDeleteReplies
其實佢日日都不停講,只係大部份係bb話jaDelete
自日本返來後,沖涼要沖花灑 <-- ET too!ReplyDeleteReplies
估唔倒佢自動戒bathing!Delete
包包叻叻, 當開始左肯跟大人講野, 就學得好快呀, 最緊要佢肯跟呀~~ReplyDeleteReplies
要睇包少心情靚唔靚XPDelete
同埋好多音都講唔正呀
咁攪笑,會自己undo,我覺得又不是壞事,肯自己做,總好過乜都要你幫手.ReplyDeleteReplies
咁又係,但事無大小都要做,但又有啲又未有能力做,麻煩程度爆燈!尋日放工我開門,佢要我出返去等佢開門畀我,又唔夠高,要姐姐抱住開 -_-#Delete
佢會undo然後再做 ==> 好好笑,其實小朋友有一啲佢覺得啱嘅野要做,冇咩問題嘅.又唔係曳嘅行為,不過可能有時大人辛苦啲.慢慢嚟喇,小朋友真係一日唔同一日ReplyDeleteReplies
多謝檬媽,希望包包唔好再嚴重落去啦XDDelete
會自己undo又真係幾攪笑,不過都好有手尾,會自己做番.ReplyDelete
另外,包包都好叻呀,講好多野.
我會八月尾去沖繩呢!Replies
嘩,玩得開心啲呀~有咩問題可以問我架!Delete
包包好叻呀... 未講野慢慢來...但懂得生活技巧,識自己搬野俾自己企高... 叻仔!媽媽也加油!ReplyDelete
「 都係11-12kg,無咩點重.高就無度.」你無度高,但一定有長高吧,我覺得小朋友歲半後都係傾向長高不增磅,個身拉長晒.ReplyDelete
「完美主義依舊嚴重.樣樣都要自己做或者指定邊個幫佢做!包括:開燈,開冷氣,開風扇,開電視,掉垃圾,濕綿花(換片),攞片片,洗手,ji hand wash, 扭毛巾…… 不能盡錄!」絕對是正常發展,瞕瞕只有過之而無不及,哈哈


text:
今日刮大風, 行出街, 個頭吹到阿媽都唔認得, 又係一個下雨天, 兩次約佢都落雨既, 呢隻梗係貴人豬黎!
佢每一次都好乖咁食飯架, 雖然佢今日冇食晒d飯, 但都食得好企理, 睇下檯面幾乾淨! 不過咁, 佢果條有埋個兜既圍裙功不可沒, 有咩要跌都裝住晒. 但係我都檢查過, 只係得好少飯飯跌咗入去唧. 放心啦, 有清楚獎架啦.
我地今日揀咗萬宜大廈既銀座藏人, 好似改革咗喎, 見餐牌轉晒日式食品.
原本想食豬頸肉拉麵 + 三舊壽司既, 但見到呢set豬頸肉拉麵 + 迷你魚生飯
好似仲開心d咁喎, 於是咪轉軚咯,
呢碗拉麵既質感唔錯, 仲有好多菰片做配菜, 熱度都OK, 但要記住第一時間好毀滅佢啦, 麵浸得耐唔好食架!
呢個就係迷你魚生飯 + 前菜 (茄子)
瑩瑩媽就要咗彩虹魚生飯 + 拉麵 + 前菜(茄子) (大家要留意, 兜茄子同魚竹飯既比例, 就知呢碗飯係大dd既)
我地飲日本茶, 瑩瑩就有私家特飲 - 開胃消滯既穀芽麥芽
其實今次除咗見下面之外, 係多謝佢地認購咗我做既迷你蛋糕既, 謹代表兒童癌病基金既受惠小朋友多謝你呀! 我會連同早前其他人訂製印仔同迷你蛋糕所收返黎既款項一併捐出去既.
因為上菜超快, 所以十二點八都食晒d野啦. 食完飯飯, 走人, 但一日都係我, 整鬼佢, 同佢媽咪講拜拜, 仲兩個大人作勢走鬼咗去添! 一見到唔對路, 呢隻豬仔即刻僕係椅背度喊喊.
為免影響其他食客, 我地旋即帶佢走, 一出到去, 我指住呢個陳列櫃係度嘩嘩聲, 佢即刻唔記得咗自己頭先點解要喊!
始終都係開心BB黎, 即刻就笑返啦!
其實你不知幾咁乖, 我地點捨得你喊吖. 經過玩具豬B城, 佢話要入入. 我地就同佢係門口櫥窗同d小熊維尼影張相, 跟住叫佢同Pooh Pooh拜拜, 話下次先再入過, 咁佢又乖乖跟我地走.
係啦, 呢個係乜東東呢?
原來打開係手工雕成既肥皂花
呢個係開心小象散子包
仲有椰子糖添!
全部都係佢地一家三口去旅行時帶返黎既手信呀! 多謝晒!
我知道瑩瑩爸成日都要出門公幹, 兩父女為免相思之苦, 都會用視像通訊既, 就醒佢一樣秘密武器, 等下次爸爸出門既時候, 由瑩瑩送俾爸爸, 等佢捱都捱得心甘命抵先!
今次係士多啤梨雲石紋忌廉蛋糕, 配長柄士多啤梨(乜唔係長柄士多啤梨呀? 睇真d啦, 呢d超大粒架!), 加上70%黑朱古力作裝飾, 再配一塊心意牌"Love brings our hearts together!" 瑩瑩爸仲唔 LUM 到暈?


text:
命運同緣份呢樣野真係好奇妙,人總係覺得隔離飯香﹗
之前因為覺得機構的文化同發展方向好harsh同埋同我的理念有好大差異,帶黎左好多壓力同埋不開心,所以早一排好努力咁搵新工.
兜兜轉轉見左2份工,竟然第一份in的工隔左幾個月之後再contact 我,話有一個好近我屋企的offer 比我.
考慮到呢個機構可以每年加人工,工作時間又穩定,諗左個幾星期,終於都決定接受個offer.
不過去到原來係又一個新的世界,又同我之前做過的工作完全不同,心裡面真好難受.
畢左業幾年,去到又好似freshgrad一定,乜都唔識,經驗又用唔著,啲人又唔係咁好,機構規矩又多,真係想問一句,點做啊﹗
打從佢規定左唔比著牛仔褲,不比用手機,唔可以私用電腦同埋要食中心啲難食飯,我心裡就好想逃出呢個鬼地方.
不過今次我真係好認真咁反省自己,到底我係唔想接受,唔想學新野,定係我真係無法再喺呢一行工作.結論係,三者都有,一切只因能力和自尊問題.
我資質平庸就人所皆知,我自問我真係覺得自己學到呢到已經盡晒力,再落去會好痛苦,因為就算比我繼續喺度,我都只係習慣左,而唔係做得開心.至於自尊問題,我都幾驚人地覺得我無能,因為我自己都真係無能,做一兩年唔覺眼,但做多幾年就知道,我跟本進步唔到,與其比人話,我寧願摺埋.
而家反工真係好辛苦,不過我已經唔想諗以前有幾開心.因為以前的開心都係因為每日返工有我想見的朋友,有幫我解決難題的同事,有啲能力比我更低的同事黎墊底.呢啲野全部都係外在的,不是我的,而我有的,只係一個不思進取,想休閒過日子的自己.
我睇唔到自己條路要點行,我不斷問自己,人地話天生有才必有用,但係我的才能在哪呢?
我真係搵唔到啊,又點繼續向前行?要點先可以找到自己的路呢?


text:
歐聯十六強 Day 2所謂4-5-1,實際係4-6-0.朗尼基本上經常性走返中場,前面無一個目標人物,而且中場雖然人多,但係稍有創造力的傑斯及史高斯都無態,最有威脅就係朗拿度,全場僅有幾次有威脅的反擊都係由佢策動,不過偏偏俾人換走0個個又係佢,結果米蘭可以肆無忌憚進攻,再加上曼聯搵左個計時炸彈守龍門,而佢又咁0岩揀正今日爆炸....上年有侯活,今年會唔會係卡奴爾玩死曼聯呢 ??
又引證左無論幾強的球隊都好,都起碼需要有一個好的高大中鋒.巴塞面對車路士的死守,換入「阿根廷坦克」麥斯盧比斯,此子身型高大,而且睇佢幾球同人鬥爭位,body balance 好強,加左佢落場,巴塞攻勢即刻生猛晒,除左入波,仲可以做到禁區內"得"位回傳俾隊友後上射門,呢一招自從拿臣受傷好耐都無見過.不過,佢真係要再同隊友操下默契先得,有好幾次都唔識得走位,要朗拿甸奴同迪高指佢先識走.
仲有,巴塞雖然好睇,但效率真係認真麻麻,全場起腳34次,入得兩球,佢地都唔係第一次,好多時聯賽都係有壓倒性的射門次數,但係入球率就好低,要檢討一下先得.
講起效率,仲有一場怪波,雲達不萊梅主場對里昂,全場佔優,攻勢又多,最後竟然俾里昂數三粒,莫非全個德國真係剩係得拜仁識打歐聯 ??


text:
2012年2月29日 星期三
0 失眠中的我教大家解決失眠
平時好少失眠嘅我, 今晚竟然訓唔著~~到依家差不多兩點鐘依然眼光光
腦入面好似好多好多字咁, 但又整理唔到寫一篇散文出黎, 唯有就借自己呢個小小嘅平台亂嗡一下發洩幾句吧~~
亦都因為無聊眼光光, 我自己都從新整理過所有分類, 似乎以前分得太散, 有時連自己睇都覺得太多太累贅太累, 所以改番乎合自己性格, 簡單就是美嘛!
講開又講其實好多人都經常失眠, 不過對我黎講就實在係無乜幾可, 不過曾幾有一輪可能因為壓力問題, 都會有夜晚訓唔著嘅時候, 我自己嘅解決方法, 都不外乎幾種
1. 打機, 玩電腦: 用盡自己腦力眼力, 務求最累情況之下一陣就訓得著, 好似我依家咁, 我越打字就覺得越累, 我相信我呢刻放低KEYBOARD 唔打我都即刻可以訓得著, 不過我身為一個作家(唔好笑, 至少喺我呢個地方, 我係一個專欄作家, HAHA), 係唔可以打到一半半途而廢的.
2. 扮訓: 無錯, 係扮訓, 熄哂燈訓落床合埋眼乜都唔好做, 話俾自己聽自己已經訓著咗, 當過咗三兩個鐘, 你就會諗究竟自己係咪真係訓著咗定係只係扮訓, 到六七個鐘之後, 你就會絕對地諗唔起自己係真正訓著咗定係無訓到, 呢招呃自己好WORK 的, 最多起身時會覺得訓得唔夠好, 而唔會覺得自己未訓過! 而且好多時扮扮下, 就真係訓著咗了....
3. 將個鐘較快兩個鐘: 好多人話失眠, 其實都係唔肯訓! 不過當你較個鐘快多兩個鐘, 即係話明明兩點你較到四點, 你就會好驚咁覺得今次奶野喇, 得番兩個鐘就要起身番工, 你自自然然會即刻想訓著!! 我自己未試過呢招, 不過同第二點一樣, 係要呃到自己先!
4. 開電視睇魚樂無窮: 話俾自己知如果仲唔訓, 就要睇一晚魚樂無窮! 唔係咁都唔肯訓嘛?!
打咗幾百字, 我就真係越來越眼訓了, 順利解決到我今晚失眠呢個問題, 如果你呢刻都仲係失眠, 我相信你睇完我呢篇咁悶嘅文之後應該都訓得著的了, 訓唔著的話, 手抄一次, 一定得!
標籤: 小夢亂噏
訂閱: 張貼留言 (Atom)


text:
24/11/2007 晴天 香港 → 京都
由於前兩日已經上網Check In攞咗機位,所以我哋今日就七點先出門口搭A22到機場,大概八點半就到啦!嘩!好彩on line check in咗咋!因為真係好多人呀! 而我哋就十分鐘到已經完成晒成個程序,之後重過去SKY PLAZA行咗陣先去過關.
兩個喼都係10.5KG,大把位買嘢啊!
三個幾鐘頭後就到達咗關西機場啦!我同同伴B一馬當先拿拿淋去過關,因為實施入境新措施,驚多人會搞好耐,好彩都係幾分鐘就順利過關去等行李嘞!
攞埋行李就先去二樓搵JR色窗口換個PASS先,我哋每人買咗兩個One day pass – Kansai West,¥2,000 一個,但好似有BLOG友話一個Counter唔可以同時換晒兩個Pass,所以我哋淨係換住一個用嚟坐特急 Haruka,一程已經歸本啦!然後再買埋後日朝早嘅嵯嶬小火車車票,但竟然上午所有班次已經全部full晒,咁唯有買下就兩點四嗰班,唉!咁嗰日行程就打亂晒要再安排過啦!
搞掂晒就攞住個Pass入閘啦!我哋會搭3:45嗰班車,75分鐘到就會到京都啦!好方便啊!五點就到咗京都火車站啦!由於今日係星期六又係日本長周未假期,所以車站內人山人海.好得人驚啊!
幾經辛苦終於出咗站,之後再去JR綠色窗口換埋另一個PASS,哩個會過幾日去姫路城時用,去到Counter見到貼咗張通告話嚟緊哩五日嘅嵯嶬小火車車票已經全部賣晒啦!嘩!好彩我哋喺機場搞掂咗咋!
之後去酒店Check In啦!間酒店都好近咋!拖住行李都係行十分鐘到,全程係平路一啲都唔辛苦.
我知道間房好細嫁啦!我上網睇過晒佢啲資料,我貪佢又平又近,而且頂樓重有個大浴場,每日返嚟可以浸一浸幫助消除疲勞.
好啦!搞掂晒已經六點啦!我哋就開始出發去清水寺啦!由於而家係賞紅葉旺季,所以好多寺院都會開到九點幾!由於我啦擔心之後會玩到好倦,所以就襯而家雄心壯志就即晚去夜拜清水寺啦!
出發前去醫吓肚先!哩個就係我哋嘅晚餐啦!
去到車站好多人啊!入去Information Center買定個巴士One day pass明日用,出到嚟啱啱有間特別車開出 ,站長喺到大叫但唔佑佢講咩!但我豪不猶豫即刻沖上車,同伴B問我啱唔啱嫁?我唔知喎!所以我去坐車頭個位然後寫張紙仔 –“清水寺”比司機,司機話 “OK…OK” 咁就安心啦!
真係好塞車呀!坐咗40分鐘終於到啦!基本上都唔使睇路牌都知目的地個方向,真係好多人呀!我哋上到斜路嘅一半已經開始要排隊啦!
我哋係喺清水寺後門入,雖然黑蚊蚊但見到真係好多紅葉呀!喺清水舞台實在太多人啦!嗰到唔准用腳架,不過咪話腳架我連自己都迫到企唔穩呀!重犀利過年三十喺維園行花市呀!
由於我哋得部傻瓜機,所以啲相影得嘛嘛哋!唯有在心中啦!
大概九點半就回程啦!搭返100號巴士返京都駅.
返到酒店去大浴場沖涼真係越夜越多人,越夜越精彩!最後搞到成十二點先去瞓啊!
食: ¥1,817
(飯團,杯麵,三文治 + 飲品)
住: ¥11,600
行: Haurka特急- ¥2,980x2 (JR PASS ¥2,000 à HKD137.00)
京都駅 à 清水寺 - ¥250x2
清水寺 à 京都駅 - ¥220x2
買嘢: ¥610
玩: 清水寺入場卷: ¥400X2


text:
老公近日公司十分忙碌,剛過去的星期六同日都要回公司工作,每天見他回來都得番半條人命,真係慘.我唯一可以做嘅就係唔洗佢做家務囉! 讓他可以盡量休息.這幾天由於他沒什胃口,所以都只係食粉麫罷了,我做了炸菜肉絲同炒豆角粒用來送麫,加埋老爺出品的菜心,老公雖然累,但都有話好好食.
星期五起初以為有得放早好開心,首先係掛咗八號風球以為走得啦,點知無人走喎,我同事問我係咪走得,癡線嘅,梗係走啦! 好彩落到去火車站上到車,仲有位坐,不過車程就由平日嘅三十分鐘變作差不多四十五分鐘,架車真係好迫,好彩有位坐咋,如果唔係真係會焗死.返到大埔諗住上百佳買包水餃晚上煮粉食,誰不知,嘩! 好多人呀! 俾錢的人龍圍繞整間百佳呀! 見到d 人一車車o禁買,講真,八號風球都唔會掛到第二日o架啦! 洗唔洗買o禁多呀! 成間百佳好似俾人洗劫一樣,好多嘢都賣晒,百佳今次真係要多謝個颱風幫佢清咗d貨尾喇! 最後我要成差不多五點才回到家,因為搭K巴都打晒蛇餅,我都要等到第二架才上到.返到去,老公已安坐家中了,因為有同事車佢返嚟,佢見我o禁辛苦,便自告奮勇幫我煮粉,而我亦都煮了綠豆沙慰勞他.
星期六,05:30am,之前約了老爺奶奶飲茶,我都有猶豫過佢哋會唔會去呢,我又唔敢打電話,因為怕他們如果未起身會嘈醒佢哋,所以我都係自己去酒樓,如果佢哋唔嚟我便自己食當早餐算了.當去到酒樓唔見佢哋,心諗唔通大雨得滯唔嚟? 但待應小姐話佢哋一定會嚟,因為昨天我老爺奶奶已告訴她我會來,那位小姐仲開定咗壼茶給我添! 唉! 現在全酒樓的人都識我的了.再等了一會他們便來了,老爺的朋友亦陸續到達,我們又喺度吹水,傾傾吓,我奶奶突然除了眼鏡,手按眉心,好似好唔舒服o禁,我即刻好驚,問佢洗唔洗睇醫生啦! 誰不知佢嘅答案真係令人吹脹,佢話佢肚餓喎! 好少事之嘛,肚餓咪叫嘢食囉! 洗唔洗o禁呀! 於是我便立刻去叫點心俾佢食囉! 真係俾佢嚇死.飲完茶我便拿著老爺俾嘅瓜菜去買今個星期嘅餸了,買吓買吓,真係好重,由於落雨咪唔拖車囉! 只用手攞,唉! 今日隻手臂都重痛緊,下次都係分兩次買,唔洗自己o禁辛苦了.
昨天我同媽媽去了行街,首先行Ikea買了兩隻麫碗,因為當我這兩日煮麫才發現我們是沒有合適的碗用來食麫的,有時都係用深d的碟,昨日見Ikea那隻碗又入得微波爐,而售價又只係十幾蚊,所以就買了兩隻.之後我們去了紹香園,因為媽媽的合桃食完了要再入貨,嘩! 好多人呀! 原來昨天是新城市廣場分店最後一日營業,媽媽買了半磅原味合桃,我就買了脫水蔬果,阿麻子合桃,原味合桃各半磅,媽媽話d脫水蔬果好食,我又買了半磅給她,其實我們都係覺得食零食無益,所以才改食這些,因為健康d囉! 但沙田這間close咗之後就無o禁方便了,好彩他們在大埔中心間百佳都有個檔口仔,但當然選擇無o禁多啦!


text:
寫真鬥老
人哋就係𡃁模寫真,榕姨出書就俾人話老模寫真,今年再俾人彈老,榕姨駁嘴特別大聲:「羅霖都未話老,佢 50歲做得我阿媽喇!」
真面目
有口話人 藐爆 50歲霖嬸 33歲榕姨:做得我阿媽
同期𡃁模唔係上咗位就上咗岸,搵勻成個書展都冇人耆英過佢,都話無敵是最寂寞,好難想像 33歲榕姨有對手!
總算等到今年有個 50歲羅霖墊底,俾人叫足四年「老模」嘅黃榕終於有仇報:「羅霖姐姐做得我阿媽都未話老,幾時輪到我,我仲有好多才藝㗎,唔想年過半百仲賣緊(肉)囉!」寸嘴真係剝模特色.
大家真係唔好再寃枉榕姨為出寫真寧願年年貼錢年年蝕,仲要年年俾人嫌老添.連續第四年喺書展推出個人寫真,榕姨借《 FACE》澄清,話第一年有幕後老闆投資, 13年書展開始至係自資出書,兼且連續兩年有錢賺至會繼續拍.至於係唔係老模,口啞啞咁多年,榕姨終於可以大大聲話自己仲細喇——同 50歲羅霖比吖嘛!
想做香港泫雅喎
週日(6日),榕姨去大浪灣樂游游,典晒沙瞓晒石咁有求必應,真係隔住個比基尼都睇得出佢今年參(書)展特別輕鬆:「我本來都冇諗住再出寫真,不過今年識咗呢個攝影師,由男人角度出發,影得我特別性感咋嘛!我又唔怕同啲台妹同羅霖揮喎,佢哋有肉地男人至愛,我係 sell身材均勻,包噴鼻血㗎!我唔介意人哋話我老模囉,羅霖姐姐生得我出都未話老,幾時輪到我吖?其實我學咗舞咁多年,又諗住出跳舞歌做香港泫雅(吓?!),除咗影性感相我都想畀人見到其他才藝,唔想半百仲賣緊(肉)囉!所以今年都應該係最後一年出寫真……除非出年有新 idea!」又可能又除非,呢個終極都好削吓!
四年剝模路
娜姐以後,𡃁模沒落,年年書展都係得班奀模抽水鬥寸嘴,漏 M鬥騎呢,不過榕姨勝在年紀大資格老,比其他奀模又多樣賣點.
妖獸都市
當年娜姐出寫真,話晒都有樣有波又有話題,近年𡃁模寫真一蟹不如一蟹,漏 M寸嘴又全身加工,去到盡都係冇乜人識,今年榕姨已經叫「𡃁」模界大牌喇!


text:
牛氣沖天
餐廳地圖
餐廳描述
濃郁牛骨湯 每日新鮮煲製 牛氣沖天
同事有一日返到公司,分享佢係元朗食咗一間好正嘅清湯腩,適逢小編為咗下期介紹咩比大家而煩惱之際,呢位同事簡直就好似天使降臨,比咗小編一棧明燈.
跟住同事比嘅地址,小編嚟到呢間位於元朗鳳攸南街嘅牛氣沖天,一入門口,小編已經比鋪頭入面濃濃嘅牛骨湯香味吸引住.呢間牛氣沖天主打清湯腩,老闆堅持鋪頭一定要用新鮮牛腩,牛腩每日原幅新鮮運到鋪頭,再由師傅分拆切件,分開唔同部位再煲製.鋪頭開十二點半,但老闆話其實佢每日朝早六點就已經要返到鋪頭開始做準備.
食開牛腩嘅人都知道,新鮮同冰鮮牛腩嘅味道真係完全唔可以相提並論,新鮮牛腩無論味道定口感都係領先幾得身位,冰鮮牛腩係絕對拍馬都追唔上.既然呢間牛氣沖天大打新鮮牛腩嘅旗號,小編就當然要一試真偽啦.
小編嗰日就叫咗一碗牛邊腩配河粉,湯河上枱嘅時候熱辣辣,冒住絲絲白煙,加上牛骨湯香濃嘅味道,賣相同香味都相當高分!牛邊腩入口好夠味,而且唔會太淋,一夾就散,口感剛剛好.河粉吸收咗香濃嘅牛骨湯底,入日嫩滑,配上充滿鮮味嘅牛邊腩,我可以講句,呢碗牛腩河真係不得了.
爽腩
呢個部位嘅牛腩較近筋位,所以肉質較煙韌,如果比較追求口感嘅讀者,小編推薦你哋可以選擇呢個位置試下.
牛坑腩
牛坑腩一向都係最受歡迎嘅位置,全因佢肥細得宜而且牛味香濃!
邊腩
呢個就係小編試嘅牛邊腩,雖然肥膏比較多,但牛味就相對地更香濃,加上有少少帶筋嘅位置,食落口唔單止唔覺膩,仲有啖啖香濃嘅牛味!
豬粉腸
呢到嘅豬粉腸做得好好,唔止將粉腸洗得乾乾淨淨,粉腸更加吸收晒牛骨湯嘅鮮味,完全冇苦澀味,棉滑彈牙.


text:
2015年3月26日 星期四
明閣
25/02 來到悠長年假的最後一日就約了朋友去 " 明閣 " 嘆茶 ,
雖然朋友已經訂咗位但去到都要等一陣先有位
在等位期間見到咁大個柑忍唔住影番張相留念下先 ^^
" 筍尖鮮蝦餃 "
又可以品嚐到我鐘意嘅蝦餃 yummy ! yummy !
這裡的蝦餃好吃程度不用說了 ^3^
" 松露蛋白蟹肉餃 "
未食過哩款餃緊係要試一試啦 !
清得嚟又帶點松露嘅香味 "正" 呀 !
" 蟹籽鮮蝦燒賣 "
" 鵝肝荔浦芋角 "
唔知點解我會覺得佢似一朵玫瑰花所以幫佢影張特寫先 ^^
當初我以為只是普通的芋角食第一嗒時覺得外層好鬆化 ,
而個荔芋餡都好好吃整體來說又不覺得油膩 ok 呀 !
之後睇番本 menu 先知原來是有鵝肝的 ,
可能鵝肝嘅份量唔多所以真係唔多覺 , 但佢就變得矜貴咗不過好食嘅 !
" 芝士焗釀蟹蓋 "
見過年對自己好一點我建議每人一隻焗釀蟹蓋 ,
嗒嗒蟹肉又真係幾享受嘅不過佢裡邊都有好多洋蔥架 !
可惜我唔多 like 洋蔥呢 ! ^^
" 窩燒香蔥羊肉包 "
哩個點心是後加的見到有羊肉包緊係要試下啦 !
個樣好似生煎包但幾好食喎 !
" 甜夢仙境 "
(豆腐芝麻凍布甸 , 燕晶凝 , 杞子桂花糕 , 芝士凍撻 )
嘩 ! 好靚真係好似仙境咁 ^^
咁多款甜品中我覺得 " 豆腐芝麻凍布甸 " 是最好吃的
訂閱: 文章 (Atom)


text:
鐘意唱歌的我,小學開始巳經踏上不同的舞台參加唱歌比賽,鐘意唱歌當然都鐘意聽歌,但係就好怕帶耳機,帶親耳機一係就聽聽下跌左出黎,一係就個耳塞頂住個耳仔非常唔舒服,漸漸已好少出街用耳機聽歌,聽歌就只限於開住喇叭喺短短嘅沖涼時間聽.
好開心近日收到份一試就愛上嘅禮物,佢就係來自瑞典的SUDIO
耳機.
SUDIO
的耳機大部份生產程序都以手工打造,簡約北歐風格設計非常時尚.
我手上嘅係cool爆電光藍,勁型仔呢,同手上指甲顏色襯到絕,重要係夠輕身.
我呢款係SUDIO VASA BLA藍牙系列的耳機,配件十分齊備:有VASA
BLA耳機,差電線,固定夾,說明書,保養咭,4對唔同size嘅耳塞,仲有同耳機襯返色嘅真皮袋仔,禮品內仲包括左個
tote
bag.
扁平嘅耳機線,無咁易打結之餘收藏都十分容易.特別欣賞用黎固定耳機線嘅小型魔術貼帶,唔駛再用鐵線扭扭扭,值得一讚的細心.捲好耳機放入皮袋就可以好好保護,放入手袋唔怕揾唔到~
快速充電只需要10分鐘,唔駛等到人到癲!要差爆都係2個鐘就可以,差足電都夠用足7-10日.
連接藍牙都非常簡單,只要按住按鈕上的中間位置,顯示燈會變藍色,再等到轉成紅色,耳機就會有提示聽音代表開啓中,再喺電話入面按設定setting>開啓藍牙blue
tooth >就會見到耳機設置STUDIO
VASA BLA,Click
落去就會見到
"巳連線".
耳機連接左電話後,仲可以喺電話上見到耳機嘅電量,十分細心~
而藍牙耳機最大嘅好處當然係唔駛受到耳機線嘅束縛.媽媽都愛上呢,可以一邊聽歌一邊煮飯~
帶住跑步都唔會跌出嚟,加上耳塞用上輕盈物料製造,貼耳設計唔會帶到耳仔痛.
耳機遙控一嚟可以控制大細聲,飛歌仲可以變成Hand Free講電話,超方便!
耳機除咗外型吸引,音色亦非常好,層次更分明,出街都好鐘意帶住佢.
我發現帶住去搭車係最正,因為個耳機真係非常隔音,可以完全咁享受自已嘅音樂世界,腳步都變得輕鬆~
呢個藍色真係好靚好sharp,仲好易襯衫呢~
有齊外在及內在美,係咪好心動呢?
優惠嚟喇!
現於Sudio官網(香港站)購買任何產品,再輸入優惠代碼「gigitam」,就可以額外有85折,仲有20%
退稅折扣,產品有一年保養,真係好抵呢~
所有透過官網購買的顧客都可以獲贈tote
bag一個~
facebook: www.facebook.com/Sudiosweden
多謝支持 ^^
《以上發表純屬個人分享》
以上產品由品牌提供.


text:
28-4-2010 (農曆三月十五) 生流 暖
今日晏晝同大人過咗尖沙咀開茶會,準備下月四號出發日本北海道四天之旅.攪惦晒都成六點幾,見都仲有時間,嗱嗱聲攞起釣魚架生,就往主場再搏殺.
落到去都七點幾,見仲未轉流,就慢慢開好兩枝竿,一枝沉底博大霧,一枝十幾呎釣鱸.八點師傅偉又到咗,一路都冇魚訊,佢話今日多數都係龜架喇,到十點佢就執野走人,我就繼續磨爛蓆.
佢走咗冇幾奈,大約十點七左右,我都諗住走人,收起枝沉底竿先,點知特然間聽到一吓微弱嘅鉸響聲,我即刻放低手上枝沉底竿,走番過去攞起枝釣鱸竿,一攞起已感覺到有魚拉,仲係大野添呀,我都費事抽竿喇,即刻就快速攪咗六七野,但條魚就發力開尾,我就比番幾呎佢走吓,當我再用力拉嘅時候,見條鱸出現喺隔咗兩枝樁果度,飛出水面想洗鰓,我心寒一寒,屎喇又包樁,仲要包兩枝樁添,焗住立即放攪,比佢鐘番落去,我再用陰力一帶,順勢攪咗八九野,將條魚帶順番出黎,再攪幾野,條鱸比我收上水面喇,跟住用力張佢抽高少少,再一左一右咁帶咗三吓,佢就冇晒方向,反肚投降,我就速落撈箕將佢上水,即落冰箱,順手執埋D架生走人喇.
叫老友King Kong 仔同我影相.
好奈冇上過魚,所以特別開心.
番到屋企大人又瞓咗,唯有自拍喇.
都係咁樣有形D.
花鱸五斤四 73Cm


text:
人治部與垃圾桶
相信好多曾經做過廠,或成日同工廠打交道既人,都知道咩叫品質檢查.
品質檢查除左 check 貨(包括半成品,成品,配件等)之外,其實仲要 check 埋人,睇下d人,點樣搬貨,點樣造貨,點樣紀錄.好既,係好多野玩.唔好既,係隨時比人玩.
淨係對住d貨,睇下跟唔跟到個 spec 同 requirement,咁就簡單,經驗好d既跟單 (Merchandiser / CS) 或質檢員(有時喇),仲可以預先知道就算跟足客人個 spec,都未必代表客人滿意,跟手自動自覺提前同個客傾番執漏.呢d可算係頂級人才.
而又有d,唔係淨係睇貨,仲幫公司(或由公司安排)打理埋盤生意,睇下損耗.
造咩貨都要計成本,只識得不計成本果d我認為絕非人才.
大小工廠都有專職人員計算損耗,而好多時,做慣左,就覺得某個損耗率係理所當然.但醒果d,或者新入行,又或者好奇心特別強果d,就相對比老師傅們更鍾意 check 人,而唔係 check 貨.因為佢地好多時都覺得,搞掂倒人,貨就會 OK.呢 part,好多生產 line 長組長就清楚.
若果要 check 人 check 得妥當,其實又應該可以跟多一瓣,但呢一瓣好多人唔敢做,或者唔去做,甚至唔識做: check 垃圾桶.
之所以話,唔敢做,可能係因為驚烏糟;唔去做,因為驚比人話篤背脊;唔識做,係因為學堂無教.
垃圾桶入面可以提供超級多 information 比質檢同生產人員去改善流程,仲可以比跟單知道好多 alternatives 去 serve 個客,甚至可以比到好多資料比人治部去落閘放狗拉人.真係好 Q 多唔生性,唔識性,故意搞亂檔既工人將超級有用既材料掉落垃圾桶,仲有d 加工廠既醒目仔放工之後,去垃圾站執番去賣廢料.
真係乜人都可能隨時要扮鑑証科人員,跳入垃圾堆搜証.
至於 KFC 果單係咪咁既情況,我睇就.... 麻煩d 咯.
另見: 港燦,尹思哲
P.S. 查實阿 Ming 追緊我稿,但又想學馬沙講阿女點報幼稚園.... 都係放個長假抖下先.